ޝަކުވާ (11 ވަނަ ބައި)\n"ހައްޔާން." ޕްލީސް އަވަހަށް މިތަނުން ދޭ." ހައްޔާންގެ ބުރަކަށީގައި އަޅާ ކޮއްޕާލަމުން ނަވްޔާ އާދޭހާ އެކު ބުންޏެވެ.\nމިހެން ބުނެފައި ނަވްޔާ ދުއްވައިގަތީ ބަދިގެ ދޮރާ ދިމާއަށެވެ. އެ ހިސާބަށް އަރާ ހަމަވި އިރު އަޒްކާ ނުކުންނަނީއެވެ. މާނޭވާލެވި ހާސްވެފަ ހުރި ނަވްޔާ ފެނުމުން އަޒްކާ ހައިރާންވިއެވެ. ކިހިނެއްވީތޯ އަހައިލެވުނީ ކަންބޮޑުވެފައި ހުރެއެވެ. ނަވްޔާ ހާސްވެފައި ފަހަތް ބަލައިލިއެވެ. ހައްޔާން ފެންނަން ނެތުމުން ހަމަޖެހުމުގެ ނޭވާއެއް ލެވުނެވެ.\n"މި..މި ބުޅަލެއް.."ނަވްޔާ އަޅައަޅައިގަނެފައި ބުންޏެވެ.\nއެއާ އެކު އަޒްކާ ޕަކަޕަކަ އަޅާފައި ހީނގަތެވެ. ނަވްޔާ ބުޅާދެކެ ބިރުގަންނަކަން އަޒްކާއަށް އެނގެއެވެ. އަޒްކާއަށް ދޮގުހަދަން ޖެހުމުން ނަވްޔާއަށް އުނދަގޫވި ނަމަވެސް އެ ވަގުތު އެ ނޫން ގޮތެއްނެތެވެ. ހިތުގެ ހާލަތު ކިޔައިދެވޭހާ ހިތްވަރެއް ނަވްޔާގެ ނެތެވެ. ނަސީމާއްތަގެ ފަރާތުން ދިމާވާ އެއްވެސް ހިތްދަތިކަމެއްގެ ވާހަކަދެއްކުމަކީ އެއް އިރެއްގައި ވެސް ނަވްޔާ ކޮށްއުޅުނު ކަމެއް ނޫންވީމައާ އެކުއެވެ.\nމަގުމަތީގައި ހެދިފައިވި ފެންކޯރުތަކުން ނެއްޓެމުން ނަސީމާގެ ފަހަތުން ހިނގަމުން ދިޔަ އަޒްކާގެ މޫނުމަތީގައި ވަނީ ފޫހިކަމުގެ ކުލަވަރެވެ. އެހާވަރުން އަޒްކާ ގޮވައިގެން މަންމަގެ ރައްޓެހިންގެ ގޭގެއަށް ދިޔުމުގެ ބޭނުމެއް އަޒްކާއަކަށް ނުފެނެއެވެ. އަދި އެ ވެސް މިހާ ވިއްސާރަދުވަހަކުއެވެ. މަންމަ ދާހިތްވަންޏާ މަންމަ ދިޔައީމާ ނިމުނީ ނޫންހެއްޔެވެ؟\nހުޔޫންއާއި އަޒްކާއަކީ އެއްވެސް އިރެއްގައި މާ ރައްޓެހިކޮށް އުޅުނު ކުދިންނެއް ނޫނެވެ. ހުޔޫން، ނަވްޔާއަށް ޖެއްސުންކޮށް ގޯނާކުރާއިރު ނަވްޔާ ދިފާޢު ކުރަން ގިނަފަހަރު ހުންނަނީ އަޒްކާއެވެ. އެ ދެމެދުގައި ބަދަލުކުރެވިފައިވަނީ ބަހުގެ ހޫނު ހަމަލާތަކާއި ނުރުހުމުގެ ނަޒަރުތަކެވެ. މަންމަމެން ތިބޭ ތަންތަނުގައި ކޮންމެހެން ބުނަންވާ އެއްޗެއް ބުނިކަމުގައިވީ ނަމަވެސް އެ ދެމެދުގައި ރަހްމަތްތެރިކަމެއް ދުވަހަކު ވެސް ނުވެއެވެ. މާލެއިން އަންނަމުން ހުޔޫން ހަދިޔާ ގެންނަންވީ ސަބަބެއް އަޒްކާއަކަށް ނުވިސްނެނީ އެހެންވެއެވެ. ކޮންމެގޮތެއް ވިޔަސް މަންމަގެ ޒީލަގަދަ އަމުރުގެ ދަށުން އެގެއަށް ދިޔުން ނޫން ގޮތެއް އަޒްކާއަކަށް ނެތެވެ.\nފުން ނޭވާއެއް ލާފައި ނަސީމާގެ ފަހަތުން ހުޔޫންމެންގެ ގެއަށް އަޒްކާ ވަނެވެ. ރަށުގެ އެހެން ގިނަ ގޭގެއާ ތަފާތުކޮށް އެގޭ ވަށާފާރު ހުރީ އުސްކޮށް ރާނާ، ހުދުކުލަ ލާފައެވެ. ކުދިކުދި ފިޔާތޮށި ކުލައިގެ ޖަނަވަރީ މަލުގެ ވެލެއް ފާރުމަތިން ތިރިއަށް ފެތުރިފައިވާއިރު ނުހަނު ހިތްގައިމުކަމަށް ދައްކައެވެ. ގޯތިތެރޭގެ ދެފަރާތަށް ކަށިވެލިލާފައި މެދަށް ހިނގަން އޮންނަ މަގުގައި ގާ އަތުރާފައިވާއިރު ގަސްމުށިތަކުގައި މާ ގަސް އިންދާފައި ހުއްޓެވެ. އެއްފަރާތުގައި ޒަމާނީގޮތަކަށް ހަދާފައި ހުރި އުނދޯލިގެއެއް ގައި ހުމައިދާ އިނެވެ. އަޒްކާމެން ވަނުމުން ހުމެއިދާ ތެދުވެ، ފުޅާ ހިނިތުންވުމަކާ އެކު އައިސް އަޒްކާ ކިހިނެއްތޯ އަހައިލިއެވެ. ރަނގަޅުކަމުގައި ބުނެފައި އަޒްކާ އަދިވެސް ވަށައިގެން ބަލަމުން ދިޔައީ އެގޭގެ ފުރިހަމަކަމުން ހައިރާންވެފައި ހުރެއެވެ.\n"ހުޔޫން ދޯ ތި ހޯދަނީ." ހުމެއިދާ ހިނިއައިސްފައި ބުންޏެވެ.\nބުނާނެ އެއްޗެއް ނޭނގުމުން އެއްބަސްބުމުގެ ގޮތުން އަޒްކާ ބޯ ޖަހައިލިއެވެ.\n"ނަސީ، ހިނގާ ސައިބޯން ދާން. ހުޔޫން ވެސް އެބައުޅޭ އެފަރާތުގަ." އަޒްކާގެ އަތުގައި ހިފައިފައި ނަސީމާއަށް ބަލައިލަމުން ހުމެއިދާ ބުންޏެވެ.\nހިނިއައިސް ރަތްވެފައި ހުރެ އެ މީހުންގެ ފަހަތުން ނަސީމާ ވެސް ދިޔައެވެ. އެގޭގައި އަޒްކާ ރަންޏެއްހެން އުޅޭ މަންޒަރު ނަސީމާއަށް ފެންނަ ކަހަލައެވެ. އެތެރެއަށް ވަނުމާ އެކު ހުޔޫން އައިސް ވާހަކަދައްކަން ފެށިއިރު ހީވީ ދުވަސްވީ ރަހުމަތްތެރިއަކާ ގިނަދުވަސްތަކެއްގެ ފަހުން ބައްދަލުވީހެންނެވެ. ލޯ ހަނިކޮށްލާފައި ހުޔޫންއާ ދިމާއަށް އަޒްކާ ބަލައިލިއެވެ. ހުޔޫންގެ މޫނުމަތިން އެއްވެސް ކަހަލަ ދެއްކުންތެރިކަމެއް ފެނޭތޯ ކުރި މަސައްކަތް ބޭކާރުވުމުން ވިސްނުމަކަށް އަޒްކާ ގެނބުނެވެ. މާލޭގައި ހޭދަކުރި ދުވަސްތަކުން ހެޔޮ ބަދަލެއް ހުޔޫނަށް އައީ ކަންނޭގެއޭ އަޒްކާ ހިތަށްއެރިއެވެ.\nތަފާތު އެކިވައްތަރުގެ ހެދިކާއިން ފަޅުފިލުވައިދީފައި މޭޒުދޮށުގައި އިށީނދެ ހަތަރު މީހުން ސައިބޯން ފެށިތަނާ ހައްޔާނާއި އިމާޒު އެތަނަށް ވަނެވެ. އެމީހުންނަށް ނުދީ ސައިބޮނީހޭ ކިޔާފައި އިމާޒު ގޮވައިގެން ހައްޔާން ވެސް އިށީނެވެ. އަވަސްއަވަހަށް ތެދުވެ ދެ ޖޯޑަށް ހުޔޫން ސައި އެޅިއެވެ. އިމާޒަށް ސައިތަށި ކައިރިކޮށްދިން ވަގުތު ރަކި ހިނިތުންވުމަކާ އެކު އެސްފިޔަތައް ތިރިކޮށްލިތަން ހުމެއިދާއަށް ފެނުނެވެ. ހިތުން ރުހުމުން އެ ވަރުގެ ކަމެއް ވެސް ކޮށްނުދޭ ހުޔޫން އުޅުނު ގޮތުން ހުމައިދާ ވިސްނައިލިއެވެ. މީގެ ކުރިން އަޒްކާދެކެ ފޫހިވާ ވާހަކަ އަބަދުމެ ދައްކާފައި، މިހާރު ގުޅުން ބަދަހި ކުރަން މަސައްކަތް ކުރުމުގެ ފަހަތުގައިވާ ސިއްރަކީ މިއީ ހެއްޔެވެ؟ ހުމައިދާގެ ތުންފަތަށް ލުއި ހިނިތުންވުމެއް ވެރިވީ އަންހެންދަރިފުޅުގެ ހިތުގެ ޖަޒުބާތުތައް ދެނެގަނެވި އެ ކަމަށް އަމިއްލަ ހިތް ވެސް މަރުހަބާ ކިޔުމުންނެވެ.\nސައިބޮމުން ދިޔައިރު އެ ކުދިންގެ ދޭތެރޭގައި އެކިއެކި ވާހަކަތައް ދެކެވެމުން ދިޔައެވެ. އިމާޒު އިނުމުން އަޒްކާގެ ވެސް ބީރައްޓެހިކަން ފިލައިފައިވެއެވެ. ނުވިތާކަށް އިރުއިރުކޮޅާ އަޒްކާއާއި ހުޔޫންއާ އިމާޒު ދިމާކޮށް ހަދާތީ ހުނުމުގެ އަޑުވެސް ދޭތެރެއަކުން އިވެމުންދިޔައެވެ. އަމިއްލަ ވާހަކައިގައި ތިބި ނަމަވެސް ނަސީމާއާއި ހުމެއިދާ މި މަންޒަރުތައް ފާހަގަ ނުވެއެއްނުދިޔައެވެ.\nސައިބޮއި ނިމިގެން އެންމެން ސިޓިންގްރޫމަށް ދިޔުމުން ނަސީމާ ގޮވައިގެން ހުމެއިދާ ގޭގެ އެއް ފަރާތުގައި ހައްދާފައިވާ ބަގީޗާ ދައްކައިލަން ގެންދިޔައެވެ. ކުދިންގެ މުސްތަޤްބަލު ބައްޓަންކުރާނެ ގޮތުގެ ތަދުބީރުތައް ކުރަން ތިބެފައި ދެ މީހުން ގެއަށް ވަންއިރު އިރުއޮއްސެނީއެވެ. އޭރު އިމާޒެއް ފެންނާކަށް ނެތެވެ. އަޒްކާގެ ގާތުގައި ހައްޔާން ކޮންމެވެސް ވާހަކަތަކެއް ދައްކަން ފެށުމުން އަޒްކާއަށް ހެވުނު މަންޒަރު ފެނިފައި ނަސީމާ ހެވިދިލުނެވެ. ހިތުގެ މުރާދާ އެއްގޮތަށް ކަންތައްތައް ފަހިވާނެކަމުގެ އުންމީދު ލިބި، ހިތްހަމަޖެހިފައި ހުރެގެން އިމާޒު ކޮބައިތޯ ނަސީމާ އަހައިލިއެވެ.\nގެއަށް ގޮސް އަވަސްއަވަހަށް ފުޓުބޯޅަ ޖާޒީ ލައިގެން އިމާޒު ކުޅެން ދާން ނުކުތެވެ. މިއަދު މާބޮޑަށް ލަސް ވެސް ވެއްޖެއެވެ. ހައްޔާންމެންގެ ގެއަށް ގޮސްފިނަމަ ކުޅެން ދާން ލަސްވާނެކަން ކުރިންވެސް އިމާޒަށް އެނގެއެވެ. އެކަމަކު ހައްޔާން ކުރުނުކުރުމުން ކުޑަގޮތެއް ހަދައިގެން އެ ގެއިން ނުކުންނާނީއޭ ހިތާ ދިޔައީއެވެ. ނަމަވެސް މޭޒުމަތީގައި އަތުރާފައި ހުރި ހުރިހާ ވައްތަރެއްގެ ހެދިކާއަކުން ރަހަނުބަލާ އިމާޒަށް ފޭބުނުކަމަކަށް ނުވިއެވެ. އެވަރަށް ކައިގެން މިއަދު ރަނގަޅަށް ކުޅެވޭނެ ބާވައޭ ވެސް އިމާޒު ހިތަށްއެރިއެވެ. ދެ ފިކުރެއްގައި ހުރެގެން ކުރިއަށް ދިޔަ އިމާޒަށް ތަންކޮޅެއް ދުރުން ހަރީރާމެންގެ ގެއިން ނަވްޔާ ނުކުތް ތަން ފެނުނެވެ.\nނަވްޔާ ހުރީ މަޑުރީނދޫކުލައިގެ ކުރުތާއަކާއި ނޫކުލައިގެ ޖިންސެއް ލައިގެންނެވެ. މައްޗަށް އައްސާފައިވާ އިސްތަށިގަނޑު އޮތީ އެއްފަރާތަކުން ކުރިމައްޗަށް ގެނެސްފައެވެ. ފެން ކޯރުހެދިފައި އޮތްމަގުގެ ހިކި ތަންތަންކޮޅުން ނުހަނު ބަލައިގެން ނަވްޔާ ހިނގަމުން އައިއިރު ހީވީ ފެންކޮޅެއްގެ ޖެހިދާނެތީ ބިރުން އުޅޭހެންނެވެ. އަތުގައި އޮތް ފުޓުބޯޅައަށް ބަލައިލާފައި މޮޅު ޚިޔާލެއް ކުރެވިގެން ލާނެތް ގޮތަކަށް އިމާޒު ހީނލިއެވެ.\nނަވްޔާ އަރާ ހަމަވުމާ އެކު އިމާޒު ގޮވައިލިއެވެ. އިސްދަށަށް ޖަހައިގެން ދިޔަ ނަވްޔާއަށް މަގުގެ އަނެއްފަރާތުގައި ހިނިއައިސްފައި ހުއްޓިގެން ހުރި އިމާޒު ފެނުމުން ހައިރާންވެފައި ބުމަ އަރުވައިލެވެނެވެ. ދެން އަނެއްކާ ވެސް ހިނގައިގަތީ އިމާޒު ގޮވީ ކިއްކުރަން ކަން އެނގުމުގެ އެއްވެސް ޝައުގެއް ނެތީތީއެވެ.\n"ނަވްޔާ. ހިފާބަލަ." ނަވްޔާ ހިނގައިގަތުމުގެ ކުރިން އިމާޒު ބުންޏެވެ.\nއަދި އަތުގައި އޮތް ބޯޅަ ގައިގެ ހުރިހާ ބާރެއްލާފައި ނަވްޔާއާ ދިމާއަށް އެއްލިއެވެ. ބޯޅަ ގޮސް ޖެހުނީ ފެންގަނޑުގެ ތެރެއަށެވެ. ކިލާފެންތައް ނަވްޔާގެ ހެދުމަށާއި ޖީންސަށް ބުރައިގެން ދިޔަ ވަގުތު ބޭއިޚްތިޔާރުގައި ނަވްޔާއަށް މޫނާދިމާއަށް އަތް ހުރަސްކޮށްލެވުނެވެ. އިމާޒު ހޭން ފެށުމުން އެއީ އިމާޒު ގަސްދުގައި ކުރިކަމެއް ކަން ނަވްޔާއަށް އެނގުނެވެ. ކިލާވެފައިވާ ހެދުމަށް ބަލައިލާފައި ނަވްޔާ ބޯޅަ ނެގިއެވެ. އޭރު ނަވްޔާގެ ދެ ލޮލުން ވިދުވަރެއް ފާޅުވެއެވެ. އަތުތެރޭގައި ބޯޅަ އަނބުރައިލުމާ އެކު، ބާވެ ހަލާކުވާން ކައިރިވެފައިވާ ބޯޅައަކުން މަންމައާ އެކު ކުޅެން އުޅުނު ދުވަސްތައް މަތިން ހަނދާންވިއެވެ. ހިތުގައިވާ އުދާސްތަކާއި ހިތްދަތިކަން ކުޑަ ހިނދުކޮޅަކަށް ނަމަވެސް ހަނދާން ނެތުނެވެ. ލަސްލަހުން އެ މޫނަށް ހިނިތުންވުމެއް ވެރިވިއެވެ.\nއެ ހިނިތުންވުން ދެކިލާހިތުން މި ހުރިހާ ދުވަހު އިންތިޒާރު ކުރި ހިނިތުންވުން ފެނުމުން އާޝޯހުވެފައި އިމާޒު ހުއްޓެވެ. މުޅި ކާއިނާތު ވެސް ހިނިތުންވެލިހެން އިމާޒަށް ހީވިއެވެ. ހަނަފަސް ބަގީޗާއެއްގައި މާތައް ފަރިވެ ފޮޅުނީ ކަހަލައެވެ. އެ ހިނިތުންވުމުން އިމާޒުގެ ހިތުގެ އެންމެފުންމިނަށް އަސަރު ކުރުވައިފިއެވެ. އެހެން ހުރެފައި ނަވްޔާ ބޯޅަހިފައިގެން ދުއްވައިގަތުމުން އިމާޒަށް ހޭވެރިކަންވިއެވެ. ނަވްޔާގެ ފަހަތުން ދިޔަ އިމާޒު ހުއްޓުނީ ކުޅެން އުޅުނު ކުޑަކުދިންތަކަކަށް ނަވްޔާ އެ ބޯޅަ ދީފައި ހިނގައިގަތުމުންނެވެ. ނަވްޔާ ދާތަން ބަލަން ހިނިއައިސްފައި އިމާޒު ހުއްޓެވެ\nހެދުން ބަދަލުކޮށްލައި ހަދައިގެން ނަވްޔާ ކާގެއަށް ގޮސް ކާމޭޒުމަތީގައި ހުރި ތަށިތައް ނަގަން ފެށިއެވެ. ތަށިތައް ނަގާ ނިމުނުތަނާ ބަރުހެލި ފިޔަވަޅުތަކެއްގައި ޝަމްނާ އައިސް ވަނެވެ. ޝަމްނާ އެކަނި އައުމުން އިޔާދު ކޮބައިބާވައޭ ހިތަށްއެރި ނަމަވެސް ޝަމްނާ ބުނުމުން ނަވްޔާ ސައިހަދައި ދިނީ ހިމޭންކަމާ އެކުއެވެ. ޝަމްނާއަށް ވަކިން ކުޅިމަޑުކޮށް ހަދާފައި ހުރި ބޯކިބަލާއި މަސްރޮށި ގެނެސްދިނުމަށް ފަހު ކިރުތައްޓެއް ވެސް ހަދައިފައި ބެހެއްޓިއެވެ. އިސް ދަށަށް ޖަހައިގެން އިން ޝަމްނާގެ މޫނުމަތީގައި އެހެންޏާ ހުންނަ އުފާވެރިކަމާ ދިރުނެ ނެތްކަން ނަވްޔާއަށް ފާހަގަކުރެވުނެވެ.\nނަވްޔާ ސައި ހަދައިދީފައި ދިޔުމުން ޝަމްނާ ތަށިތައް ކައިރިކޮށްލިއެވެ. ޝުކުރުގެ ބަހެއް ބުނުމުގެ ބަދަލުގައި ނަވްޔާއާ ދިމާއަށް ބަލައިލަން ވެސް ޝަމްނާ ބޭނުން ނުވާ ކަހަލައެވެ. ވިސްނުމެއްގެ ތެރެއަށް ގެއްލިފައި އިނދެގެން ޝަމްނާ ލަސްލަހުން ކާންފެށިއެވެ. މިއަދު ވެސް އިޔާދު ހޭލި އިރު މެންދުރުވެއްޖެއެވެ. ތެދުވި ގޮތަށް ފެންވަރާ ކައިގެން ފިހާރައަށޭ ކިޔާފަ ދިޔައީ ޝަމްނާއާ މާގިނަ ވާހަކަދެއްކުމެއް ވެސް ނެތިއެވެ. ހަވީރު ސައިބޯން ނައިސްގެން ގުޅުމުން ވެސް ފިހާރައިގައި ބިޒީކޮށް އުޅޭތީއޭ ކިޔާފައި ފޯނު ކަނޑައިލީއެވެ. ޝަމްނާ ހުރީ ކައިގެންތޯ ވެސް އަހައިނުލިއެވެ.\nބަނޑުބޮޑުވުމުން އިޔާދު އަޅާލުން އިތުރުވާނެކަމަށް ކުރިން ޝަމްނާއަށް ހީކުރެވުނެވެ. ކާހިތްވަނީ ކޯޗެއްތޯ އޮޅުންފިލުވައި އެ އެއްޗެއް ހޯދާދޭނެ ކަމަށް ހީކުރެވުނެވެ. ލިބެން އުޅޭ ދަރިފުޅުގެ މުސްތަޤުބަލާ ދޭތެރޭ ކުލަ ހުވަފެންތައް ދެކޭނީ ދެމަފިރިން އެއްކޮށް ކަމަށް ވެސް ހީކުރެވުނެވެ. އަލަތު ދަރިފުޅަށް ބަލިވެއިނުމުން އަންހެންކުއްޖަކު ކުރާ ކިހާ ގިނަގުނަ އުންމީދުތަކެއް ވޭހެއްޔެވެ؟ ނަމަވެސް މިއަދު ޝަމްނާއަށް ކުރެވެމުންދަނީ އެ އުންމީދުތައް ފުރިހަމަނުވެ، ބިމުގެ ހިރަފުސްކޮޅެއް ހެން ވަޔަށް އަރައިގެންދާތަން ފެނުމުން ކުރެވޭ ހިތްދަތި އިހުސާސެވެ. ވަސީމާގެ ގޮތް އެނގުނު ނަމަވެސް މާމަދަރިއެއް ލިބޭތީ އެންމެކުޑަމިނުން އުފާވާނެ ކަމަށް ޝަމްނާ ހީކުރިއެވެ. ދޭތެރެއަކުން އައިސް ބޭބީގެ ވާހަކަ އަހައިލި ނަމަވެސް އަޒްކާ ވެސް އަބަދު އުޅެނީ ނަވްޔާގެ ފޫބުޑުންނެވެ.\nބަނޑުހައިވެފައި ހުރުމުން ނަވްޔާ ވެސް ސައިތައްޓެއް ހަދައިގެން އައިސް ބަދިގޭގައި ހުންނަ ކުޑަ މޭޒު ކައިރީގައި އިށީނެވެ. މިއަދު މެންދުރުގެ ފަހުން އަޒްކާގެ ޚަބަރެއް ވެސް ނުވެއޭ ހިތަށްއެރިތަނުން ވައިރޯޅިއެއް ހެން އަޒްކާ އައިސް ވަނެވެ. އަޒްކާ ފެނުމުން ހިނިތުންވެލާފައި ސައިބޯން އަންނަން ނަވްޔާ ބުންޏެވެ.\n"މަންމައާ އެކު ހުޔޫންމެންގެ ގެއަށް ގޮސްފަ މިއައީ. އެ ގެއިން ސައިބޮއިފިން. ހުޔޫން މިހާރު ވަރަށް ތަފާތު. ހައްޔާނާ ވެސް ދިމާވި. އެނގޭތަ ހައްޔާން ބުނި އެއްޗެއް.؟" އަޒްކާ ހީވަނީ ހުރިހާ ވާހަކައެއް އެއްފަހަރާ ބުނަން ބޭނުންވެފައި ހުރިހެންނެވެ.\nއަޒްކާގެ ގާތުގައި ހައްޔާން ދެއްކީ ކޮންވާހަކައެއް ބާވައޭ ހިތަށްއަރާފައި ނަވްޔާގެ ހިތް ތެޅެން ފެށިއެވެ.


SunOnline: Aburu gellumuge badhaleh ge gothun 10 million dollar libi depp ah bodu kaamiyaabee eh\nއަބުރު ގެއްލުމުގެ ބަދަލެއްގެ ގޮތުން 10 މިލިއަން ޑޮލަރު ލިބި ޑެޕްއަށް ބޮޑު ކާމިޔާބީއެއް\nފާތިމަތު ސާނިހާ 02 Jun 2022, 11:32\nޖޮނީ ޑެޕް އާއި އެންބާ ހާޑް -- ފޮޓޯ / ޝަޓާސްޓޮކް\n"ދަ ޕައިރެޓްސް އޮފް ދަ ކެރީބިއަން" ފަދަ މަޝްހޫރު ފިލްމުތައް ކުޅެފައިވާ ޖޮނީ ޑެޕް ގެވެށި އަނިޔާކުރިކަމަށް ބުނެ އޭނާގެ ކުރީގެ އަނބިމީހާ އޭމްބާ ހާޑްް ލިޔުނު ލިޔުމެއްގައި ޑެޕްގެ އަބުރަށް އަރައިގަތް ކަމަށް ބުނެ ކޯޓަށް ހުށަހެޅި މައްސަލަ އޭނާއަށް ކާމިޔާބުވެއްޖެއެވެ.\nގިނަ ދުވަސްތަކެއް ވަންދެން ކުރިއަށް ދިޔަ އެ މައްސަލައިގެ އަޑުއެހުންތަކަށް ފަހު ޖޫރީން ޑެޕްއާއި ހާޑް، އެކަކު އަނެކަކުގެ އަބުރު ކަތިލާފައިވާކަމަށެވެ. އެގޮތުން ޑެޕްގެ އަބުރު ގެއްލޭގޮތަށް ހާޑް ތިން ފަހަރަކު ވާހަކަ ދައްކާފައިވާކަމަށެވެ. އަދި ހާޑްގެ އަބުރު ގެއްލޭ ގޮތަށް ޑެޕްގެ ފަރާތުން އެއް ބަޔާން ނެރެފައިވާ ކަމަށް ވެސް ޖޫރީގެ ނިންމުމުގައިވެއެވެ.\nމި ދައުވާގައި ޑެޕްއަށް ބޮޑު ކާމިޔާބީއެއް ލިބިފައިވާއިރު އެ މައްސަލާގައި ޑެޕްއަށް ލިބުނު ގެއްލުމުގެ ބަދަލުގައި އޭނާއަށް 10 މިލިއަން ޑޮލަރު ދޭން ޖެހޭ ކަމަށް ޖޫރީން ވަނީ ނިންމާފައެވެ. އަދި ހާޑްގެ އަބުރު ގެއްލޭ ގޮތަށް ޑެޕް ވެސް ބަޔާނެއް ނެރެފައިވާތީ ޖޫރީން ވަނީ ހާޑްއަށް ދެ މިލިއަން ޑޮލަރު ދޭން ޖެހޭ ކަމަށް ނިންމާފައެވެ.\nއެ މައްސަލައިގެ ފަހު އަޑުއެހުމަށް ޑެޕް ހާޒިރު ނުވި ނަމަވެސް ހާޑް ވަނީ އެ އަޑުއެހުމުގައި ބައިވެރިވެފައެވެ. އެ މައްސަލައިގައި ޖޫރީއިން ނިންމި ގޮތް އަޑު އިއްވިއިރު ހާޑް އިނީ އިސްޖަހައިލައިގެންނެވެ.\nހާޑްގެ ތަރުޖަމާނަކު ނިއުޔޯކް ޓައިމްސްއަށް މައުލޫމާތު ދެމުން ބުނީ އެ މައްސަލަ އިސްތިނާފު ކުރާނެ ކަމަށެވެ.\nޑެޕްއާއި ހާޑް އެންމެ ފުރަތަމަ ބައްދަލުވީ 2009 ވަނަ އަހަރު، އެ ދެ މީހުން ލީޑް ރޯލުން ފެނިގެން ދިޔަ "ރަމް ޑައިރީ" ފިލްމުގެ ސެޓުގައެވެ. އޭގެ ފަހުން އެ ދެ މީހުން ކައިވެނި ކުރީ 2015ގައެވެ. ނަމަވެސް ޖެހިގެން އައި އަހަރު، ޑެޕް ޖިސްމާނީ އަނިޔާ ކުރި ކަމަށް ބުނެ ހާޑް ވަރިވާން ކޯޓަށް ފޯމު ހުށަހެޅިއެވެ. އެ ދެ މީހުން ވަރިވީ 2017 ވަނަ އަހަރެވެ.\n10 މިލިއަން ޑޮލަރު ލިބި ޑެޕްއަށް ބޮޑު ކާމިޔާބީއެއް\nރިހާނާގެ ޑައިމަންޑް އަނގޮޓީގެ ސިއްރަކީ ކޮބާ؟\nކަމީލާ ކެބޭލޯ އާއި ޝޯން މެންޑަސްގެ ގުޅުން ނިމުމަކަށް


ނިލަންދެއަތޮޅު އުތުރުބުރީގެ ތާރީޚު\n# އަތޮޅާބެހޭ އިތުރު މަޢުލޫމާތު\nނިލަންދެއަތޮޅު އުތުރުބުރިއަކީ އަރިއަތޮޅުގެ ދެކުނަށް ރާއްޖޭގެ ދެކުނު ދުނީގައި އޮތް އަތޮޅެކެވެ. މިއަތޮޅާއި ދިވެހިރާއްޖޭގެ ވެރިކަންކުރާ މާލެއާއި ދެމެދުގައި ހުންނަނީ 70 މޭލެވެ. މިއަތޮޅުގެ ބޮޑުމިނަކީ އުތުރުން ދެކުނަށް ގާތްގަނޑަކަށް ¾16 މޭލު، އަދި އިރުން ހުޅަގަށް ގާތްގަނޑަކަށް ½14 މޭލެވެ. އަތޮޅުއޮތީ އުތުރުޢަރުޟުން °03-03 އާއި °03-20 ދެމެދުއެވެ. މިއަތޮޅާއި އަރިއަތޮޅާއި ދެމެދުގައި އޮތީ އަރިއަދޫ ކަނޑެވެ. އަތޮޅުގެ އިރުންއޮތީ ހަތަރުއަތޮޅުގެ މެދުގެ ގޮތުގައި މަޝްހޫރުވެފައިވާ ކަނޑެވެ.\nމިއަތޮޅަކީ ދިވެހިރާއްޖެ އިސްލާމްވުމުގެ ކުރިން ބުޑިސްޓުން ރާއްޖޭގައި އުޅުނު ޒަމާނުގައި ވަރަށް މުހިންމު އަތޮޅެކެވެ. އަތޮޅުގެނަން ނިސްބަތްވަނީ އަތޮޅުގެ ދެކުނު ދުނީގައި އޮތް ނިލަންދުއަށެވެ. އަދި މިހާރުގެ ވެރިރަށަކީވެސް ނިލަންދުއެވެ. މިއަތޮޅުގައި ތާރީޚީގޮތުން ފާހަގަ ކުރެވޭ ދެ ރަށަކީ މިއަތޮޅު ނިލަންދުއާއި ހިމިއްޗެވެ. މިއަތޮޅު ނިލަންދޫއަކީ ބުޑިސްޓް މޮނާސްޓްރީއެއް ހުރި ރަށެކެވެ.\nނިލަންދެ އަތޮޅުގެ ނަން ނިސްބަތްވަނީ އިންޑިޔާގެ ބިހާރު ސްޓޭޓް ހިމެނޭ ސަރަހައްދުގައި އޮތް ޤަދީމީ ބުޑިސްޓް ރަސްކަމެއްގައި މީލާދީން 05 ވަނަ ޤަރުނުން 12 ވަނަ ޤަރުނާ ދެމެދު ޤާއިމްވެފައި އޮތް "ނާލަންދަ" ނަމަކަށް ކިއުނު ބޮޑު މޮނާސްޓްރީ އެއްގެ ނަމާއި ގުޅުވައިގެން ކަމަށް ނަސީމާ މުޙައްމަދު ކަލޭފާނާއި ޑރ ރަގުބަތީ ބުރަވެ ވަޑައިގެންފައި ވެއެވެ. ތާރީޚީ ޢިލްމުވެރިން "ނާލަންދަ" ސިފަކުރަނީ ބޮޑު ދަރުސްގާހެއްގެ ގޮތުގައެވެ. މިނަމުގެ އަޞްލާމެދު ތާރީޚް ދިރާސާ ކުރައްވާ އެހެން ބޭފުޅުންގެ ރައުޔު ތަފާތެވެ. ތަމަޅަބަހުން "ނިލަން" ކިޔަނީ ރަށަށް ކަމުގައިވާތީ، އެއީ ތަމަޅަބަހުން އައިސްފައި އޮތް ނަމެއްކަމަށް ބައެއް ބޭފުޅުން ބުރަވެ ވަޑައިގަންނަވައެވެ. އަދި ހިންދޫންގެ ކަލާންގެއެއް ކަމަށްވާ ހަނޫމާނުގެ ލަޝްކަރުގެ މުޤައްދިމަކަށް "ނިލަން" ކިޔާތީ މިއީ ހިންދޫންގެ އަސަރު ކަމަށްވެސް ބައެއް ބޭފުޅުން ޤަބޫލް ކުރައްވައެވެ.\nމިއަތޮޅުގައި އަތޮޅުވެރިކަން ކުރެއްވި ބޭފުޅުންގެ މަޢުލޫމާތު ހޯދުމަށް ކުރި މަސައްކަތުންނާއި ހޯދި ހޯދުންތަކުން އެނގުނު ގޮތުގައި މިއަތޮޅުގައި އަތޮޅުވެރިކަން ކުރައްވާފައިވަނީ 35 ބޭފުޅުންނެވެ. މިއަތޮޅުގެ އަތޮޅުވެރިކަން އެންމެ ފުރަތަމަ ކުރައްވާފައިވާކަން އެނގިފައިވަނީ 1904 ވަނަ އަހަރު މާފަތްގޭ ޙަސަންމަނިކެވެ. މިއަތޮޅުގެ އަތޮޅުވެރިކަން އެންމެފަހުން ކުރައްވާފައިވަނީ 2008 ވަނައަހަރުގައި ޙުސައިން ޢަބްދުލް ވާޙިދެވެ. މިއަތޮޅަށް އުފަން މިއަތޮޅުގެ 04 ބޭފުޅުންވެސް މިއަތޮޅުގެ އަތޮޅުވެރިކަން ކުރައްވާފައި ވެއެވެ.\nއަތޮޅުވެރިކަން ކުރައްވާފައިވާ މިއަތޮޅުގެ ބޭފުޅުންނަކީ ފީއަލި އަލްފާޟިލް ޒަކަރިއްޔާ ޙަމީދާއި، ފީއަލީ އޯކިޑްވިލާ އަލްފާޟިލް އިބްރާހީމް މޫސާއާއި، ބިލެއްދޫ ބަގީޗާގޭ އަލްފާޟިލް މޫސާ ޢަބްދުއްރަޙްމާނާއި އަދި ނިލަންދޫ ފިނިފެންމާގޭ އަލްފާޟިލް ޙަސަން ޙަމީދެވެ.\nޒަމާނުއްސުރެ ދިވެހިރާއްޖޭގައި ކުރަމުން ގެންދިޔަ އަތޮޅުވެރިކަމަށް މީހުން ޢައްޔަންކުރުން 2009 ވަނަ އަހަރުން ފެށިގެން ވަނީ ހުއްޓާލާފައެވެ.\nނިލަންދެއަތޮޅު އުތުރުބުރީގެ އަތޮޅުވެރިކަން ނިލަންދުއަށް ބަދަލުކުރުން\nނިލަންދެއަތޮޅު އުތުރުބުރީ އަތޮޅުއޮފީސް އުފައްދާފައިވަނީ ކޮންތާރީޚެއްގައި ކަމެއް އެނގޭކަށް ނެތެވެ. މިއަތޮޅުގައި އަތޮޅުވެރިކަން ކުރަން ފެށުނީއްސުރެ އަތޮޅުގެ ވެރިކަން މިއަތޮޅު ނިލަންދޫއަށް ބަދަލު ކުރުމާ ހަމައަށް އަތޮޅުއޮފީސް ހިންގަމުން ގެންދިޔައީ މިއަތޮޅު މަގޫދޫގައެވެ.\tމަގޫދޫގައި އަތޮޅުގެ ވެރިކަން ކުރަންފެށި ތާރީޚެއްވެސް އެނގޭކަށް ނެތެވެ. މަގޫދޫގައިހުރި އަތޮޅުއޮފީސް މިއަތޮޅު ނިލަންދުއަށް ބަދަލު ކުރެއްވީ 18 ޖަނަވަރީ 1999 ގައެވެ. އޭރު ނިލަންދެއަތޮޅު އުތުރުބުރީ އަތޮޅުވެރިޔަކީ މ.ފީއަލި އަލްފާޟިލް ޒަކަރިއްޔާ ޙަމީދެވެ.\nއަތޮޅު އޮފީހުގެ ދިދަ ރަސްމީގޮތުން ނަންގަވައި ދެއްވީ އެކަމަށްޓަކައި ބޭއްވި ޚާއްޞަ ރަސްމިއްޔާތުގައި 24 ޖަނަވަރީ 1999 ގައި އޭރުގެ ނިލަންދޫ ކުޑަކަތީބު އަލްފާޟިލް އިބުރާހީމް ޚަލީލެވެ. މިރަސްމިއްޔާތުގައި އޭރުގެ މިނިސްޓަރ އޮފް އެޓޮލޮސް ޑިވެލޮޕްމެންޓު އަލްފާޟިލް ޢަބުދުﷲ ޙަމީދާއި، އޭރުގެ ފ.އަތޮޅު ވެރިޔާ އަލްފާޟިލް ޒަކަރިއްޔާ ޙަމީދު ބައިވެރިވެ ވަޑައިގަތެވެ.\nއަތޮޅުވެރިން ހުންނެވުމަށް އަތޮޅު ގެއެއްގެ ގޮތުގައި ފުރަތަމަ ބޭނުންކުރީ ނިލަންދޫ ރައްޔިތުންގެ ރަށްވެހިގެއެވެ. ނަމަވެސް 03 ނޮވެމްބަރ 2002 އިން ފެށިގެން އަތޮޅު ގެއެއްގެ ގޮތުގައި ބޭނުންކުރަމުން ދަނީ ސަރުކާރުން އަލަށް ޢިމާރާތް ކޮށްދެއްވި އަތޮޅުގޭ ޢިމާރާތެވެ. އަތޮޅު އޮފީހުގެ ގޮތުގައި ބޭނުންކުރަމުން ދިޔައީ ނިލަންދޫ އޮފީހެވެ. އަތޮޅުއޮފީސް ހިންގުމަށް ނިލަންދޫގައި އަލަށް ޢިމާރާތް ކޮށްދެއްވި އޮފީސް ޢިމާރާތަށް މަސައްކަތް ބަދަލުކުރީ 29 ޑިސެންބަރު 2009 ގައެވެ. މިޢިމާރާތް ރަސްމީކޮށް ހުޅުވީ 31 ޑިސެންބަރު 2009 ގައެވެ.\nއަތޮޅުވެރިންގެ ބަދަލުގައި އަތޮޅުތައް ހިންގުމަށް ކައުންސިލަރުން ޢައްޔަންކުރުން\nނިލަންދެއަތޮޅު އުތުރުބުރީ އަތޮޅުކައުންސިލްގެ އިދާރާ އުފެއްދުމާއި އަތޮޅުކައުންސިލަށް މެންބަރުން އިންތިޚާބު ކުރުން\nނިލަންދެއަތޮޅު އުތުރުބުރީ އަތޮޅުއޮފީހުގެނަން ނިލަންދެއަތޮޅު އުތުރުބުރީ އަތޮޅުކައުންސިލްގެ އިދާރާގެ ނަމަށް ރައީސުލްޖުމްހޫރިއްޔާ ބަދަލު ކުރެއްވީ ޤާނޫނު (ޤާނޫނު ނަންބަރު: 07/2010) ގެ 127 ވަނަ މާއްދާގެ ދަށުން 21 ފެބްރުވަރީ 2011 ގައެވެ. އަތޮޅުކައުންސިލަކީ ކައުންސިލް ނިސްބަތްވާ އިދާރީ ދާއިރާ ހިންގުމުގެ އެންމެ އިސް ފަރާތެވެ.\nނިލަންދެއަތޮޅު އުތުރުބުރީ އަތޮޅު ކައުންސިލަށް އެންމެ ފުރަތަމަ އިންތިޚާބުކުރި 06 މެންބަރުން މެންބަރު ކަމުގެ ހުވާކުރީ 26 ފެބްރުވަރީ 2011 ގައެވެ. ހުވާކުރުމުގެ ރަސްމިއްޔާތުއޮތީ ފ.އަތޮޅު ތަޢުލީމީ މަރުކަޒުގައެވެ. ނިލަންދެއަތޮޅު އުތުރުބުރީ އަތޮޅު ކައުންސިލްގެ އެންމެ ފުރަތަމަ ރައީސަކީ ފ.ފީއަލީ ޖަވާހިރުމާގޭ އިދުރީސް އަބޫބަކުރެވެ. އަތޮޅު ކައުންސިލްގެ އެންމެ ފުރަތަމަ ނައިބު ރައީސަކީ ފ.ނިލަންދޫ ފުލޫނިޔާގޭ އަޙުމަދު ޚަލީލެވެ. ކައުންސިލްގެ ދައުރަކީ މެންބަރުން ހުވާކުރާ ތާރީޚުން ފެށިގެން 03 އަހަރެވެ.\nމުޅި އަތޮޅުގެމީހުން ވޯޓުލައިގެން ފުރަތަމަ ފަހަރަށް ނިލަންދެއަތޮޅު އުތުރުބުރީ އަތޮޅު ކައުންސިލަށް އިންތިޚާބުކުރި 03 މެންބަރުންނަކީ ފ.މަގޫދޫ ސަލްޖަމްގޭ ޢުމަރު ޒާހިރު، ފ.ދަރަނބޫދޫ ވާރޭވިލާ މަޙުމޫދު އަޙުމަދު އަދި ފ.ނިލަންދޫ އެދުރުގޭ ޢަބްދުލް ޤާދިރު މުޙައްމަދެވެ.\nޢަބްދުﷲ އިސްމާޢީލް (އިސްމާޢީލް ކަލޭގެފާނުގެ ތުއްތު)\nޢަބްދުﷲ އިސްމާޢީލަކީ ހިސާބު ޢިލްމާއި ނިޔަމިކަމުގައި މުޅި ދިވެހި ރާއްޖެއިން ފާހަގަކޮށްލެވޭ ބޭފުޅެކެވެ. ބުނެވޭގޮތުގައި އިނގިރޭސި ވިލާތުން ތައްޔާރުކުރި މަޝްހޫރު ހިސާބު އިލްމުގެ ފޮތް "ނޫރީން" ފޮތުން ތުއްތު ސާހިބު ކުށެއް ހޯއްދެވިއެވެ. އަދި ތުއްތަކީ އޮޑިޓް ކުރުމާއި ބިން ސާވޭ ކުރުމުގައިވެސް އަރާ ހުންނެވި ފަންނުވެރިއެކެވެ. މޮޅު ލިއުންތެރިއެކެވެ. އަހަރުގެ ކޮންމެ ދުވަހެއްގައިވިއަސް ހިޔަނި ހުންނަ މިޞްރާބަށް ބަލައިގެން ޤިބުލަ ހޯދުމަކީ ތުއްތު ސާހިބުގެ ޚާއްޞަ ފަންނެކެވެ.\nއިސްމާޢީލް ކަލޭފާނުގެ ތުއްތަކީ ސަރުކާރަށް ގިނަގުނަ ޚިދުމަތްތަކެއް ކޮށްދެއްވާފައިވާ ޚާދިމެކެވެ. ތުއްތު އަދާކުރެއްވި މުހިންމު ވަޒީފާ ތަކުގެ ތެރޭގައި ބޮޑުނާކޮޅުގެ މާލިމީކަން، ޗާޕްޚާނާގެ މެނޭޖަރުކަން، މަދުރަސަތުއް ސަނިއްޔާއާއި، މަދަރުސަތުލް މަޖީދިއްޔާގެ ހިސާބު ޢިލްމުގެ މަތީ މުދައްރިސްކަން، މަޢާރިފްގެ ނިޔަމިކަމުގެ މުދައްރިސްކަން، ސަރުކާރުގެ ގަޑިތައް ހަމަކުރުމުގެ އެދުރުކަން ހިމެނެއެވެ. އަދި ދިވެހިން ލިބިގަތް ފުރަތަމަ ޤާނޫނުއަސާސީ ހެދި މަޖްލީހުގެ ކާތިބުގެ އެހީތެރިއެއްގެ މަޤާމާއި، ބޮޑު އިސްޓޯރުގެ އޮޑިޓްކަމާއި ދައުލަތުގެ މައްސާޙް ކަމުގެ މަޤާމުވެސް ފުރުއްވާފައި ވެއެވެ. ތުއްތު އެންމެފަހުން އަދާކުރެއްވި ވަޒީފާއަކީ ދައުލަތުގެ މައްސާޙް ކަމެކެވެ. މި މޤާމުގައި ހުންނަވަނިކޮށް 14 ސެޕްޓެންބަރ 1959 ގައި ޕެންޝަން ލިބިވަޑައިގަތުމާ ގުޅިގެން ސަރުކާރުން ވަކިވެ ވަޑައިގަތީއެވެ.\nޢަބްދުﷲ އިސްމާޢީލް (އިސްމާޢީލް ކަލޭގެފާނުގެ ތުއްތު) ގެ ހަނދާނީ އެވޯޑް\nހިސާބު ޢިލްމާއި ނިޔަމިކަމުގެ ޢިލްމަށް ރާއްޖޭގެ ތާރީޚުގައި މަޝްހޫރު ޢަބުދުﷲ އިސްމާޢީލް ނުވަތަ އިސްމާޢީލް ކަލޭފާނުގެ ތުއްތަކީ މިއަތޮޅަށް ނިސްބަތްވާ މިއަތޮޅު ހިމިތީ ބޭފުޅަކަށްވާތީ ޢަބްދުﷲ އިސްމާޢީލްގެ ހަނދާންތައް ދިރުވައި އާލާ ކުރުމުގެ ގޮތުން ކުރީގެ ރައީސުލް ޖުމްހޫރިއްޔާ އަލްއުސްތާޛް މައުމޫން ޢަބްދުލް ޤައްޔޫމް 25 އެޕްރީލް 1981 ގައި މިއަތޮޅަށް ކުރެއްވި ދަތުރު ފުޅުގައި މިއަތޮޅުގެ ރަށްވެހި ކުދިންނަށް ދެއްވާ އިނާމެއްގެ ގޮތުގައި "ޢަބްދުﷲ އިސްމާޢީލް އެވޯޑް" ގެ ނަމުގައި އެވޯޑެއް ތަޢާރަފް ކުރައްވައި، އެވޯޑަށްހޮވޭ ކުއްޖެއް މާލެގެންދަވައި ސަރުކާރުގެ ސްކޫލަކުން ތަޢުލީމު ޙާޞިލް ކޮށްދޭގޮތަށް ހަމަޖެއްސެވިއެވެ.\nމި އެވޯޑްގެ ދަށުން އެވޯޑަށް ހޮވޭކުދިން މާލެ ގެންދަވައިގެން ކިޔަވައިދޭން ފަށާފައިވަނީ 1983 އިން ފެށިގެންނެވެ. އެ އަހަރުން ފެށިގެން މުޅިއަތޮޅަށް އެވޯޑް އިމްތިޙާނެއް ބާއްވައި އިމްތިޙާނުން އެއްވަނަ ހޯދާ ކުއްޖަކަށް ގްރޭޑް 12 ނިމެންދެން ސަރުކާރު ޚަރަދުގައި ކިޔަވައި ދެމުން ގެންގޮސްފައި ވެއެވެ. ކުދިންގެ ކިޔެވުމަށް ބޭނުންވާ ފޮތް ފަންސުރުފަދަ ތަކެތީގެ އިތުރުން ޔުނީފޯމާއި ހުރުމުގެ ޚަރަދުވެސް ސަރުކާރުން ދެއްވިއެވެ. މި އެވޯޑްގެ ދަށުން 1983 ވަނަ އަހަރުން ފެށިގެން 1995 ނިޔަލަށް ކިޔަވައިދެމުން ގެންގޮސްފައިވަނީ އަހަރަކު އެއްކުއްޖަކަށެވެ. 1996 ވަނަ އަހަރުން ފެށިގެން 2007 ވަނައަހަރުގެ ނިޔަލަށް އަހަރަކު 02 ކުދިންނަށް ކިޔަވައި ދެމުން ގެންގޮސްފައި ވެއެވެ. 2008 ވަނަ އަހަރުން ފެށިގެން މިއެވޯޑުވަނީ ހުއްޓާލާފައެވެ.\nޢަބްދުﷲ އިސްމާޢީލް (އިސްމާޢީލް ކަލޭގެފާނުގެ ތުއްތު) ގެ ހަނދާނުގައި ލައިބްރަރީއެއް ބިނާކުރުން\nހިސާބު ޢިލްމާއި ނިޔަމިކަމުގެ ޢިލްމަށް ރާއްޖޭގެ ތާރީޚުގައި މަޝްހޫރު ޢަބުދުﷲ އިސްމާޢީލް ނުވަތަ އިސްމާޢީލްކަލޭފާނުގެ ތުއްތުގެ ހަނދާން ދިރުވައި އާލާކުރުމުގެ ގޮތުން ކުރީގެ ރައީސުލް ޖުމްހޫރިއްޔާ އަލްއުސްތާޛް މައުމޫން ޢަބްދުލް ޤައްޔޫމް 25 އެޕްރީލް 1981 ގައި މިއަތޮޅަށް ކުރެއްވި ދަތުރު ފުޅުގައި "ޢަބްދުﷲ އިސްމާޢީލް ލައިބްރަރީ" ގެ ނަމުގައި މިއަތޮޅުގައި ލައިބްރަރީއެއް ބިނާކޮށް ދެއްވާގޮތަށް ހަމަޖައްސަވައި މި ލައިބްރަރީ މިއަތޮޅު މަގޫދޫގައި ބިނާކޮށްދެއްވާފައި ވެއެވެ. މި ލައިބްރަރީ ހުޅުވީ 29 ޑިސެންބަރ 1984 ގައެވެ. މި ލައިބްރަރީގައި ސްކޫލްގެ ދަރިވަރުންނަށާއި، ޢާންމުންނަށް ބޭނުންވާ އެކިއެކި މަޢުލޫމާތުތައް އެކުލެވިގެންވާ ގިނަ ފޮތްތަކެއް ހުރެއެވެ. މި ލައިބްރަރީގެ ހުރިހާ ޚަރަދެއް ބަލަހައްޓަވަމުން ގެންދަވަނީ ސަރުކާރުންނެވެ. މި ލައިބްރަރީގައި އިދާރީ މުވައްޒަފަކާއި މަސައްކަތު މީހަކު ހުރެއެވެ.\nމަގޫދޫގައި ހުރި ނިލަންދެއަތޮޅު އުތުރުބުރީ އަތޮޅުއޮފީސް 18 ޖަނަވަރީ 1999 ގައި ނިލަންދުއަށް ބަދަލު ކުރެއްވުމުން މަގޫދޫގައިހުރި ލައިބްރަރީ ނިލަންދުއަށް ބަދަލު ކުރެއްވީ 07 ޖޫން 2000 ގައެވެ. ލައިބްރަރީ ނިލަންދުއަށް ބަދަލު ކުރެއްވުމުން ލައިބްރަރީގެ އާ ޢިމަރާތަށް ލައިބްރަރީ ބަދަލު ކުރަންދެން ލައިބްރަރީ ހިންގަމުން ގެންދިޔައީ ފ.އަތޮޅު ތަޢުލީމީ މަރުކަޒުގައެވެ.\nނިލަންދުގައި އަލަށް ޢިމާރާތްކުރި ޢަބްދުﷲ އިސްމާޢީލް ލައިބްރަރީގެ ބިންގާ އަޅުއްވައި ދެއްވީ 11 އޯގަސްޓް 2002 ގައި އޭރުގެ މިނިސްޓްރ އޮފް އެޑިއުކޭޝަން ޑރ މުޙައްމަދު ލަޠީފެވެ. ލައިބްރަރީގެ މަސައްކަތްނިމި ލައިބްރަރީގެ އައު ޢިމާރާތަށް ލައިބްރަރީ ބަދަލުކޮށް އެ ޢިމާރާތުގައި ލައިބްރަރީ ހިންގަންފެށީ 01 ޖޫން 2003 ގައެވެ.\nފ.އަތޮޅު ރައްޔިތުންގެ ނަމުގައި ހިންގަމުން ގެންދާ ފ.އަތޮޅުސްޓޯރުގެ ވިޔަފާރި\nފ.އަތޮޅުސްޓޯރުގެ ވިޔަފާރި ތަރައްޤީ ކުރުމުގެ މަސައްކަތް ފަށާފައިވަނީ އަލްފާޟިލް ލޯޖެހި ޢަލީ ވަހީދުގެ އަތޮޅުވެރިކަމުގައި 1990 ވަނަ އަހަރުއެވެ. އެއިރު ހިސާބުކުރިއިރު ސްޓޯރުގެ ކެޕިޓަލަކީ -/28،000 ރުފިޔާއެވެ. އަތޮޅުސްޓޯރުގެ ވިޔަފާރި ފުޅާކޮށް އިތުރަށް ތަރައްޤީ ކުރުމުގެ މަސައްކަތްފެށީ އަލްފާޟިލް ޒަކަރިއްޔާ ޙަމީދުގެ އަތޮޅުވެރިކަމުގައި 1994 ވަނައަހަރުއެވެ.\nނިލަންދެއަތޮޅު އުތުރުބުރީގެ ވެރިކަން 18 ޖަނަވަރީ 1999 ގައި މިއަތޮޅު ނިލަންދޫއަށް ބަދަލު ކުރެއްވުމުން މަގޫދޫގައިހުރި ފ.އަތޮޅުސްޓޯރުގެ ވިޔަފާރި ނިލަންދޫއަށް ބަދަލު ކުރަންވެގެން 1999 ވަނައަހަރު ހިސާބު ކުރިއިރު އަތޮޅުސްޓޯރުގެ ކެޕިޓަލަކީ -/278،000 ރުފިޔާއެވެ. އަތޮޅުސްޓޯރުގެ ވިޔަފާރި މަގޫދޫން ނިލަންދުއަށް ބަދަލުކުރީ 05 މޭ 1999 ގައެވެ.\nނިލަންދޫގައި ލިލީސްޓޯރުން ސިމެންތީގެ ވިޔަފާރި ކުރުމަށް ހަދާފައިވާ 106X28 ފޫޓުގެ ޢިމާރާތެއް ވިއްކާލުމަށް ބޭނުން ވުމުން އަތޮޅުސްޓޯރުގެ މުދާ ގުދަން ކުރުމަށް ސްޓޯރުގެ ކެޕިޓަލުން -/150،000 ރުފިޔާ ޚަރަދު ކޮށްގެން 2003 ވަނައަހަރު އެ ޢިމާރާތް ފ.އަތޮޅުސްޓޯރަށް ގަނެފައި ވެއެވެ. މި ޢިމާރާތަކީ މިހާރު އަތޮޅު ރައްޔިތުންގެ ޢިމާރާތެކެވެ. މި ޢިމާރާތް ސްޓޯރަށް ގަތުމަށްފަހު 2012 ވަނަ އަހަރުގެ ނިޔަލަށް ބޭނުންކުރީ އަތޮޅުސްޓޯރުގެ މުދާ ރައްކާކުރާ ގުދަނަކަށެވެ. ނަމަވެސް އެތަނުގައި ވިޔަފާރި ހިންގުމުގެ ޚިޔާލު އުފެދި އެ ޢިމާރާތުގައި ވިޔަފާރި ހިންގުމަށްޓަކައި ގެންނަންޖެހޭ ބަދަލުތައް ގެނެސް އެ ޢިމާރާތުގައި ވިޔަފާރި ކުރަންފެށީ 2013 ވަނަ އަހަރުގެ ނޮވެންބަރުމަހުން ފެށިގެންނެވެ. މިތަނުގައި ވިޔަފާރި ފެށުމަށްވެސް ކުރަންޖެހުނު ހުރިހާ ޚަރަދުތަކެއްވެސްކުރީ ސްޓޯރުގެ ކެޕިޓަލްގެ ތެރެއިންނެވެ.\nމަގޫދޫގައި އަތޮޅުސްޓޯރ ހިންގިއިރު ސްޓޯރުން މުސާރަދޭގޮތަށް މުވައްޒަފުން ގެންގުޅެފައެއް ނުވެއެވެ. އަތޮޅުސްޓޯރ ނިލަންދުއަށް ބަދަލު ކުރުމާއެކު ނިލަންދޫގައި އަތޮޅުސްޓޯރ ހިންގަންފެށީ 02 މުވައްޒަފުންނާއެކުއެވެ. ނިލަންދުއަކީ އާބާދީބޮޑު ރަށެއްކަމުގައިވާތީ ކުޑަދުވަސްކޮޅެއްގެ ތެރޭގައި ވިޔަފާރިއަށް ހެޔޮބަދަލުތައް އަންނަން ފެށިއެވެ. ޢާންމު ރައްޔިތުންނަށް ބޭނުންވާ އެކިއެކި ބާވަތްތަކުގެ މުދާ އަތޮޅުސްޓޯރުން ލިބެންހުރުމުން ވިޔަފާރި ދިޔައީ ދުވަހެއް ދުވަހަކަށް ފުޅާވަމުންނެވެ. ވިޔަފާރި ފުޅާވަމުން ދިއުމާއެކު މުވައްޒަފުން އިތުރަށް ނުހޯދައި ވިޔަފާރި ކުރުމަށް ދަތިވާތީ، ސްޓޯރަށް މުވައްޒަފުން އިތުރު ކުރަމުން ގެންދިޔައީ ވިޔަފާރި ފުޅާވަމުންދާ ނިސްބަތުންނެވެ. މިހާރު އަތޮޅުސްޓޯރުގައި އިދާރީ 04 މުވައްޒަފުންނާއި މަސައްކަތު 02 މީހުން މަސައްކަތް ކުރަމުން ގެންދެއެވެ.\nފ.އަތޮޅުސްޓޯރ ހިންގަމުން ގެންދާ އަތޮޅުސްޓޯރުގެ ޢިމާރާތުގައި ޖާގަ ދަތިވެގެން ވިޔަފާރި ކުރުމަށް ދަތިވާތީ އަތޮޅުސްޓޯރުގެ ޢިމާރާތަށް ބަދަލުތަކެއް ގެނެސް ޢިމާރާތް މަރާމާތު ކުރުމަށްޓަކައި ފ.ނިލަންދޫ ރައްޔިތުންގެ ފިނިހިޔާ ޢިމާރާތް މަހަކު -/6000 ރުފިޔާއަށް ކުއްޔަށް ހިފައި 01 ނޮވެންބަރ 2018 ގައި އެ ޢިމަރާތަށް އަތޮޅުސްޓޯރުގެ ވިޔަފާރި ބަދަލު ކުރެވިފައި ވެއެވެ. ފ.އަތޮޅުސްޓޯރުގެ މިހާރު ފެންނަން އެހުރި ގޮތަށް ޢިމާރާތަށް ގެންނަންޖެހޭ ބޮޑަތި ބަދަލުތައް ގެނައުމަށްފަހު ފ.އަތޮޅުސްޓޯރުގެ ޢިމާރާތަށް ވިޔަފާރި ބަދަލުކުރީ 08 ޖަނަވަރީ 2021 ގައެވެ. ފ.އަތޮޅުސްޓޯރުގައި ވިޔަފާރި ކުރަން ފެށިއިރު ވިޔަފާރި އިންތިޒާމް ކުރެވިފައިވަނީ ގިނަ ބަދަލު ތަކަކާއެކު ވިޔަފާރި ކުރަން އަންނަ ފަރާތްތަކަށް ލުއިފަސޭހަކޮށް ޚިދުމަތްދެވޭ ގޮތަށެވެ.\n2009 ވަނައަހަރު އަތޮޅު އޮފީހާއި ރަށުއޮފީސްތައް ހިންގުމަށް ކައުންސިލަރުން އައްޔަން ކުރެއްވުމުން، އެ އަހަރު އަތޮޅުސްޓޯރ ހިސާބުކުރިއިރު އަތޮޅުސްޓޯރުގެ ކެޕިޓަލަކީ 2.5 މިލިޔަން ރުފިޔާއެވެ. އަތޮޅު ސްޓޯރާއި ކައުންސިލަރުން ޙަވާލުވިއިރު، ކެޕިޓަލް ބޮޑަތި ތަކެތި ނުހޯދައި އަތޮޅު އިސްޓޯރު ހިންގޭވަރަށް ތަކެތި ހޯދިފައި ހުއްޓެވެ. ފ.އަތޮޅުސްޓޯރުގެ ވިޔަފާރި އެންމެފަހުން ހިސާބުކޮށްފައިވަނީ 2016 ވަނައަހަރުއެވެ. އެއިރު ހިސާބުކުރިއިރު އަތޮޅުސްޓޯރުގެ ކެޕިޓަލަކީ 2.4 މިލިއަން ރުފިޔާއެވެ.\nއިއާދަނިވި ހަކަތަ ބޭނުން ކޮށްގެން މިސްކިތްތައް އެއަރކޯން ކުރުން\nނިލަންދެއަތޮޅު އުތުރުބުރީ ނިލަންދޫގެ އާސާރީ ބިނާ\nމިއަތޮޅު ނިލަންދުއަކީ ބުޑިސްޓް މޮނާސްޓްރީއެއް ހުރި ރަށެކެވެ. އެ މޮނާސްޓްރީ ހުރި ތަނަކީ މިހާރު އެރަށުގެ އާސާރީ ސަރަހައްދެވެ. އެސަރަހައްދު މަޝްހޫރު ވެފައިވަނީ "ފޯއްމަތި" މިނަމުންނެވެ. "ފޯއްމަތި" ކިޔަނީ މޮނާސްޓްރީ ހުރި އުސް ފަސްގަނޑަށެވެ. މި ފަސްގަނޑަކީ އެދުވަސްވަރުގެ ބިނާތައް ހަދާފައި ހުރިތަނެވެ. މިތަނަކީ އާސާާރީ ބިނާއެއްހުރި ތަނެއްކަން އެނގިފައި ނުވާތީ ކުރިން އުސްމިނުގައި 30 ފޫޓް ހުންނަ މި ފަސްގަނޑުން ގަލާއި ވެލި ނެގުމުގެ ސަބަބުން މިހާރުވަނީ ވަރަށް ބޮޑަށް ތިރިވެފައެވެ. ވަރަށްގިނަ ގާތައްވެސް މަދުވެފައި ވެއެވެ. ނިލަންންދޫގެ އާސާރީ ސަރަހައްދަކީ ވަރަށްބޮޑު ސަރަހައްދެކެވެ. މި ސަރަޙައްދުގެ ބޮޑު މިނުގައި 110,732.74 އަކަ ފޫޓު ހުރެއެވެ.\nތާރީޚްގެ ފަތްފުތްތަކުން އެނގޭ ގޮތުގައި ކުރީ ޒަމާނެއްގައި ނިލަންދުއަކީ ފައްޅީގެ ރަށެކެވެ. ނުވަތަ ޚާއްޞަ ދީނީ މަރުކަޒެއްހުރި ރަށެކެވެ. ނިލަންދޫގައި ހުރި އާސާރީ މިސްކިތްހުރީ "ޓެމްޕަލް" ސަރަހައްދުގެ އެންމެބޮޑު ފައްޅިހުރި ތަނުގައިކަން އެއްގޮތަށްވުރެ ގިނަ ގޮތްގޮތުން ސާބިތުވެއެވެ. އެންމެބޮޑަށް ފާހަގަ ކުރެވެނީ މިސްކިތުގެ ދޮރާއްޓާއި އެޒަމާނުގައި ބެހެއްޓިފައި ހުރި ވަޅެވެ. މިތަންތަން މިހާރުވެސް އެބަހުއްޓެވެ.\nނިލަންދޫގައިހުރި އާސާރީ މިސްކިތަކީ ދިވެހި ރާއްޖޭގެ ތާރީޚްގައި ވަރަށް ފާހަގަ ކޮށްލެވޭނެ މިސްކިތެކެވެ. ބުނެވޭ ގޮތުގައި އެ މިސްކިތަކީ މީލާދީ ސަނަތުން 1153 ވަނަ އަހަރު ދިވެހި ރާއްޖެ އިސްލާމް ވުމަށް ފަހުގައި އެއިރުގެ ރަދުން އައްސުލްތާން މުޙައްމަދު ބިން ޢަބުދުﷲ (ދަރުމަވަންތަ މަހާރަދުން) ބިނާކުރެއްވި3މިސްކިތުގެ ތެރޭގައި ހިމެނޭ އެއް މިސްކިތެވެ. ބުނެވޭ ގޮތުގައި ނިލަންދޫގައި ހުރި މިސްކިތަކީ ދަރުމަވަންތަ މަހާރަދުން ނިލަންދުއަށް ވަޑައިގެން ބިނާކުރެއްވި މިސްކިތެކެވެ.\nނިލަންދޫގައިހުރި އާސާރީ މިސްކިތަކީ 800 އަހަރަށްވުރެ ގިނަ ދުވަސްވެފައިވާ މިސްކިތެކެވެ. މި މިސްކިތް ޢިމާރާތް ކޮށްފައިވަނީ ހިރިގަލުންނެވެ. މި މިސްކިތަށް ބޮޑަތި ބަދަލުތަކެއް ގެނެސްފައި ވުމުގެ ސަބަބުން މިސްކިތުގެ އަޞްލުގެ ބޮޑުބައެއްވަނީ ގެއްލިފައެވެ. ރާއްޖޭގެ ތާރީޚީ މިސްކިތެއްކަމުގައިވާ މާލޭ ހުކުރުމިސްކިތެކޭ އެއްގޮތަށް ނިލަންދޫގައި ހުންނަ މި މިސްކިތުގެ ގޯތިތެރޭގައިވެސް އެ ދުވަސްވަރު މަރުވެފައިވާމީހުން ވަޅުލާފައި ވެއެވެ.7މުގުރިންގެ މަހާނައާއި އަދި މިނޫންވެސް ފާހަގަކޮށްލެވޭ އިތުރު މަހާނައެއް މިސްކިތު ގޯތި ތެރޭގައި ވާކަމީވެސް މި މިސްކިތް ތާރީޚީ ގޮތުން ފާހަގަކުރެވޭ ކަމެކެވެ.\nނިލަންދޫ އާޡާރީ ސަރަޙައްދުގައި އޮންނަ ވެވަކީ ކުރީ ޒަމާނުގެ މީހުން ފެންވެރުމަށް ބޭނުންކުރާ ވެވެކެވެ. މިވެވަކީ ހިރިގަލުން ރާނައި އަދި ވެވުގެ އަޑި ތަށިވައް ހަދައިފައި އޮންނަ ވެވެކެވެ. ޒަމާންތަކެއް ވަންދެން މިވެއު ބައްދާލާފައި އޮތުމަށްފަހު 2015 ވަނަ އަހަރު މިނިވަން ފަންސާހުގެ ފުނަ ޙަރަކާތްތަކަށް އާޡާރީ ސަރަޙައްދު ތައްޔާރުކުރުމުގެ ގޮތުން ވެއު އޮތް ސަރަޙައްދު ކޮނެ ވެއު މިހާރުވަނީ ހިމާޔަތްކޮށްފައެވެ. މިވެއުގެ ދޫނިފަތް ގާގަނޑު މިހާރުވެސް ވެވު ކައިރީގައި އެބައޮތެވެ. ނިލަންދޫގެ ދުވަސްވީމީހުން ބުނާގޮތުގައި ވެއު ބައްދާލީ ކުޑަކުދިން ވެވަށް ވެއްޓި މަރުވާތީ ކަމަށާއި 12 މޭ 2015 ގައި ވެއު ކޮނުނުއިރު ވެއު ބައްދާލާފައިވާތާ 50 އަހަރަށްވުރެ ގިނަދުވަސް ވެދާނެ ކަމަށް ބުނެއެވެ.\nމިއަތޮޅު ހިމިތީގައި ދިރިއުޅުނު މީހުން އެރަށުން ފައިބައި ހިމިތި ފަޅުވުމާއި ތާރީޚީ ގޮތުން ހިމިތި\nމިއަތޮޅު ހިމިއްޗަކީ 14 މެއި 1970 އާ ހަމައަށް މީހުން ދިރިއުޅެމުން އައި މިހާރު ފަޅުރަށެކެވެ. ކުރީ ޒަމާނުގައި ހިމިއްޗަކީ ވަރަށްބޮޑު ރަށްވެހިކަމެއްއޮތް ނިސްބަތުން މުސްސަނދި ބަޔަކު ދިރިއުޅުނު ތަނަވަސް ފާގަތި ރަށެކެވެ. ޢިލްމީ ބަޔަކު ދިރިއުޅުނު ރަށެކެވެ. ހިމިތީގެ ރަންޒަމާނުގައި އެރަށުގެ މީހުންނަކީ ރާއްޖެއިން ބޭރަށް އަމިއްލަ ބަނޑު އޮޑިފަހަރުގައި ދަތުރުކުރި ބައެއްވެސް މެއެވެ. ނިޔަމިކަން ދަސްކޮށްދޭ މަދަރުސާއެއް ހިންގި ރަށެކެވެ. ނިޔަމިކަމާއި ނަކަތްތެރިކަމާއި ހިސާބު ޢިލްމަށް ދިވެހިރާއްޖޭގައި މަޝްހޫރު ރަށެކެވެ. ހިސާބު ޢިލްމާއި ނިޔަމި ކަމުގައި ދިވެހި ތާރީޚްގައި މަޝްހޫރު އިސްމާޢީލް ކަލޭގެފާނުގެ ތުއްތު ނުވަތަ ޢަބްދުﷲ އިސްމާޢީލް އަކީ ހިމިއްޗަށް އުފަން ހިމިތީ ބޭފުޅެކެވެ.\nހިމިތި ފަޅުވެފައިވަނީ އެރަށުގައި ދިރިއުޅެމުން ގެންދިޔަ 23 އެރަށުން ފެއިބުމުންނެވެ. މި 23 މީހުން ހިޖުރަކުރީ މިއަތޮޅު ނިލަންދުއަށެވެ. މިއީ އެއް ޢާއިލާގެ މީހުންނެވެ. އެރަށުގެ މީހުން އެހެން ރަށްރަށަށް ހިޖުރަ ކުރަންފެށީ ހުކުރު ހަމަވާ 40 މީހުން ނެތުމާއެކު 1968 ވަނައަހަރާއި 1970 ވަނައަހަރާއި ދެމެދުގައި ކަމާއި 1968 ވަނަ އަހަރު ހިމިތީގެ މުޅި އާބާދީއަކީ 68 މީހުން ކަމުގައި ހިމިތިން ނިލަންދުއަށް ހިޖުރަ ކޮށްފައިވާ ނިލަންދޫ އެއްގަލި ޢަބްދުއްރައްޒާޤް މުޙައްމަދު ވިދާޅުވެއެވެ. ހިމިތީގެ ގިނަމީހުން ހިޖުރަ ކޮށްފައިވަނީ މާލެއަތޮޅު މާފުއްޓަށާއި މިއަތޮޅު ނިލަންދޫ އަށެވެ. މިދެރަށުގެ އިތުރުން މިއަތޮޅު ފީއައްޔަށާއި އެނޫން ބައެއް ރަށްރަށަށްވެސް މީހުން ހިޖުރަ ކޮށްފައި ވެއެވެ.\nހިމިތިން މީހުން ފައިބައި އެރަށް ފަޅުވި ޙާދިސާ ތަފާތު ގޮތްގޮތަށް ކިޔާ އުޅެއެވެ. ހިމިތި ފަޅުވުމުގެ ހާދިސާތައް ބޮޑަށް އެނގެން ހުރީ ދޫދޫމަތިން ކިޔައިއުޅޭ ވާހަކަތަކުންނެވެ. ހިމިތީގެ ބައެއް ފަރާތްތަކުން ބުނާގޮތުގައި ހިމިތި ފަޅުވަން މެދުވެރިވި ސަބަބަކީ ދެވަނަ ބޮޑު ހަނގުރާމައިގެ ދުވަސްވަރު ރަށުގެ ވެރިންނާއި ޢާންމުންގެ ބަޔަކާއި ނުގުޅުމުގެ ސަބަބުން ރަށުތެރޭގައި އުފެދުނު އަނިޔާވެރިކަމެއްގެ ސަބަބުންނެވެ. ސިޔާސީ ގޮތުން އުފެދުނު މި ހަމަނުޖެހުމުގެ ސަބަބުން ގިނަބަޔަކު ރަށްދޫކޮށް ދިޔައީ ކަމަށާއި، ހުކުރު ހަމަވާ 40 މީހުން ރަށުގައި ނެތުމުން އެއިރުގެ ސަރުކާރުން އެންގެވުމުން އެރަށުގައި ތިބި މީހުން އެހެން ރަށްރަށަށް ގޮސް އެރަށް ފަޅުވީއެވެ.\nހިމިތި ފަޅުވި ޙާދިސާއަކީ މީހެއްގެ އެސްފީނާއެއްގެ ސަބަބުން ވީ ކަމެއް ކަމަށްވެސް ޤަބޫލްކުރާ ބަޔަކު އުޅެއެވެ. ހިމިތީ ބޮޑުގޭގައި ހުކުރު ހަމަވާ 40 މީހުން ތިބޭކަމަށް ކަމަށްވެއެވެ. މިމީހުންނަކީ އެއް ޢާއިލާގެ މީހުން ކަމުގައި ބުނެއެވެ. ބުނެވޭ ގޮތުގައި ބޮޑުގޭގެ މީހުންނަށް ޖެހުނު އެސްފީނާއަކީ އެގޭގެ އެއްޗެހި ދޮންނަމީހާ އޭނާއަށް އުފުއްލަންޖެހޭ ތަކުލީފުގެ ސަބަބުން ބުނި ބަދު ބަހެއްގެ ސަބަބުން ޖެހުނު އެސްފީނާއެއް ކަމަށް ކިޔާއުޅެއެވެ. މި އެސްފީނާގެ ސަބަބުން ބޮޑުގޭގެ އެންމެން މަރުވެ ދިޔައީއެވެ.\nހިމިތި ފަޅުވެފައިވަނީ ފެލިދެއަތޮޅު ތިނަދޫ މީހުންނާއި ހިމިތީ މީހުންގެ މެދުގައި ހެދި ސިހުރުގެ ހަނގުރާމައެގެ ސަބަބުން ކަމަށްވެސް ބުނެއުޅެއެވެ. މިކަން ހިނގާފައިވަނީ ތިނަދޫ މުސްކުޅި މުދިމު ހިމިއްޗަށް ގޮސް އެރަށު މިސްކިތުގައި ސިހުރެއްކިޔަވާ ވޮށެއް ދިއްލުމުގެ ސަބަބުންނެވެ. މި ސިހުރުގެ ސަބަބުން ހިމިތީގެ ބޮޑު ސަރަހައްދެއް ގިރަން ފެށި ކަމަށްވެއެވެ. އެގޮތުން ހިމިތީގެ 100 ފޫޓުގެ ގަބުރުސްތާނެއްގެ އިތުރުން މިސްކިތުން އެއްބައިވެސް ގިރައިގެން ދިޔަކަމަށް ބުނެއެވެ. މި އާފާތްތަކުން ސަލާމަތްވުމަށް ހިމިތީ ބޮޑުގެ އައްޔުބެ ރައްދުގައި ސިހުރެއް ހެދިކަމަށާއި ހިމިތި ފަޅުވެއްޖެނަމަ ތިނަދޫވެސް ފަޅުވާނެކަމަށް އައްޔުބޭ ބުނިކަމަށްވެއެވެ. އެހެންނަމަވެސް އައްޔުބެ ހެދި ސިހުރުން ބޮޑުގޭގެ އެންމެން ބަލިވެ މަރުވީއެވެ. ގިނަ ބަޔަކު އެއްފަހަރާ ގާތްގާތުގައި މަރުވުމުގެ ސަބަބުން އެންމެފަހުން އެރަށުގައި ބާކީތިބި މީހުން އެހެންރަށްރަށަށް ބަދަލުވީއެވެ.\nމާލޭގައި ނަން މަޝްހޫރު ބޭފުޅުންގެ ގޮތުގައި ހިމެނި ވަޑައިގަންނަވާ ބައެއް ބޭފުޅުންނަކީވެސް ހިމިތީގެ ޢާއިލާތަކަށް ނިސްބަތްވާ ބޭފުޅުންނެވެ. އެގޮތުން މާލޭގައި ނަން މަޝްހޫރު ޒާރުވާ ކުޅުންތެރިޔާ ގ.ދާސްތާން ޝަބްނަމް އިބްރާހީމް މަނިކުގެ ބައްޕައަކީ ހިސާބު ޢިލްމުގެ މަޝްހޫރު ބޭފުޅެއް ކަމުގައިވާ ހިމިތީ ކުޑަތުއްތު ނުވަތަ ޢަބްދުﷲ މުޙައްމަދެވެ. އަދި ރާޒުވާގައި ތޫނުފިލިކަމުގެ ދެވަނައެއް ނެތް ބޭފުޅެއް ކަމުގައިވާ ލިޔާގޭ އިސްމާޢީލް ފުޅަކީ މަޝްހޫރު ހިމިތީ މުޙައްމަދު ކަލޭގެފާނުގެ އިސްމާޢީލް ފުޅެވެ. މީގެއިތުރުން މާލޭގައި އުޅުއްވި ވަރަށް ހަރުދަނާ ސަޚްސިއްޔަތެއް ކަމަށްވާ ސަރުސޫނު މުޙައްމައިދީއަކީވެސް ހިމިއްޗަށް އުފަން ހިމިތީ ބޭފުޅެކެވެ.\nކުރީ ޒަމާނުގައި މިއަތޮޅުގައި ވާރުކުރި4ރަށުގެ ތެރެއިން ދެވަނައަށް ވާރުކުރީ ހިމިތީގައި ކަމަށް ބުނެއެވެ. ވާރު ކުރެއްވި ބޭކަލަކީ ހިމިތީ ވާރުގޭ ޙަސަން ކަލޭގެފާނު ކިޔާ ބޭކަލެކެވެ. މި ޙަސަންކަލޭގެފާނު ވާރުކުރެއްވި ވާރުގެ ހިމިތިން މީހުން ފޭބުމާއި ހަމައަށް ވީރާނާވުމެއްނެތި ފެންނަންހުރި ކަމުގައި މިއަތޮޅުގެ ކުރީގެ މީހުން ބުނެއުޅެއެވެ. މިގެއަކީ ހައިވަކަރުން މެއްލަތައްޖަހައި ބިތުގައި ހައިވަކަރު ފިލައިޖަހާފައިވާ ވަރަށްބޮޑު އަދި ރީތިގެއެއްކަމަށް ވެއެވެ. އަދި އިބްރާހީމް ޙިލްމީ ދީދީ ހިމިއްޗަށް އަރުވާލައްވާފައި ހުންނެވީ މިގޭގައި ކަމަށްވެސް ބުނެއެވެ.\nހިމިއްޗާއި ފެލިދެއަތޮޅު ތިނަދުއަކީ ހުރިހައި ރޮނގެއްގައި ހުރިހައި ކަމަކުން މަސައްކަތްތައް ކުރުމުގައި ވާދަކުރަމުން އައިސްފައިވާ ދެ ރަށްކަމަށް ބުނެއެވެ. ފެލިދެ އަތޮޅުގައި އެއިރު އެންމެ އާބާދީ ބޮޑުރަށަކީވެސް ތިނަދޫ ކަމަށާއި ހިމިތީގައި ބަންގާޅު ދަތުރުކުރާ7ފުރެއްދި އޮޑި އޮތްއިރު ތިނަދޫގައި5ފުރެއްދި އޮޑިވެސް ދުއްވާކަމުގައި ބުނެއެވެ.\nހިމިތި ފަޅުވެފައި އޮތްނަމަވެސް ހިމިއްޗަށް ދީފައި އޮންނަ އަތޮޅުގެ ރަށްރަށުގެ ތަރުތީބު ކޯޑް ނަންބަރު (L-02) ސަރުކާރުން އުވައެއް ނުލައެވެ. މިހާރުވެސް އަތޮޅުގެ ރަށްރަށުގެ ކޯޑްނަންބަރު ތަރުތީބު ވެފައިވަނީ ހިމިތީގެ ނަންބަރާ އެކުގައެވެ.\nހިމިތީގެ އާބާދީއަށް ބަލާއިރު 1835 ގައި ހިމިތީގެ އާބާދީއަކީ 250 މީހުންނެވެ. 1911 ވަނައަހަރު ހިމިތީގެ އާބާދީއަކީ 168 މީހުންނެވެ. 1921 ގައި 148 މީހުންނެވެ. 1953 ގައި 61 މީހުން އަދި 1960 ގައި 66 މީހުންނެވެ. 1911 ގައި ހިމިއްޗާއެކު މުޅިއަތޮޅުގެ އާބާދީއަކީ 1227 މީހުންނެވެ. އެއީ ހިމިތި 168 މީހުން، ފީއަލި 163 މީހުން، ބިލެއްދޫ 286 މީހުން، މަގޫދޫ 158 މީހުން، ދަރަނބޫދޫ 184 މީހުން އަދި ނިލަންދޫގައި 268 މީހުންނެވެ. 1911 ވަނައަހަރު އަތޮޅުގެ އެންމެ އާބާދީ ގިނައީ ބިލެއްދޫގައެވެ.


Afrashim ge maruge fahathugai Mazeed aai Saamith: Report | Mihaaru\nޑރ. އަފްރާޝީމް އަލީ: އޭނާގެ މަރަށް ހަތް އަހަރު ވި އިރު ވެސް އެ މަރުގެ ފަހަތުގައި ތިބި މީހުން ނުހޯދޭ. --ފޮޓޯ/މަޖިލީސް\nއަފްރާޝީމު އަވަހާރަކޮށްލަން ހަވާލުކުރީ މަޒީދާއި ސާމިތުގެ ޖަމާއަތުން: ރިޕޯޓް\n17 ނޮވެމްބަރ 2019 - 09:38 111 comments\nދީނީ އިލްމުވެރިޔާ އަދި ރައްޔިތުންގެ މަޖިލީހުގެ އުނގޫފާރު ދާއިރާގެ ކުރީގެ މެންބަރު ޑރ. އަފްރާޝީމް އަލީ އަށް ބައެއް މީހުން ވަރަށް ބޮޑަށް ނަފުރަތުކުރި ކަމަށާއި އޭނާ އަވަހާރަކޮށްލަން ބަޔަކާ ހަވާލުކުރީ ރާއްޖޭގައި ހިންގާ ޖިހާދީ ފިކުރުގެ ޖަމާއަތަކުން ކަމަށް، ގެއްލުވާލާފައިވާ މީހުންނާއި ގޮތް ނޭނގޭ މަރުތަކުގެ މައްސަލަތައް ބަލަން އުފެއްދި ރިޔާސީ ކޮމިޝަންގެ ތަހުގީގު ރިޕޯޓުގައި ބުނެފި އެވެ.\nޖިހާދީ ފިކުރުގެ ޖަމާއަތް ހިންގަނީ މުހައްމަދު މަޒީދު އަދި ސާމިތު މުހައްމަދު ނަމަކަށް ކިޔާ މީހެއް ކަމަށް ރިޔާސީ ކޮމިޝަންގެ ރިޕޯޓުގައިވެ އެވެ. އަދި އަފްރާޝީމް އަވަހާރަކޮށްލުމުގެ އެންމެ އިސް މީހަކީ ހ. ހިލްޓަން އަޒްލިފް ރައުފް ކަމަށް ތަހުގީގު ރިޕޯޓުގައި ވަނީ ބުނެފަ އެވެ.\nމަޒީދާއި ސާމިތަކީ ރިލްވާން ވަގަށް ނެގުމުގައި ވެސް ތުހުމަތުކުރެވޭ ޖަމާއަތުގެ މީހުންނެވެ.\nރައްޔިތުންގެ މަޖިލިހުގެ މިއަދުގެ ޖަލްސާ ފައްޓަވަމުން މަޖިލިހުގެ ރައީސް، ކުރީގެ ރައީސް މުހައްމަދު ނަޝީދު ވަނީ ރިޔާސީ ކޮމިޝަނުން ތައްޔާރުކުރި ރިޕޯޓުގެ ހުލާސާއެއް އިއްވަވައިފަ އެވެ. ނަޝީދު ވިދާޅުވި ގޮތުގައި އެމަނިކުފާނާ ރިޕޯޓު ހިއްސާކުރައްވާފައި ވަނީ ރައީސް އޮފީހުންނެވެ.\nރިޔާސީ ކޮމިޝަންގެ ރިޕޯޓުގައި ވަނީ ކޮމިޝަނަށް ލިބިފައިވާ ހެއްކާއި ގަރީނާ އަށް ބަލާއިރު، ޑރ. އަފްރާޝީމް އަވަހާރަކޮށްލާފައި ވަނީ ރާއްޖޭގައި ހިނގަމުންދާ ޖިހާދީ ފިކުރުގެ ޖަމާއަތުން ރާވައިގެން ކަމަށް ގަބޫލު ކުރެވޭ ކަމަށެވެ. އަދި ރާއްޖޭގައި ޖިހާދީ ފިކުރުގެ އެ ޖަމާއަތް ހިންގުމުގައި އިސްވެ ތިބެނީ ދަފްތަރު ނަންބަރު 471، މުހައްމަދު މަޒީދާއި ތ. އޮމަދޫ އަތިރީގޭ ސާމިތު މުހައްމަދު ކަމަށް ރިޕޯޓުގައިވެ އެވެ.\nރިޕޯޓުގައިވާ ގޮތުން އަފްރާޝީމްގެ އަވަހާރަކޮށްލުމުގައި އެންމެ އިސް މޭސްތިރިއަކީ ހ. ހިލްޓަން އަޒްލިފް ރައޫފެވެ. ރިޕޯޓުގައި ވަނީ އަފްރާޝީމް އަވަހާރަކޮށްލުމުގައި އަމަލީ ގޮތުން ބައިވެރިވި މީހުންގެ ތެރޭގައި އަޒްލިފާއި ހުމާމާއި ޝާން އާއި 18 އަހަރު ނުފުރޭ ކުޑަ ކުޑަކުއްޖާއާ އެކު އިތުރު ބަޔަކު ވެސް އެ މަސައްކަތުގައި ބައިވެރިވެފައިވާ ކަމަށެވެ. ނަމަވެސް އެ މީހުން އަފްރާޝީމް އަވަހަރާކޮށްލި ހާދިސާ އަށް ފަހު، ރާއްޖެ އިން ބޭރަށް ހަނގުރާމަ އަށް ގޮސްފައިވާތީ އެ މައްސަލަ އިތުރަށް ތަހުގީގު ކުރުމަށް ދަތިވެފައިވާ ކަމަށް ވެސް ރިޔާސީ ކޮމިޝަންގެ ރިޕޯޓުގައިވެ އެވެ.\nކޮމިޝަނުން ބުނި ގޮތުގައި އަފްރާޝީމް އަވަހާރަކޮށްލި ރެއަށް ފަހު، ޖެހިގެން އައި ދުވަހު ބަޔަކު، މާލެ އިން ގަތަރަށް ފުރި އެވެ. އޭގެ ތެރޭގައި، އަފްރާޝީމަށް މިސްކިތެއްގެ ތެރޭގައި ހަމަލާ ދޭން އުޅުމުގެ ތުހުމަތު އޮތް ގދ. ވާދޫ ޖަވާހިރުގޭ ޖާދުﷲ އިބްރާހިމާއި މ. ހާދޫ މުހައްމަދު ނިޝާނާއި އިތުރު ހަތް މީހަކު ހިމެނެ އެވެ. އެ މީހުން ވަނީ ސީރިއާ އާއި ސޫދާނަށް ގޮސްފައި ކަމަށް ރިޕޯޓްގައިވެ އެވެ.\nއަފްރާޝީމް އަވަހަރާކޮށްލި ރޭގެ އަނެއް ދުވަހު ގަތަރުގެ ފްލައިޓެއްގައި ރާއްޖެ އިން ފުރައިގެން ދިޔަ މީހުންނަކީ ގއ. ވިލިނިގިލި، ފައުޒީ، އަބްދުﷲ ބަޝީރާއި ގ. ވީނަސްވިލާ، އަހުމަދު ޔުސްރީ މުހައްމަދު ޝަރީފް، ހއ. ދިއްދޫ ބަރުލީނުގެ، މުހައްމަދު ޝަފީގް، ގ. ސިނަމާލެ 2، މުހައްމަދު ތަސްނީމް، ވ. މަދަން އައިޝާ ނަހުލާ އަބްދުއްލަތީފް، ގދ. ދެއްވަދޫ އޯކިޑްވާދީ، މުހައްމަދު އުޝާމް އަދި އއ. ހިމަންދޫ ބީޗްނެސްޓް، މިރްޒާލް މުހައްމަދެވެ.\nރިޕޯޓުގައި ބުނެފައި ވަނީ މި އެންމެންނަކީ މަޒީދާއި ސާމިތު އިސްވެ ތިބެ ހިންގާ ޖިހާދީ ފިކުރުގެ ޖަމާއަތުން ތަމްރީންކޮށް، މާލޭގައި އެކިއެކި ހަރަކާތްތައް ހިންގާފައިވާ މީހުން ކަމަށެވެ.\nހަރުކަށި ފިކުރުގެ ހަރަކާތްތައް ހިންގާތާ އެތައް ދުވަހެއް!\nރިޔާސީ ކޮމިޝަންގެ ރިޕޯޓުގައި ވަނީ ރާއްޖޭގައި ޖިހާދީ ފިކުރުގެ ޖަމާއަތްތައް ރާވައި ހިންގާ ގޮތް ތަފްސީލްކޮށްދީފަ އެވެ. އެގޮތުން ހަރުކަށި ޖިހާދީ ފިކުރުގެ ހަރަކާތްތައް ކުރީއްސުރެ، ހިނގަމުންދާ ކަމަށް ރިޔާސީ ކޮމިޝަންގެ ރިޕޯޓުގައި ވަނީ ބުނެފަ އެވެ. ސަލްޓަން ޕާކްގައި 2007 ވަނަ އަހަރުގެ ސެޕްޓެމްބަރު މަހު ބޮން ގޮއްވާލުމުގައި ބައިވެރިވީ އެމީހުން ކަމަށް ރިޕޯޓުގައިވެ އެވެ.\nރިޕޯޓުގައިވާ ގޮތުން ރާއްޖޭގައި ހިންގަމުންދާ އަލްގައިދާ ޖަމާއަތް އޮންނަނީ ކުދި ސެލްތަކަކަށް ބަހާލައިފަ އެވެ. ސެލްތަކަށް އޮންނަނީ "އޭ"، "ބީ"، "ސީ" އަދި "ޑީ" ގޮތަށް އަކުރެއް ކަނޑައަޅައިފަ އެވެ. ސެލް "އޭ" ގައި ތިބޭ ބަޔަކަށް ސެލް "ބީ" ގައި ތިބޭ ބައެއް ނޭނގޭ ކަމަށް ރިޕޯޓުގައިވެ އެވެ.\nރިޕޯޓުގައިވާ ގޮތުން ކޮންމެ ސެލް އަކަށް އަމީރަކު ހުރެ އެވެ. އަދި އެ ސެލްއަކަށް މީހުން ރެކްރޫޓު ކުރާނީ އެ ސެލްގެ ވެރިއަކަށް ހުންނަ އަމީރު ކަމަށް ވެސް ރިޕޯޓުގައިވެ އެވެ.\n"ޖަރީމާތަކުގެ މިޝަންތައް ސެލްއަކާ ހަވާލުކުރާ އިރު، ސެލްގައި ހިމެނޭ އެންމެން ނުގެންދާނެ އެވެ. ގެންދާނީ އެ ސެލްގެ އަމީރު ނުވަތަ ސެލްގެ ދެ ތިން މެމްބަރުންނެވެ،" ރިޕޯޓުގައިވެ އެވެ.\nރިޕޯޓުގައި ވަނީ 2014 ގެ ރޯދަ މަހުގެ ކުރިން ރާއްޖޭގައި ހައްދުފަހަނަޅާފައި ތިބި މީހުންގެ ގޮތުގައި ތިބީ އަލްގައިދާ ކަމަށެވެ. އެކަމަކު، ރޯދަ މަހުގެ ތެރޭގައި އަބޫބަކުރު އަލްބަޣްދާދީގެ ހަލީފަތު އިއުލާން ކުރުމާ އެކު، ރާއްޖޭގައި އޮތް އަލްގައިދާ ޖަމާއަތުގެ ލީޑަޝިޕް ބައިބައިވި ކަމަށް ރިޕޯޓުގައިވެ އެވެ. އިސްލާމިކް ސްޓޭޓް (އައިއެސް) ގެ ލީޑަރު ބަޣްދާދީ މަރާލާފައިވާ ކަމަށް އެމެރިކާ އިން ދާދި ފަހުން ވަނީ ބުނެފަ އެވެ.\nރިޕޯޓުގައި ވަނީ އަލްގައިދާ ބެހިފައި އޮތް ގޮތަކީ ދައުވަތަށް ވަކި ބަޔަކާއި ފައިނޭންސަށް ވަކި ބަޔަކާއި ދެން ހުރި ހުރިހާ ކަމަކަށް ވަކި ބައެއް ކަމަށް ކޮމިޝަނަށް ބަޔާން ދިން ހެއްކަކު ބުނެފައިވެ އެވެ. އެމީހުންގެ ހަރަކާތްތައް ހުންނާނީ އެހެން މީހުންނަށް އޮޅޭ ފަދަ ގޮތަކަށް ކަމަށް ވެސް ރިޕޯޓުގައިވެ އެވެ.\nއަފްރާޝީމާ މެދުގައި ރުޅިވެރިކަން އުފެއްދުމަށް ވާހަކަ ދެއްކި މީހުން ވަރަށް ގިނަ ކަމަށް ކަމަށާއި އޭގެ ތެރޭގައި ސަލަފް ޖަމާއަތް ހިމެނޭ ކަމަށް ވެސް ކޮމިޝަންގެ ރިޕޯޓުގައިވެ އެވެ. އަދި "ހަބޭސް ޓީވީ" ގެ ނަމުގައި 2011 ވަނަ އަހަރު އުފެއްދި ޔޫޓިއުބް ޗެނަލުން އަފްރާޝިމަކީ ވަރަށް ނުރައްކާތެރި "ޝިރުކުގެ އޮށް" އިންދާ ބޭފުޅެއްގެ ގޮތުގައި ސިފަކޮށްފައިވާ ކަމަށް ވެސް ރިޕޯޓުގައި ވަނީ ބުނެފަ އެވެ.\nއަފްރާޝީމް އަވަހާރަ ކޮށްލުމުގެ ކޮންޓްރެކްޓަށް ހަތަރު މިލިޔަން ރުފިޔާ އާއި ހަ މިލިޔަން ރުފިޔާއާ ދެމެދުގެ އަދަދެއް ހަރަދު ކޮށްފައިވާ ކަމަށް ވެސް ރިޔާސީ ކޮމިޝަންގެ ރިޕޯޓުގައިވެ އެވެ.\nއަފްރާޝީމް އަވަހާރަކޮށްލި އިރު، ގޭގެ ތެރޭގައި އިތުރު ބަޔަކު އުޅުނު ކަމަށާއި އަފްރާޝީމް ދިރިއުޅުއްވާ ގޭ ކައިރީގައި ހުރި ކްރިސްޓީސް ރެސްޓޯރަންޓުގައި "ފަގުޑި އަޅައި ކުރުތާ އަޅައިގެން ތިބި" ތިން މީހުން ތިބި ކަމަށާއި އެމީހުންނަކީ ކޮބައިކަން އެނގެން ޖެހޭ ކަމަށް ވެސް ރިޕޯޓުގައިވެ އެވެ.\nއިތުރު ލިޔުންތައް ރައީސް މުހައްމަދު ނަޝީދު ކުށްކުރުން ޖިހާދު ރިޔާސީ ކޮމިޝަން ހައްދުފަހަނައެޅުން ޑރ. އަފްރާޝީމް އަވަހާރަކޮށްލުން


ގުރުތާ - ވިކިޕީޑިއާ\nsubject #254 1225\nSuperior vesical artery, Vaginal artery\nގުރުތާ ނުވަތަ (އިނގިރޭސި ބަހުން: Ureters) އަކީ ގުރުދާ އިން މަސާނާ އަށް ކުޑަކަމުދާ ތަކެތި ގެންގޮސްދޭ ހޮޅި އެވެ. ގުރުދާގައި އުފައްދާ ކުޑަކަމުދާ ތަކެތި ހަށިގަނޑުން ބޭރުކުރަން ވަންދެން ރައްކާކޮށްފައި ބެހެއްޓުމަށްޓަކައި ގުރުދާ އިން މަސާނާ އަށް ވާޞިލްވަނީ މިހޮޅި ހުރަސް ކޮށެވެ. ކޮންމެ ގުރުތާ ނުވަތަ ޔުރެޓަރ އެއްގެ ދިގުމިނުގައި 250-200 މިލިމީޓަރާއި ދެމެދުގެ މިންވަރެއް ހުރެއެވެ. އެއީ 10-8 އިންޗިއާއި ދެމެދުގެ މިންވަރެކެވެ. ނުވަތަ 30-25ސމ ގެ މިންވަރެކެވެ. މަސާނާގެ ފާރު ތަކުގައިވާ މަޑު މަސްތަކުގެ ޓިޝޫތައް ކުޑަކަމުދާ ތަކެތި ބޭރުވުމަށް ބާރުއަޅައެވެ. ކޮންމެ 50 ނުވަތަ 60 ގަޑިއިރަކުން ވަރަށް ކުޑަ މިންވަރެއްގެ ވިހަ މާއްދާތައް ޔުރެޓަރ އިން މަސާނާ އަށް އެޅެއެވެ.\nގުރުތާގެ ވަށަމިނުގައި 3-10 މިލިމީޓަރު އާއި ދެމެދުގެ މިންވަރެއް ހުރެއެވެ. ގުރުތާގެ ހޮޅި އެތެރެއިން އިންނަނީ ތަރިއެއްގެ ބައްޓަމަށް ވާގޮތަށެވެ. ގުރުތާގެ ފާރުގައި މަޑު މަސް ގެ ދެފަށަލަ ވެއެވެ. އެތެރެއިން ލެވިފައިވާ މަޑު މަހުގެ ފަށަލަ އެތުރިފައި ހުންނަނީ ދިގަށެވެ. ބޭރު މަޑު މަހުގެ ފަށަލަ އެތުރިފައިހުންނަނީ ވަށްކޮށެވެ.\nގުރުތާ ތިރިއަށް ފައިބައި އިންނަނީ ގޯނަޑަލް ލޭހޮޅިތަކުގެ ފުރަގަހުން އިލިއޮޕްސޯސް މަސްގަނޑު ކުރިމަތިންނެވެ. އެއަށްފަހު ކޮމަން އިލިއެކް އާޓަރީ، ކޮމަން އިލިއެކް ވެއިން ހުރަސްކޮށް ތިރިއަށް ގޮސް ޅިނދުގެ ތެރެއަށް ފައިބައެވެ.\nގުރުތާ އަށް ޖެހޭ ބައެއް ބަލިތަކުގެ ތެރޭގައި އަންނަނިވި ބަލިތައް ހިމެނެއެވެ.\nގުރުތާގައި ހިލަ ހަރުލުން\nގުރުތާ ގައި ފެންޖަމާވުން\nގުރުދާ އިން ކުރިމަތިން ވާގޮތަށް ހެދިފައިވާ ސެކްޝަނެއް\nގުރުތާގެ ފާރު މައިކްރޮސްކޯޕުން ފެންނަގޮތް..\nގުރުދާ ދިގަށް ކަނޑާލުމުން ފެންނަ ގޮތް\nގުރުތާ ހުރަހަށް ކަނޑާލުމުން ފެންނަގޮތް.\nމަނި ގޮށް އަދި މަސާނާގެ ފަންޑަސް.\nފިރިހެނާގެ ޅިނދު ހުރި ހިސާބުން އަރިމަތިން ހަދާފައިވާ ސެކްޝަނެއް.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 16 ޖެނުއަރީ 2014، 15:57 ގައެވެ.


Naslee Thafaath Kurumaai Gulhey Gothun Bollywood Tharin Dheangain Vaahaka Dhahkaathee Faadukiyun - Vaguthu\nނަސްލީ ތަފާތު ކުރުމާއި ގުޅޭ ގޮތުން ބޮލީވުޑް ތަރިން ދެއަނގައިން ވާހަކަދައްކާތީ ފާޑުކިޔުން\nއެމެރިކާގައި ކަޅު ނަސްލުގެ މީހަކު ފުލުހުންގެ އަނިޔާތަކުގެ ސަބަބުން މަރުވި މައްސަލަ ހޫނުވެފައި ވަނިކޮށް ބޮލީވުޑްގެ ބައެއް ތަރިން ނަސްލީ ތަފާތު ކުރުންތަކާއި ގުޅޭ ގޮތުން ދެއަނގައިން ވާހަކަދައްކާތީ ގިނަ ބައެއްގެ ފާޑުކިޔުން އަމާޒުވެއްޖެއެވެ.\nޖޯޖް ފްލޮއިޑްގެ މަރާއި ގުޅިގެން ބޮލީވުޑްގެ ބައެއް ތަރިން ޓްވީޓްތައް ކުރަމުން ދާއިރު ފާޑުކިޔުން އަމާޒުވެފައިވާ އެއްސަބަބަކީ އިންޑިއާގައި މުސްލިމުންނަށް އެތައް އަނިޔާއެއް ދެމުން ދާއިރު ބޮލީވުޑްގެ ތަރިން އެއިން ކަމަކާއި އެއްވެސް އެއްޗެއް ނުބުނާތީއެވެ.\nއަދި ބޮލީވުޑްގެ ގިނަ ތަރިންނަކީ ހާއްސަކޮށް ހަންގަނޑުގެ ކުލަ އަލިކުރުމަށް ތަފާތު އުފެއްދުންތައް އިސްތިހާރު ކޮށްފައިވާ މީހުން ކަމަށް ވާތީ ވެސް އެމީހުންނަށް ވަނީ ފާޑުކިޔުން އަމާޒުވެފައެވެ.\nއެންމެ ބޮޑަށް ފާޑުކިޔުން އަމާޒުވެފައިވާ އެއްތަރިއަކީ ޕްރިޔަންކާ ޗޯޕްރާއެވެ. ޕްރިޔަންކާ ވަނީ ޖޯޖް ފްލޮއިޑްގެ މަރާއި ގުޅިގެން ނަސްލީ ތަފާތު ކުރުންތަކާއި ދެކޮޅަށް ޓްވީޓްތަކެއް ކޮށްފައެވެ. އެއާއިއެކު ގިނަ ބަޔަކު ގެންދަނީ އިންޑިއާގައި އަނިޔާ ލިބެމުންދާ އެތައް މުސްލިމުންނެއްގެ ދިފާޢުގައި ޕްރިޔަންކާ އެއްވެސް އެއްޗެއް ބުނެފައި ނުވާކަން ފާހަގަ ކުރަމުންނެވެ.\nޕްރިޔަންކާގެ އިތުރުން ކަންގަނާ އާއި، ޑިއޯލް، ދީޕިކާ، ސޯނަމް ކަޕޫރު ފަދަ ފަންނާނުން ވެސް ވަނީ ކަޅުނަސްލުގެ މީހުންގެ ދިފާޢުގައި ވާހަކަދައްކާފައެވެ.\nބޮލީވުޑްގެ ތަރިން ކަޅު ނަސްލުގެ މީހުންގެ ދިފާޢުގައި ދައްކަމުން ގެންދާ ވާހަކަތަކަށް ފާޑުކިޔަމުން ޖައްމޫ ކަޝްމީރުގެ ކުރީގެ ޗީފް މިނިސްޓަރ އުމަރު އަބްދުﷲ ވިދާޅުވީ ބޮލީވުޑްގެ ތަރިން ކަޅު ނަސްލުގެ މީހުންގެ ދިފާޢުގައި ވާހަކަދައްކަނީ ކޮންމެހެން އިންސާނިއްޔަތައް އިސްކަން ދޭތީ ނޫންކަމަށާއި، އެތަރިން ބޭނުން ވަނީ މަޝްހޫރު ކަން ކަމަށެވެ. އިންސާނިތައް އިސްކަން ދޭނަމަ އެމީހުން މުސްލިމުންގެ ދިފާޢުގައި ވެސް ވާހަކަ ދައްކާނެ ކަމަށް އޭނާ ބުންޏެވެ.\nފާއިތުވި އަހަރުތަކުގައި އިންޑިއާގައި މުސްލިމުންނަށްދޭ އަނިޔާތައް ވަނީ ވަރަށް ބޮޑަށް އިތުރުވެފައެވެ. ނަމަވެސް ބޮލީވުޑްގައި އުޅޭ މުސްލިމް ފަންނާނުން ވެސް މުސްލިމުންގެ ދިފާޢުގައި ވާހަކައެއް ނުދައްކައެވެ.


Pakistan In Afghan Ge Hamajehun Nagaalan Ulheythee Muzaahara Koffi - Vaguthu\nޕާކިސްތާނުން އަފްޣާނުގެ ހަމަޖެހުން ނަގާލުމަށް އުޅޭތީ މުޒާހަރާކޮށްފި\nޕާކިސްތާނުން އަފްޣާނިސްތާނުގެ ހަމަޖެހުން ނަގާލުމަށް އުޅޭ ކަމަށް ބުނެ އެކަން ވަގުތުން ވަގުތަށް ހުއްޓާލުމަށް އެދި އިޓަލީގައި ތިބި އަފްޣާނިސްތާން ރައްޔިތުން މުޒާހަރާކޮށްފިއެވެ.\nމިލާން ސެންޓްރަލް ލެއިންވެއި ސްޓޭޝަން ސަރަހައްދަށް އެއްވެ ތިބެ އަފްޣާން ރައްޔިތުން ގޮވަމުން ދިޔައީ ޕާކިސްތާން ސިފައިންނާއި މުޖާހިދީން އަފްޣާނިސްތާނުގެ ހަމަޖެހުން ނަގާލުމަށް ހިންގަމުންދާ ކަންކަން ހުއްޓާލުމަށެވެ.\nމި މުޒާހަރަތަކުގައި ރައީސް ކައިހަން މަޝްރިގްވާލް އިސްކޮށް ހުންނަވައި މުޒާހަރާގެ ބައިވެރިންނަށް ހިތްވަރު ދެމުން ގެންދާ އިރު މުޒާހަރާގައި ޕާކިސްތާނާ ދެކޮޅު ގިނަ މީހުން ބައިވެރިވެފައިވާކަން ފާހަގަ ކުރެވެއެވެ.\nމުޒާހަރާގެ ބައިވެރިން ވަނީ ޕާކިސްތާނުން ނިރުބަވެރިކަމަށް ހިތްވަރުދޭކަމަށް ބުނެ ޕޯސްޓަރުތައް ވެސް ހިފައިގެން ހިނގައިފައެވެ. އަދި އަންހެނުންނާއި ކުޑަކުދިންނަށް ކުރާ އަނިޔާތަކާއި އުނގެނުމުގެ ހައްގާއި ބޭސްފަރުވާ ކުރެވޭނެ ގޮތްވެސް ނެތުމުން އެ ހައްގުތައް ހޯދައިދިނުމަށް ވަނީ އަޑު އުފުލައިފައެވެ.\nތާލިބާނުންގެ ހަނގުރާމަވެރި ޖަމާއަތުން އަފްޣާނިސްތާނުގެ ބިންތަކަށް އަތްގަދަކޮށްފައި ވަނީ 21 އަހަރުވަންދެން އެގައުމުގައި ތިބި އެމެރިކާ ސިފައިން އެގައުމުން ފޭބުމާ ގުޅިގެންނެވެ. ތާލިބާނުން ވަނީ އަފްޣާނިސްތާނުގެ ވެރިކަން ވައްޓާލުމަށްފަހު އެމީހުންގެ ސަރުކާރެއް ގާއިމުކޮށް ސަރުކާރު ބަލައިގަތުމަށް ގައުމުތަކަށް ގޮވާލައިފައެވެ.\nކުރީގައި ތާލިބާނުން ވެރިކަންކުރި ގޮތާއި ހިލާފަށް މިފަހަރު ރަނގަޅު ގޮތުގައި ވެރިކަން ކުރާނެކަމުގެ ޔަގީންކަންވެސް އެ ޖަމާއަތުން ދީފައިވީނަމަވެސް އެކަމުގެ އެއްވެސް ފެހި ސިގްނަލެއް އަދިވެސް ނުލިބޭކަމަށް މަސްރަހު ދިރާސާ ކުރާ ފަރާތްތަކުން ހާމަކުރެއެވެ.\nނިރުބަވެރި ހަމަލާތައް ރާވައި އެފަދަ ހަމަލާދަށް ދިނުމަށް ތާލިބާނުން އުޅޭކަމަށް ތުހުމަތުކުރެވިފައިވާ އިރު މިހާރު އެ ޖަމާއަތަކީ އެފަދަ ކަންކަމަށް ހިތްވަރުދޭ ޖަމާއަތެއް ނޫންކަމަށް ތާލިބާނުން ބުނެއެވެ.\nސިމެންތި ކެއި މީހަކު ހާލަތު ވަރަށް ގޯސްވެފައި!


އާ ފުރެނީ ކީއްވެކަން އެނގޭތަ؟ | Jazeera\tއާ ފުރެނީ ކީއްވެކަން އެނގޭތަ؟ - Jazeera\nއާ ފުރެނީ ކީއްވެކަން އެނގޭތަ؟\nސަދާ ސައީދު May 5, 2019 150 views0\nއަހަރެމެންގެ ތެރެއިން ގިނަ ބަޔަކަށް ހީވެފައި އޮންނަ ގޮތުގައި އާފުރެން ދިމާވަނީ ނިދި އައުމުން ނޫނީ ފޫހިވުމުގެ ސަބަބުންނެވެ. އެހެންނަމަވެސް އެއީ އަހަރެމެންނަށް ގަބޫލު ކުރެވިފައިވާ ވަރަށް ބޮޑު ކުށް ހީއެކެވެ.\nސައިންސްވެރިން ހާމަކުރާ ގޮތުގައި އާ ފުރެން މެދުވެރިވާ އެންމެ ބޮޑު އެއްކަމަކީ ސްޓްރެސްގެ މިންވަރު އިތުރުވެގެން ދިޔުމާއި އެކު ސިކުނޑި ހުށިޔާރު ކަންމަތީ ބެހެއްޓުމަށް ގުދުރަތުން ލައްވާފައިވާ ވަރަށް މުހިންމު ނިޒާމެކެވެ.\nއާފުރުމަކީ އެކެއްގެ ފަރާތުން އަނެކަކަށް ވާރުތަވާ ކަމެކެވެ. މިހެން މި ދެންނެވީ އާފުރޭތަން ފެންނަ މީހާ ވެސް ހަމަ އެވަގުތު އާފުރޭ ފަހަރު އަންނާތީއެވެ.\nއާފުރެނީ ސިކުނޑީގެ ކެމިސްޓްރީ އަށް އަންނަ ބަދަލުތަކެއްގެ ސަބަބުންނެވެ. އާފުރުމުގެ އެވްރެޖް ދިގުމިނަކީ ހައެއްކަ ސިކުންތެވެ. އެކަމަކު ފުލުފުލުހުން ވަރަށް ގިނަފަހަރު ވެސް އާފުރިދާނެ އެވެ.\nހޯދުންތަކުން އެނގޭ ގޮތުގައި އާފުރުމުގެ އެންމެ މުހިންމު ބޭނުމަކީ ސިކުނޑި އޭގެ އެންމެ އެކަށީގެންވާ މިންގަނޑަށް ފައްތާލުމެވެ. އެގޮތުންް ސިކުނޑިއަށް "ދޮން ބޮޑުވެއްޖެ" ނަމަ އާފުރުމުން ސިކުނޑި އަށް ފިނިކަން ލިބި އެކަށީގެންވާ ސްޕީޑަށް ފައްތާލަ އެވެ.\nސިކުނޑިއާ ބެހޭ އިލްމުވެރިން ވިދާޅުވާ ގޮތުން ސިކުނޑީގެ ހޫނުކަން ކުޑަ މިންވަރެއް މައްޗަށް ޖެހުނަސް ކަންކަމަށް އިޖާބަ ދިނުން ލަސްވެ ހަނދާން ބަލިވާ ގޮތް މެދުވެރި އެވެ. އެހެންވެ ސިކުނޑީގެ ފިނިހޫނުމިނަށް އަންނަ ބަދަލާ އާފުރުން ވަރަށް ބޮޑަށް ގުޅިފައިވެ އެވެ. ހާސްވެ ކަންބޮޑުވުމާއި ސްޓްރެސްގެ ސަބަބުން ސިކުނޑީގެ ހޫނުކަން މައްޗަށްދެއެވެ. އެހެންވެ ބޮޑު ކަމެއް ކުރަން އުޅޭއިރު ކުރިމަތިވާ ނުތަނަވަސްކަމުގެ ސަބަބުން އާފުރުމަކީ ވަރަށް ގާތް ކަމެކެވެ.\nއެކަކު އާފުރޭތަން ފެނި އެހެން އާ ނުފުރި ތިބޭނީ ދެބައެކެވެ. އެއީ ކުޑަކުދިންނާއި އޯޓިސްޓް ކުދިންނެވެ. އެ ނޫނީ އިންސާނުންވެސް އަދި ޖަނަވާރުންވެސް އެހެން މީހަކު އާ ފުރޭތަން ފެނި އާ ފުރެއެވެ.\nއެ ގޮތުން މައިބަދައެއް ހުންނަ ކޮންމެ ޖަނަވާރެއްވެސް އާ ފުރޭނެއެެވެ.


SunOnline: Information commissioner ge magaamah kurimathilumah thinvana faharah hulhuvaalaifi\nއިންފޮމޭޝަން ކޮމިޝަނަރުގެ މަގާމަށް ކުރިމަތިލުމަށް ތިންވަނަ ފަހަރު ހުޅުވާލައިފި\nއާނިފާ ހުސައިން ސިރާޖް 04 Jul 2021, 11:43\nހުސްވެފައިވާ އިންފޮމޭޝަން ކޮމިޝަނަރުގެ މަގާމަށް ކުރިމަތިލުމުގެ ފުރުސަތު އަނެއްކާ ވެސް ހުޅުވާލައިފި އެވެ. މިއީ އެ މަގާމަށް ކުރިމަތިލުމަށް ހުޅުވާލާ ތިންވަނަ ފަހަރެވެ.\nކުރިން އެ މަގާމުގައި ހުންނެވި ހުސައިން ފިޔާޒު އިސްތިއުފާ ދެއްވުމާ ގުޅިގެން އެމަގާމަށް ކުރިމަތިލުމަށް ހުޅުވާލި ފުރުސަތުގައި ކުރިމަތިލި ބޭފުޅުންގެ ތެރެއިން ތިން ބޭފުޅެއްގެ ނަން ރައީސް އިބްރާހިމް މުހައްމަދު ސޯލިހު ވަނީ ރައްޔިތުންގެ މަޖިލީހަށް ފޮނުއްވައިފަ އެވެ. ނަމަވެސް އެއިން އެއްވެސް ބޭފުޅަކު މަގާމަށް އައްޔަނު ކުރަން މަޖިލީހުން ރުހުންދީފައެއް ނުވެއެވެ.\nއެއާއެކު އިންފޮމޭޝަން ކޮމިޝަނަރުގެ މަގާމަށް ކުރިމަތިލުމުގެ ފުރުސަތު ދެވަނަ ފަހަރަށް ހުޅުވާލީ މިދިޔަ ޖޫން މަހުގެ ދެވަނަ ދުވަހުއެވެ. ނަމަވެސް ޖޫން މަހުގެ 13 ވަނަ ދުވަހުގެ ނިޔަލަށް ދިން ސުންގަޑި ހަމަވީ އިރުވެސް އެއްވެސް ފަރާތަކުން ކުރިމަރިލާފައެއް ނުވެއެވެ.\nއެހެންކަމުން އަނެއްކާވެސް އިންފޮމޭޝަން ކޮމިޝަނަރުގެ މަގާމަށް ކުރިމަތިލުމުގެ ފުރުސަތު ރައީސް އޮފީހުން ވަނީ މިއަދު ހުޅުވާލާފައެވެ. މަގާމަށް ކުރިމަތިލުމަށް ފޯމު ބަލައިގަންނާނީ 12 އަދި 13 ވަނަ ދުވަހު ހެނދުނު 10:30 އިން މެންދުރު 12:30 އަށް ރައީސުލްޖުމްހޫރިއްޔާގެ އޮފީހުންނެވެ.


ފުވައްމުލަކު ސިޓީ ކައުންސިލުން ޓެކްނޮލޮޖީ މިނިސްޓަރާއި ބައްދަލުކޮށްފިMikal News\n18 އޭޕްރީލް 2019, 8:57 |\nފުވައްމުލަކު ސިޓީ ކައުންސިލުން މިނިސްޓާ އޮފް ސައިންސް އެންޑް ޓެކްނޮލޮޖީ މުހައްމަދު މަލީހު ޖަމާލާއި ބައްދަލުކޮށްފިއެވެ. މިބައްދަލު ކުރެއްވުމުގައި ފުވައްމުލަކުގައި އައިސީޓީ ކެމްޕަސް ގާއިމުކުރުމާއި ފުވައްމުލައް ސްމާޓް ސިޓީއެއްގެ ގޮތުގައި ބޭއްވުމާއި ގުޅޭ ގޮތުން މަޝްވަރާ ކުރެވުނު ކަމަށް ފުވައްމުލަކު ސިޓީ ކައުންސިލުން ހާމަކުރެއެވެ. މިބައްދަލު ކުރެއްވުމުގައި މިނިސްޓާ އޮފް ޕްލޭނިން އެންޑް އިންފްރާ ސްޓްރަކްޗާ މުހައްމަދު އަސްލަމްވެސް ބައިވެރިވެ ވަޑައިގަތެވެ.\nނަމަވެސް، ފުވައްމުލަކު ރައްޔިތުން ބޭނުންވަނީ ހަމައެކަނި އައިސީޓީ ކެމްޕަސްއެއް ނޫންކަމަށާއި ފުވައްމުލަކުގައި އައިސީޓީ ޕާކެއް ހެދުމަށް ކަމަށް އައިސީޓީ ދާއިރާގައި ހަރަކާތްތެރިވާ ފުވައްމުލަކު ޒުވާނަކު މިކަލް ނޫހަށް މައުލޫމާތު ދިނެވެ. ފުވައްމުލަކުގައި އައިސީޓީ ޕާކެއް ގާއިމް ކުރެވިއްޖެނަމަ މިދާއިރާގެ ގިނަ ވިޔަފާރިތަކެއް ފުވައްމުލަކަށް އަންނާނެއެވެ. އަދި ވިޔަފާރިތަކަށް ބޭނުންވާ މާލީ ނިޒާމާއި މީހުން ތަމްރީނުކުރުމުގެ ފުރުސަތުތައް ހުޅުވި ފުވައްމުލައް މިދާއިރާގެ ހަބަކަށް ވެގެންދާނެއެވެ.\nބޭރުގެ އިންވެސްޓަރުންނަށްވެސް އަމާޒު ކޮށްގެން މި ޕާކު ސްޕެޝަލް އިކޮނޮމިކް ޒޯނެއްގެ ގޮތުގައި ތަރައްގީކުރުން މުހިންމު ކަމަށާއި އައިސީޓީ ޕާކު ނުވަތަ ސައިބާ ސިޓީ ތަކުން ލިބެޖެހޭ ހުރިހާ ޚިދުމަތްތަކަށް މިޕާކުންވެސް ލިބޭނޭފަދަ ގޮތަކަށް ތަރައްގީކުރުން މުހިންމުކަމަށް މިދާއިރާގައި މަސައްކަތްކުރާ ޒުވާނުން ހާމަކުރެއެވެ. މިކަމާއި ގުޅޭ ގޮތުން ސަރުކާރާއި މަޝްވަރާކުރެވިފައިވާ ކަމަށާއި މިކަމަށް ސަރުކާރުން ފެހި ސިގްނަލް ލިބިފައިވާ ކަމަށް އައިސީޓީ ގައި މަސައްކަތްކުރާ ފުވައްމުލަކު ޒުވާނަކު ހާމަކުރިއެވެ. އައިސީޓީ ދާއިރާގައި ނަންހިގާ ގިނަ ޒުވާނުންތަކެއް ފުވައްމުލަކަށް ނިސްބަތްވެއެވެ.\nއައިސީޓީ ދާއިރާގެ މައި ހަބަކަށް ފުވައްމުލައް ހެދުމަކީ ރައީސް އިބްރާހިމް މުހައްމަދު ސާލިހު ރިއާސީ ކެމްޕޭނު ތެރޭގައި ވެވަޑައިގެންފައިވާ ވައުދެކެވެ.\nއިތުރު ލިޔުންއައިސީޓީ ކެމްޕަސްމުހައްމަދު މަލީހު ޖަމާލްފުވައްމުލައް ސްމާޓް ސިޓީ\nTags: އައިސީޓީ ކެމްޕަސް, މުހައްމަދު މަލީހު ޖަމާލް, ފުވައްމުލައް ސްމާޓް ސިޓީ


Saudi balikoh latvia feshun ranglhukohfi - vNews.mv\nސައުދީ ބަލިކޮށް ފަސޭހަ ކަމާއެކު ލެޓްވިއާ ފެށުން ރަނގަޅުކޮށްފި\nޙުސައިން ފަރިޔާޒް 21 July 2019, 20:31\nއައްޑޫގައި ކުރިޔަށްދާ ޔޫއެފާ އެސިސްޓް 15 އަހަރުން ދަށުގެ މުބާރާތުގެ ދެވަނަ މެޗު ލެޓްވިއާ ކާމިޔާބުކޮށްފިއެވެ. އެޓީމު މި މެޗު ކާމިޔާބު ކުރީ މިއަދު ހަވީރު ސައުދީއަރަބިއްޔާ އާއި ދެކޮޅަށް ކުޅުނު މެޗު ފަސޭހަ ކަމާއެކު ކާމިޔާބުކޮށްގެންނެވެ.\nމި މުބާރާތުގައި ވާދަކުރާ އެންމެ ވަރުގަދަ ދެޓީމުގެ ކުރިމަތިލުމުގައި ސައުދީ ވަނީ މެޗުގެ ވަރަށް ކުރީކޮޅު ލަނޑެއް ޖަހާ އިތުބާރުބޮޑުކޮށްފައެވެ. މި ލަނޑު އެޓީމަށް ޖަހައިދިނީ ލެޓްވިއާގެ އިސްކޮޅުން ދިގު ދިފެންސް ފޫއަޅުވާލުމަށް ފަހު ވަލީދު އަލް ހަރާބީއެވެ.\nސައުދީން ލަނޑެއް ޖެހި ނަމަވެސް ލެޓްވިއާ އިން މެޗުގެ ކޮންޓްރޯލް ހޯދައި ފުރަތަމަ ހާފްގައި ވަނީ ދެ ލަނޑު ޖަހައި މެޗުގެ ކުރިހޯދާފައެވެ. ފުރަތަމަ ހާފްގައި އެޓީމު ކާމިޔާބުކުރި ފުރަތަމަ ލަނޑު ޖަހައިދިނީ ކްރިސްޓަސް އެވެ. އެޓީމުގެ ދެވަނަ ލަނޑަކީ ސައުދީ ކުޅުންތެރިއެއްގެ އަތުން ބައިކޮޅަށް ވަން ލަނޑެކެވެ.\nމެޗުގެ ދެވަނަ ހާފްގައި ވެސް ގިނަ ވަގުތު ބޯޅަ ގެންގުޅެ މެޗު ކޮންޓްރޯލް ކުރީ ލެޓްވިއާ އިން ނެވެ. އެޓީމުން ވަނީ ފުރަތަމަ ހާފާއި އެއްގޮތައް މި ހާފްގައި ވެސް ވަރަށް ގިނަ ފުރުސަތުތައް ތަނަވަސްކޮށް ސައުދީ ގޯލަށް ނުރައްކާކޮށްފައެވެ.\nލެޓްވިއާގެ ތިން ވަނަ ގޯލު ކާމިޔާބު ކުރީ ދެވަނަ ހާފްގެ ވަރަށް ކުރީކޮޅު ބްރޫނޯ މެލްނެސް އެވެ. އެޓީމުގެ ފަހު ލަނޑު 46 ވަނަ މިނެޓްގައި ކާމިޔާބުކޮށްދިނީ ނިކްސް އެވެ. މެޗުގައި ސައުދީ ޓީމަށް އިތުރު ނުތަނަވަސް ކަމާއި ކުރިމަތިލާން ޖެހުނީ މުޙައްމަދު މޫސާއަށް ރެފްރީ ޝިފާން ސީދާ ރަތް ކާޑު ދައްކާ ދަނޑުން ފޮނުވާލުމުނެވެ. އޭނާއަށް ކާޑު ދެއްކީ ލެޓްވިއާގެ ކުޅުންތެރިއަކު ވެއްޓިފައި ވަނިކޮށް ހަމަލާ ދިނުމުންނެވެ.\nމެޗަށް ފަހު ވާހަކަ ދައްކަމުން ލެޓްވިއާގެ ކޯޗު ބުނީ މި މޮޅަކީ ވަރަށް މުހިންމު މޮޅެއް ކަމަށާއި ކުރިޔަށް ހުރި މެޗުތައް ވެސް ފަސޭހަކޮށް ނުނަގާނެ ކަމަށެވެ. މިއަދުގެ މޮޅާއެކު ޓީމަށް ވަރަށް ބޮޑު އިތުބާރެއް ލިބިގެންގޮސްފައިވާ ކަމަށް ކޯޗު ފާހަގަ ކުރިއެވެ.\nސައުދީ ކޯޗު ބުނީ ޓީމުގެ ފަރާތުން ގިނަ ކަންތައްތަކެއް ރަނގަޅު ކުރަން ޖެހޭ ކަމަށާއި މެޗު ގެއްލުނު ނަމަވެސް ފައިނަލްގެ އުންމީދު ބޮޑު ކަމަށެވެ.\nމި މުބާރާތުގައި ދެން މެޗެއް ކުޅޭނީ އަންގާރަ ދުވަހުއެވެ. އެދުވަހު ބައްދަލު ކުރާނީ ސައުދީއަރަބިއްޔާ އާއި ރާއްޖެ އެވެ.


Salah ge2goal aaeku Liverpool3vana ah, Brighton athun Tottenham bali - One Online\nސަލާހާއެކު ލިވަޕޫލުން އުފާފާޅުކުރަނީ --- ފޮޓޯ/ ގެޓީ\nސަލާހްގެ ދެ ގޯލާއެކު ލިވަޕޫލް ތިންވަނައަށް، ބްރައިޓަން އަތުން ޓޮޓެންހަމް ބަލި\nއިނގިރޭސި ޕްރިމިއާ ލީގުގައި ރޭ ލިވަޕޫލުން ވެސްޓްހަމް ބަލިކުރިއިރު، ޓޮޓެންހަމް ބްރައިޓަން އަތްދަށު ވެއްޖެއެވެ.\nރަށުން ބޭރުގައި ލިވަޕޫލުން ވެސްޓްހަމް ބަލިކުރީ 3-1 ގެ ނަތީޖާއަކުންނެވެ. މެޗުގައި މުހައްމަދު ސަލާހްގެ ދެ ގޯލް ފެނިގެން ގޮސްފައިވާއިރު، ރޭގެ މެޗުގައި ސަލާހް ޖެހި ފުރަތަމަ ގޯލަކީ އެންމެފަހުން ލީގުގައި ކުޅުނު ހަތް މެޗުން އޭނާއަށް ޖެހުނު ފުރަތަމަ ގޯލެވެ. މެޗުން މޮޅުވެ، 21 މެޗުން 40 ޕޮއިންޓް ހޯދައި، ލިވަޕޫލް ވަނީ ތިންވަނައަށް ޖެހިލައިފައެވެ.\nމި ހަފްތާ ފެށިއިރު، ތިންވަނައިގައި އޮތް ލެސްޓާއިން ރޭ ލީގުގައި ލީޑްސް އަތުން ބަލިވެ، ހަތަރުވަނައަށް ވެއްޓިފައިވާއިރު، ދެވަނައިގައި އޮތް ޔުނައިޓެޑަށް 21 މެޗުން ލިބެނީ 41 ޕޮއިންޓެވެ. ލިވަޕޫލް ވަނީ ޔުނައިޓެޑާ ޕޮއިންޓަކަށް ގާތް ކޮށް، ލީގު ތަށްޓަށް އުންމީދު އާކޮށްފައެވެ.\nމެޗުގެ ފުރަތަމަ ހާފްގައިވެސް ބޯޅަ ކޮންޓްރޯލްކޮށް، ލިވަޕޫލުން މުޅި މެޗު ކޮންޓްރޯލް ކުރި ނަމަވެސް، އެ ހާފް ނިންމާލީ ގޯލެއް ނުޖެހިއެވެ. އެހެން ނަމަވެސް ދެވަނަ ހާފްގެ ކުރީކޮޅުގައި ސަލާހް ލީޑު ނަގައިދިނެވެ. ފުރަތަމަ ގޯލަށް 11 މިނެޓް ވީއިރަށް ލިވަޕޫލުން ލީޑު ފުޅާކުރީ މިހާތަނަށް ލީގުގައި ފެނުނު އެންމެ ކުޅަދާނަ ކައުންޓާ އެޓޭކް ގޯލުންނެވެ.\nވެސްޓްހަމްގެ ކޯނަރު ކައުންޓާ އެޓޭކަށް ބަދަލުކޮށް ޓްރެންޓް އެލެކްސެންޑްރާ އާނޯލްޑް މަތިމަތިން ޒެރްދާން ޝަގީރީއަށް ދުއްވާލިއިރު، އެ ބޯޅަ ކޮންޓްރޯލްވެސް ނުކޮށް ޝަގީރީ މަތިން ވައްޓާލީ އޭރިއާ ތެރޭގައި އޮތް ސަލާހަށެވެ. އޭނާ ރީތިކޮށް ކޮންޓްރޯލްކޮށް ގޯލަށް ވައްދާލީ ފަސޭހަކަމާ އެކުގައެވެ.\nސަޑިއޯ މާނޭއަށް އަނިޔާވެ ރޭގެ މެޗުގައި ކުޅެފައި ނުވާއިރު، ދެވަނަ ހާފްގައި ރޮބާޓޯ ފިރްމީނޯ ނުކުމެ އެޓޭކް ވަރުގަދަކޮށް، ތިންވަނަ ގޯލަކަށް ފުރުސަތު ތަނަވަސްކުރިއެވެ. އެ ގޯލް ނިންމާލީ ޖޯޖީނިއޯ ވައިނާލްޑަމްއެވެ. ވެސްޓްހަމްގެ ހަމައެކަނި ގޯލަކީ ކްރެގް ޑޯސަން ކޯނަރަކުން ޖެހި ގޯލެކެވެ.\nރޭގެ މެޗުން ޓޮޓެންހަމް ބަލިވީ 1-0ގެ ނަތީޖާއަކުންނެވެ. މެޗުގައި ބްރައިޓަންގެ ގޯލް އެޓީމަށް ޖަހައިދިނީ ލިއޮންޑްރާ ޓްރޮސާޑެވެ. އެ މޮޅަކީ މިދިޔަ އަހަރު ޖޫން މަހަށްފަހު ބްރައިޓަންއިން ހޯމް މެޗަކުން މޮޅުވި ފުރަތަމަ ފަހަރެވެ.\nޓޮޓެންހަމްގެ އެންމެ މުހިއްމު ކުޅުންތެރިޔާ ހެރީ ކޭންއަށް އަނިޔާވެ، އޭނާ ރޭގެ މެޗަށް ނުކުމެފައިނުވާއިރު، އޭނާ ނެތްތަން ފޫބެއްދުމަށް ކޯޗު މޮރީނިއޯ ނެރުނީ ގެރެތު ބޭލްއެވެ. ބޭލްއަށް މެޗުގައި އެކަށީގެންވާ ކުޅުމެއް ދެއްކިފައިނުވާއިރު، މޮރީނިއޯ މެޗަށްފަހު ބުނެފައި ވަނީ ކޭން ނެތްތަން ވަރަށް ބޮޑަށް ދެއްކި ކަމަށެވެ.\nރޭގެ މެޗުން ބަލިވެ، ޓޮޓެންހަމް އޮތީ ތާވަލުގެ ހަވަނައިގައެވެ. 20 މެޗުން 33 ޕޮއިންޓް އެޓީމަށް ލިބިފައިވާއިރު، އަންނަ ހަފްތާގައި ނުކުންނަން ޖެހޭނީ ހަތް ވަނައިގައި އޮތް ޗެލްސީއާ ދެކޮޅަށެވެ.\nގުޅޭ ޓެގު އިނގިރޭސި ޕްރިމިއާ ލީގު ހޯސޭ މޮރީނިއޯ ލިވަޕޫލް ޓޮޓެންހަމް ހޮޓްސްޕާ މުހައްމަދު ސަލާހު


SunOnline: BREAKING: Raees Yameen ge mahchah hiyaanaathaai, rishvathaai, money laundering ge ithuru thuhumathutakeh\nރައީސް ޔާމީނުގެ މައްޗަށް ހިޔާނާތާއި، ރިޝްވަތާއި މަނީ ލޯންޑަރިންގެ އިތުރު ތުހުމަތުތަކެއް!\nނަޖާހު މަސްއޫދު 28 Feb 2020, 00:30\nކުރީގެ ރައީސް އަބްދުﷲ ޔާމީން އަބްދުލްގައްޔޫމާ ގުޅޭގޮތުން މިހާރު ތަހުގީގު ކުރަނީ އެމްއެމްޕީއާރްސީގެ ފައިސާއަށް ހިޔާނާތްތެރިވުމާއި ރިޝްވަތާއި، މަނީ ލޯންޑަރ ކުރި ކަމަށް ތުހުމަތު ކުރެވޭ މައްސަލަތަކެއް ކަމަށް ފުލުހުން ބުނެފިއެވެ.\nކުރީގެ ރައީސް އަބްދުﷲ ޔާމީން އަބްދުލް ގައްޔޫމުގެ މައްޗަށް ކުރެވޭ އެހެން ތުހުމަތުތަކެއް ތަހުގީގު ކުރުމަށް މިއަދު އެމަނިކުފާނު ވަނީ ފުލުހަށް ހާޒިރުކޮށްފައެވެ.\nރައީސް ޔާމީން ފުލުހަށް ހާޒިރު ކުރުމާ ގުޅޭގޮތުން މީޑިއާއަށް މައުލޫމާތު ދެއްވަމުން އެމަނިކުފާނުގެ ގާނޫނީ ވަކީލު ޑރ. މުހައްމަދު ޖަމީލު އަހުމަދު ވިދާޅުވެފައި ވަނީ ފުލުހުން އެމަނިކުފާނާ ސުވާލު ކުރީ ކުރިންވެސް ތުހުމަތު ކުރެވުނު މައްސަލައިގައި ކަމަށެވެ.\nއެކަމާ ގުޅިގެން ފުލުނުން މިރޭ ނެރުނު ބަޔާނެއްގައި ބުނީ ރައީސް ޔާމީން މިއަދު ފުލުހަށް ހާޒިރު ކުރީ މީގެ ކުރިން އެމަނިކުފާނުގެ މައްޗަށް ތަހުގީގު ކުރެވި ޝަރީއަތް ކުރެވުނު މައްސަލައާ ބެހޭގޮތުން ސުވާލު ކުރުމަށް ނޫން ކަމަށެވެ. އަދި އެމަނިކުފާނާ ސުވާލު ކުރެވުނު މައްސަލަތަކުގެ ހުލާސާއެއް ފުލުހުން ދިނެވެ.\nފުލުހުން ބުނި ގޮތުގައި މުޅި އެމްއެމްޕީއާރްސީގެ ހިޔާނާތުގައި ގެއްލުނު 77.5 މިލިއަން ޑޮލަރަށް ހިޔާނާތްތެރިވެ އެ ފައިސާ ލޯންޑާ ކުރިކަމުގެ ތުހުމަތާއި، ކޮރަޕްޝަނުގެ އަމަލުތައް ހިމެނޭ ގޮތަށް ބޭރު ފައިސާ ގަނެދިނުމުގެ ނަމުގައި ދައުލަތުގެ ކުންފުނިތަކުން އެމްއެމްޕީއާރްސީއަށް 220.7 މިލިއަން ރުފިޔާ ހޯދުމަށް ފަހު އެ ފައިސާއަށް ހިޔާނާތްތެރިވެ އެ ފައިސާ ލޯންޑާކޮށްފައިވާ ކަމަށް ތުހުމަތު ރައީސް ޔާމީންގެ މައްޗަށް ކުރެވެއވެެ. އަދި ކޮރަޕްޝަނުގެ އަމަލުތަކެއް ހިމެނޭގޮތަށް އެމްއެމްޕީއާރްސީއިން އަމިއްލަ ފަރާތްތަަކަށާއި ކުންފުނިތަކަށް ލޯނުގެ ގޮތުގައި 1.9 މިލިއަން ރުފިޔާ ދޫކޮށް އެ ފައިސާއަށް ހިޔާނާތްތެރިވެ އެ ފައިސާ ލޯންޑާކޮށްފައިވާ ތުހުމަތު ކުރެވޭ މައްސަލައެއްގައިވެސް އެމަނިކުފާނަށް ތުހުމަތު ކުރެވޭ ކަމަށް ފުލުހުން ބުންޏެވެ. މިއީ މީގެ ކުރިންވެސް ރައީސް ޔާމީނު ފުލުހަށް ހާޒިރުކޮށް ސުވާލު ކުރެވުނު މައްސަލަތަކެއް ކަމަށް ފުލުހުން ބުންޏެވެ.\nއޭގެ އިތުރުން އެމްއެމްޕީއާރްސީ މެދުވެެރިކޮށް ރަށެއް ދޫކުރުމުގައި ރިޝްވަތު ނެންގެވި ކަމުގެ ތުހުމަތުވެސް ކުރެވޭކަން ފުލުހުން ހާމަކުރި އެވެ. އެ އެ މައްސަލައަކީ އދ. ފުއްގިރި ނަމަކަށް ކިޔާ ރަށެއް އެމްއެމްޕީއާރްސީ މެދުވެރިކޮށް ދޫކުރުމުގައި މަގާމުގެ ނުފޫޒު ބޭނުންކޮށްގެން ރިޝްވަތުގެ ގޮތުގައި 1،118،000 ޑޮލަރު ނަގައި އެ ފައިސާ އަމިއްލަ ފަރާތްތަކާއި ކުންފުނިތައް ބޭނުންކޮށްގެން ލޯންޑާ ކުރި ކަމުގެ ތުހުމަތު ކުރެވޭ މައްސަލައެކެވެ.\nއެމްއެމްޕީއާރްސީގެ ހިޔާނާތުގައި ދެން އެންމެ ބޮޑަށް ތުހުމަތު ކުރެވެނީ ކުރީގެ ނައިބު ރައީސް އަހުމަދު އަދީބާއި، އެމްއެމްޕީއާރްސީގެ ކުރީގެ އެމްޑީ އަބްދުﷲ ޒިޔަތުގެ މައްޗަށެވެ. މިހާރު ގޭބަންދުގައި ތިބި އެ ދެ މީހުންވެސް ރައީސް ޔާމީނާ ދެކޮޅަށް މީގެ ކުރިން ހެކިބަސް ދީފައިވެއެވެ.


މަހަކު، -/7,035 ރުފިޔާ.\nމަހަކު، -/2,000 ރުފިޔާ.\nސަޕޯޓިންގ ކޯ އެލަވަންސް 2: -/900 ރުފިޔާ.\nބަޖެޓް އެންޑް ފައިނޭންސް ޔުނިޓުގެ މުވައްޒަފުންގެ މަސައްކަތު ޓާގެޓް ކަނޑައަޅައި މުވައްޒަފުންނާ މަސައްކަތް ޙަވާލުކުރުމާއި މުވައްޒަފުންގެ މަސައްކަތް މޮނިޓަރކޮށް ރިވިއުކުރުން.\nކައުންސިލް އިދާރާގެ ފައިސާއާބެހޭ ކަންކަން ހިނގަނީ މާލިއްޔަތު ޤާނޫނާއި ގަވާއިދާ އުސޫލުތަކާ އެއްގޮތަށްތޯ ބަލައި ކަށަވަރު ކުރުމާއި، ރަނގަޅު ކުރަންޖެހޭ ކަންކަން ފާހަގަކޮށް އެކަންކަން ރަނގަޅު ކުރުވުން.\nދައުލަތުގެ ޢާންމުދަނީގެ ގޮތުގައި ކައުންސިލް އިދާރާއަށް ދައްކާފައިސާ ބަލައިގަތުމާއި ކަނޑައެޅިފައިވާ ތާރީޚުތަކަށް ފައިސާ ކަމާބެހޭ މުއައްސަސާތަކަށް ފޮނުވުމާއި ހިސާބުތައް ލިޔެ ތައްޔާރުކޮށް ފޮނުވުމުގެ މަސައްކަތް ހިންގާ ބެލެހެއްޓުން.\nކައުންސިލުގެ ޢާންމުދަނީގެ ގޮތުގައި ލިބޭ ފައިސާ ބަލައިގަތުމާއި، ހިސާބުތައް ލިޔެ ބެލެހެއްޓުމުގެ މަސައްކަތް ހިންގާ ބެލެހެއްޓުމާއި، ހިސާބުތަކުގެ ތަފްޞީލް ކައުންސިލާ ހިއްސާކުރުން.\nޗެކްރަޖިސްޓްރީ/ވައުޗަރރަޖިސްޓްރީ/ބިލްރަޖިސްޓްރީ/ފައިސާ ލިބޭކަންކަމުގެ ދަފްތަރު/ލިބޭ ފައިސާގެ ދުވަހު ފޮތް އަދި މިނޫންވެސް ފައިސާއާބެހޭ އެންމެހައި ލިޔެކިޔުންތައް ތައްޔާރުކޮށް އަޕްޑޭޓްކުރުމުގެ މަސައްކަތް ހިންގާ ބެލެހެއްޓުން.\nކައުންސިލްގެ އިދާރީ ބަޖެޓް ތައްޔާރު ކުރުމުގެ މަސައްކަތް ހިންގާ ބެލެހެއްޓުމާއި، ކައުންސިލްގެ ބަޖެޓް ތައްޔާރުކޮށް ކައުންސިލަށް ހުށަހެޅުމާއި ބަޖެޓް ފާސްކުރުމުން އެލް.ޖީ.އޭއަށް ފޮނުވުން.\nކައުންސިލުގެ އެކައުންޓްތައް ބެލެހެއްޓުމާއި، ހިސާބު ތައްޔާރު ކުރުމުގެ މަސައްކަތް ހިންގާ ބެލެހެއްޓުމާއި، އެކައުންޓްތަކުގެ ތަފްޞީލް ކައުންސިލަށް ހިއްސާކުރުން.\nކައުންސިލްގެ ބަޖެޓުން ކުރާ ޚަރަދުތަކުގެ ހިސާބާއި، ރިޕޯޓްތައް ތައްޔާރުކުރުމުގެ މަސައްކަތް ހިންގާ ބެލެހެއްޓުން.\nއޮޑިޓްކުރުމާއި، އޮޑިޓްތަކުން ފާހަގަކުރެވޭ ކަންކަން އިސްލާޙުކުރުމާއި، ބަޖެޓް އެންޑް ފައިނޭންސް ޔުނިޓުގެ މަސައްކަތް ތަރައްޤީކޮށް ޒަމާނީކޮށް ހަލުވި ކުރުމަށް ބޭނުންވާ ކަންކަން އިންތިޒާމުކޮށް ހިންގާ ބެލެހެއްޓުން.\nކައުންސިލުގެ ބަޖެޓަށް ބޭނުންވާ ފައިސާ ހޯދުމަށާއި، ބަޖެޓަށް ބަދަލުގެންނަން ތައްޔާރުކުރަންޖެހޭ ލިޔެކިޔުން ތައްޔާރުކޮށް ކަމާބެހޭ ފަރާތްތަކަށް ފޮނުވުން.\nކައުންސިލުގެ މާލީ ބަޔާން ތައްޔާރު ކުރުމާއި، ކައުންސިލް މެމްބަރުންގެ މާލީ ހިސާބުތައް ފޮނުވުމާ ގުޅޭ ކަންކަން ހިންގާ ބެލެހެއްޓުން.\nޔުނިޓުގެ މުވައްޒަފުންގެ ތެރެއިން، މަސައްކަތުގެ އަޚްލާޤް ދައްވާ މުވައްޒަފުންނަށް މަގުދައްކައިދިނުމާއި، އިސްލާޙީ ފިޔަވަޅު އަޅަންޖެހޭ މުވައްޒަފުންގެ މަޢުލޫމާތު ޒިންމާދާރުވެރިޔާއަށް ފޮނުވުން.\nކައުންސިލްގެ މުދަލާއި، އިޚްތިޞާޞްގެ ތެރޭގައި ހިމެނޭ މާލީ އެންމެހައި ވަޞީލަތްތައް ބެލެހެއްޓުމަށް ބޭނުންވާ އެންމެހައި އިންތިޒާމުތައް ހަމަޖައްސައި އެކަންކަން ހިނގާ ނުހިނގާގޮތް ބެލުން.\nބަޖެޓް އެންޑް ފައިނޭންސް ޔުނިޓުގެ މުވައްޒަފުންގެ މަސައްކަތު ފެންވަރުބަލައި ޕީ.އޭ ފޯމް ފުރުން.\nއޮފީހުން ކުރިއަށް ގެންދާ ޚާއްޞަ މަސައްކަތްތަކުގައި ބައިވެރިވުމާއި، އޮފީހުގެ މަސައްކަތުގެ ދާއިރާގެ ތެރެއިން ޙަވާލުކުރެވޭ އެހެނިހެން ކަންތައްތައް ކުރުން.\nމަގާމުގެ މަސައްކަތާ ގުޅޭ ތަޢުލީމީ ރޮނގަކުން (އެކައުންޓިންގ / ފައިނޭންސް) ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް5ނުވަތަ 6ގެ ސަނަދެއް ހާސިލްކޮށްފައިވުމާއެކު، މަގާމުގެ މަސައްކަތުގެ ދާއިރާއެއްގައި (ފައިނޭންސް / އެކައުންޓިންގ) މަދުވެގެން4އަހަރު ދުވަހުގެ ތަޖުރިބާ ލިބިފައިވުން.\nމަގާމުގެ މަސައްކަތާ ގުޅޭ ތަޢުލީމީ ރޮނގަކުން (އެކައުންޓިންގ / ފައިނޭންސް) ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8ގެ ސަނަދެއް ހާސިލްކޮށްފައިވުމާއެކު، މަގާމުގެ މަސައްކަތުގެ ދާއިރާއެއްގައި (ފައިނޭންސް / އެކައުންޓިންގ) މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\nމަގާމުގެ މަސައްކަތާ ގުޅޭ ތަޢުލީމީ ރޮނގަކުން (އެކައުންޓިންގ / ފައިނޭންސް) ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީގެ ސަނަދެއް ހާސިލްކޮށްފައިވުން.\nތަޢުލީމާއި، ތަމްރީނު: 35%\nމަސައްކަތު ތަޖުރިބާ: 15%\nމި މަޤާމަށް އައްޔަނުކުރުމަށް، ވަޒީފާއަށް އެދިފައިވާ މީހާއަށް ކްރައިޓީރިއާގެ ހުރިހާ ބަޔަކުން ލިބުނު މާކްސްގެ ޖުމްލަ އިންސައްތަ، 55% (ފަންސާސްފަހެއް އިންސައްތަ) އަށްވުރެ މަތިވާންޖެހޭނެ އެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6660606 އަށެވެ. އެވެ. އީ-މެއިލް ކުރާނީ admin@alifalif.gov.mv އަށެވެ.


Zuvaanun TV Series Thah Belumun, Visnumaai, Fikurah Neydhevey Asaruthah Kurey - Huthuba - Vaguthu\nޒުވާނުން ޓީވީ ސީރީސްތައް ބެލުމުން ވިސްނުމާއި، ފިކުރަށް ނޭދެވޭ އަސަރުތައް ކުރޭ - ޚުތުބާ\nޒުވާނުން ޓީވީ، ސީރީސްތަކާއި، ފިލްމްތަކަށް ގެއްލިގެން ދިއުމަކީ، ނޭނގި ތިއްބާ އެ ޒުވާނުންގެ ވިސްނުމާއި، ފިކުރަށް ނޭދެވޭ އަސަރުތައް ކުރާކަމެއް ކަމަށް މިއަދުގެ ހުކުރު ޚުތުބާގައި ވިދާޅުވެއްޖެއެވެ.\nހެޔޮ ގޮތުގައި ޗުއްޓީގެ ބޭނުން ހިފާށެެވެ!. މި މައުލޫއަށް ރާއްޖޭގެ އެކި ކަންކޮޅުތަކުގައި އިއްވި ޚުތުބާގައި ވިދާޅުވެފައި ވަނީ، ޗުއްޓީއަކީ ޒުވާނުން ބޭނުންވާ ލަނޑުދަނޑިތަކަށް ވާސިލްވުމަށްޓަކައި މަސައްކަތް ކުރުމަށް ލިބޭ އަގުހުރި ވަގުތުކޮޅެއް ކަމަށެވެ. އަދި މިއީ ސުކޫލް، މަދަރުސާތަކުގެ ދިރާސީ އަހަރު ނިމި ސްކޫލްގެ ކިޔެވުން ބަންދު ދުވަސްކޮޅެއް ކަމަށާއި، މި ދުވަސްތަކުގެ ބޭނުން، ފައިދާ ކުރަނިވި ކޮންމެވެސް މަސައްކަތެއް ދުވަސް ކުރުމަށް ސަމާލުކަން ދިނުމަށް ހުތުބާގައި ވިދާޅުވެފައި ވެއެވެ.\n"ޝައިތާނާގެ ގޮވާލުންތަކުގެ ތެރޭގައި ހިމެނޭ ހަވާ ނަފްސުގެ ނުބައި އެދުންތަކަށް ހެއްލި، ބޭކާރު ކަންތައްތަކާއި ބޭކާރު ވާހަކަ ދެއްކުމުގައި ވަގުތު ނަގާލުމުގެ ބަދަލުގައި އިސްލާމް ދީން ހުއްދަ ކުރާ އަދި ދުނިިޔެވީ ގޮތުން ފައިދާ ކުރަނިވި ކޮންމެވެސް ހުނަރެއް ކުރިއެރުވުމަށް ނުވަތަ އެފަދަ މަސައްކަތެއް ކުރުމަށް ނަސޭހަތްތެރިވަމެވެ". މިއަދުގެ ޚުތުބާގައި ވެއެވެ.\nއިތުރަށް ހުތުބާގައި ވަނީ، ޗުއްޓީގެ ބޭނުން ރަނގަޅު ގޮތުގައި ހިފުމަށް ކީރިތި ގުރުއާނުގެ މިންވަރެއް ކޮންމެ ދުވަހަކުވެސް ކުޑަވަގުތުކޮޅެއް ހޭދަކޮށް، މިސްކިތާއި ރައްޓެހި، ނަމާދު ކުރާ ކުއްޖަކަށް ވުމަށް ނަސޭހަތްތެރިވެފައެވެ.\nއަދި ޗުއްޓީ ތެރޭގައި، ތިމާއަށް ލިބިފައި ހުރި ހުނަރުތައް އިތުރަށް ތަރައްގީކޮށް، އިތުރު ކޯސްތައް ހެދުމަށާއި، ފައިދާ ކުރަނިވި މަސައްކަތެއް ކުރުމަށް ނަސޭހަތްތެރިވެފައި ވެފައި ވެއެވެ.\n"އެއިރުން ޝައިތާނާ ގޮވާލާ ކަތިމަގުން ދިއުމަށް ހަވާނަފްސު ގޮވާގޮވުމަށް ބީރު ކަންފަތެއް ދެވޭނެއެވެ". ޚުތުބާގައި ވެއެވެ.\nމީގެ އިތުރުން، ރަށުގައި ކުރެވެން ހުރީ ކޮން ކަހަލަ މަސައްކަތެއްތޯ ބަލައި އަހުލުވެރިވުމުން، ޗުއްޓީ ނިމޭއިރު، ހުންނާނީ އައު މަސައްކަތްތަކެއް ދަސްވެފައިކަމަށް ޚުތުބާގައި ވެއެވެ.\nޚުތުބާގައި ވަނީ، ސްކޫލްތައް ބަންދުވިޔަސް، ރަނގަޅު ގޮތުގައި، ޗުއްޓީ ހޭދަ ކުރުމަށް ދަރިންނަށް ނަސޭހަތް ދިނުމާއި، އުޅެންވީ ކޮން ކަހަލަ އެކުވެރިންނަކާއި އެކީގައި ކަމާއި، ދުނިޔެވީ ވަގުތުތައް ހެޔޮގޮތުގައި ހިފުމަށާއި، މަސައްކަތް ދަސްކޮށްދީ، މުރާލި ބަޔަކަށް ހެދުމަށް ނަސޭހަތްތެރިވެފައެވެ.\nހުތުބާގައި އިތުރަށް ވިދާޅުވެފައި ވަނީ، ޗުއްޓީގެ ހުސް ވަގުތުތަކުގައި ގިނަ ބަޔަކު ޓީވީ ސްކްރީންގެ ކުރިމަތީގައި އަގުހުރި ވަގުތުތަކެއް ނަގާލާ ކަމަށެވެ. އަދި ވަކިން ހާއްސަކޮށް ކުޑަކުދިން ޓީވީ ކުރިމަތީގައި ކާޓުން ބެލުމަށް ގިނަ ވަގުތު ހޭދަަ ކުރާ ކަން ފާހަގަކޮށްފައި ވެއެވެ.\n"އެއީ އޭގެ ސަބަބުން އެ ކުދިންގެ ސިކުނޑި އާއި ހަށިގަނޑު ހެދި ބޮޑުވުމުަށް ނުހުނު ބޮޑަށް ގެއްލުން ލިބޭ ކަމެކެވެ". ޚުތުބާގައި ވެއެވެ.\nއަދި އިސްލާމްދީނަށް ފުށޫ އަރާ ސަގާފަތްތައް ދައްކުވައިދޭ ސީރީސްތައް ކެނޑިނޭޅި ބަލަމުން ގެންދިއުމުން، އެ ޒުވާނުންގެ ހިތްތަކާއި، ސިކުނޑިތަކަށް ނޭދެވޭ އަސަރުކޮށް، މުޅި ހަޔާތަށްވެސް އަސަރު ފޯރުވާ ކަމަށް ޚުތުބާގައި ވެއެވެ.\nކޮވިޑް-19 އިން އެނގުނީ އިންސާނާގެ ބާރެއް ނެތް ކަން: ހުތުބާ\nނޮވެމްބަރު 22, 2019 21:15\nތިޔަކަން ދިވެހި އަންހެނުންނަށް ހަނދާންކޮށްދީ.


Haaluga Jehuneema, Bidheysee Akah Viyas Dhookosheh Nuleveyne - Naveen - Vaguthu\nހާލުގައި ޖެހުނީމަ، ބިދޭސީ އަކަށް ވިޔަސް ދޫކޮށެއް ނުލެވޭނެ - ނަވީން\nރާއްޖެއަށް އައިސްފައިވާ ތަރައްޤީއާއި ކުރިއެރުމުގައި ބިދޭސީންގެ ޙިއްސާ ބޮޑު ކަމަށާއި، އެހެންކަމުން ޙާލުގައި ޖެހޭ ދުވަހު، އެމީހުންނާއި ދޭތެރޭ އެހެން ގޮތަކަށް ޢަމަލު ކުރެވެން ނޯންނާނެ ކަމަށް، އެސިސްޓެންޓް ކޮމިިޝަނަރ އޮފް ޕޮލިސް އިސްމާޢިލް ނަވީން ވިދާޅުވެއްޖެއެވެ.\nރާއްޖެެއިން މި ބަލި ޖެހިފައިވާ 214 މީހުންގެ ތެރެއިން 113 މީހުންނަކީ ބިދޭސީންނެވެ. މިރޭ ބޭއްވި ނޫސްވެރިންގެ ބައްދަލުވުމުގައި މިކަމާއި ގުޅިގެން ނޫސްވެރިއަކު ކުރެއްވި ސުވާލުގެ ޖަވާބު ދެއްވަމުން ނަވީން ވިދާޅުވީ، ރާއްޖޭގައި އުޅޭ ބިދޭންސީންގެ ކަންކަން ވަރަށް ރަނގަޅަށް ބަލަމުން އަންނަ ކަމަށާއި، އެގޮތުން މިހާތަނަށް އައިއިރު، ވަރަށް ގިނަ އަދަދެއްގެ ބަޔަކަށް އެކި ގޮތްގޮތުން އެހީތެރިކަން ފޯރުކޮށްދީފައިވާ ކަމަށެވެ.\n"ބިދޭސީންނަކީ ވަރަށް ގިނަ ދުވަސް ވަންދެން އަޅުގަނޑުމެންގެ ތެރޭގައި ތިބި ބައެއް. ހުރިހާ މަސައްކަތެއްވެސް ކުރަނީ ބިދޭސީން. އެމީހުން އެހީތެރިވެގެން އަޅުގަނޑުމެންނަށް މި ހިސާބަށް އާދެވުނީ. ތަރައްޤީގެ ގޮތުންވެސް އަދި އުމްރާނީ ގޮތުން ވިޔަސް. ހާލުގަ ޖެހުނީމަ އެމީހުން ވަކި ބަޔަކަށް ވެފަ، އަޅުގަނޑުމެން ވަކި ބަޔަކަށް ވެގެން މިކަމެއް ނުކުރެވޭނެ." ނަވީން ވިދާޅުވިއެވެ.\nމީގެ އިތުރުން ނަވީން ވިދާޅުވީ، ބިދޭސީން މަސައްކަތް ކުރަމުން އަންނަ ތަންތަން ކޮންޓެއިން ކުރުމުގެ މަސައްކަތްވެސް ކުރިއަށްދާ ކަމަށާއި، އެގޮތުން ކަމާއި ގުޅޭ މުޢައްސަސާތަކާއި ގުޅިގެން، އެމީހުންނަށް ކެވޭނެ އިންތިޒާމުވެސް މިހާރު ހަމަޖައްސަމުން ގެންދަވާ ކަމަށެވެ.\n"ބިދޭސީން ތިބި 18 ތަނެއް މިހާރު އެ ވަނީ އަޅުގަނޑުމެންގެ ބެލުމުގެ ދަށުން މޮނިޓަރ ކުރަމުން މި ގެންދަނީ. ސަބަބަކީ މި ކޮންޓެއިން ކުރުމަށްޓަކައި 837 މީހުން އެތާނގަ އެބަ ހިމެނޭ . އަދި އޭގެތެރެއިން އަޅުގަނޑުމެން އެމްއާރުސީ އާއި ގުޅިގެން، އެމީހުންނަށް ކާބޯތަކެއްޗާއި އެއްޗެހި ފޯރުކޮށްދިނުމުގެ މަސައްކަތްވެސް މި ދަނީ ކުރަމުން. އަދި އޭގެއިތުރުން 5334 ފަރާތެއް އެބަ އުޅޭ، ޕާރުސަލް ގެނެސްގެން ކައިގެން އުޅޭ ފަރާތްތައް. އެ ފަރާތްތަކަށްވެސް ޑެލިވަރީ މި ކުރަނީ ހަމަ ބަންގުލަދޭޝް މީހުން. ދެން އަޅުގަނޑުމެންގެ ވޯކްފޯސްގައިވެސް ހިމެނެނީ ބަންގުލަދޭޝް މީހުން، އެފަރާތްތަކުގެ ހާލަތުވެސް އަޅުގަނޑުމެން ބަލަމުން މި ދަނީ." ނަވީން ވިދާޅުވިއެވެ.\nކޮވިޑް-19 އަށް ރާއްޖެ އިން ފައްސިވި މީހުންގެ އަދަދު 214 ށް އަރާފައިވާއިރު، މިއަދަކީ މިހާތަނަށް ރާއްޖެ އިން އެއްދުވަސް ތެރޭގައި އެންމެ ގިނަ މީހުން މި ބައްޔަށް ފައްސިވި ދުވަހެވެ.\nއޭޕްރީލް 26, 2020 23:41\nރާއްޖެއަށް އައިސްފައިވާ ތަރައްޤީއާއި ކުރިއެރުމުގައި ބިދޭސީންގެ ޙިއްސާ ބޮޑު ކަމަށާއި، އެހެންކަމުން ޙާލުގައި ޖެހޭ ދުވަހު، އެމީހުންނާއި ދޭތެރޭ އެހެން ގޮތަކަށް ޢަމަލު ކުރެވެން ނޯންނާނެ ކަމަށް، އެސިސްޓެންޓް ކޮމިިޝަނަރ އޮފް ޕޮލިސް އިސްމާޢިލް ނަވީން ވިދާޅުވެއްޖެއެވެ. ---\nދިވެހިރައްޔިތުންނާއި ދިވެހިޤައުމުގެ ޢުމްރާނީ ތަރައްޤީއަށް މަސައްކަތްކޮށްދެއްވި ޚިދްމަތްތެރިންނާއި މަސައްކަތްތެރިން ތަފާތު ކުރެއްވުމެއްނެތި އެންމެންގެ ޙައްޤުގައި ތިޔަކުރައްވާ ހިތްމަތާއި މިންނަތަށް ސާބަހޭ! ނަވީން ސަރ އަށް ސެލިއުޓް ކުރަމެވެ. އައްސަރިބަހާއި ސާބަސް ރައްދުކުރަމެވެ.\nއޭޕްރީލް 27, 2020 00:08\nޙައިރާންވެ ޖެބަލަ ގަވާދާ ހިލާފަށް އުޅުނަސް އޯކޭ . ޢެހެންވިއްޔާ ދިވެހި މީހާކޭއްވެ ބާކީކޮށްލަނީ .ކަލޯ ހީކުރަނީ އަހަރެމެންނަކީ ކަނޑު ކޮހުން ކަމަށްތަ . ޙުރިހާ ފައިސާައެއް ޤަވާއިދާ ހިލާފަށް އުޅޭ ބިދޭސީން ސަލާމަތް ކުރުމަތް ހަރަދު ކޮށްފާ އަހަރެމެން ދިވެހިންނަށް ކަމެއްދިމާވުމުން ހަރަދު ކުރާނޭ ކަލޯއަތުންތަ.ވަމުންދާ ގޮތާ ކަންކުރަމުން ދާގޮތް މައްދިވެހިން މިތިބީ ލޯހުޅުވައިގެން .ދޮގުހެދުމުގާވެސް ހައްދެއް އޮންނާނެ.\nއޭޕްރީލް 27, 2020 07:47\nތިވާހަކަ މުޅިން ރަނގަޅެއް ނޫން. މީގެ3ރެއެއް ކުރިން އަޅުގަނޑު ފުލުސް އޮފީސް އަށް ގުޅިން. މާފަންނުގަ ހުންނަ ގެޔަކަށް ބިދޭސީ އަކުވަދެގެން ނުނިކުމެގެން. ޢޭނަ އެދުނީ އެގޭގަި އޮންނަ ހުސްތަންކޮޅެއްގަ އޭނަ ބާއްވަދިނުމަށް. ޢަޅުގަނޑެން އޭނަކައިރީ ބުނިން. މިހާލަތުގަ ތީމަނާ ކަމެކެ. ގޭގެޔަށް ވަދެ މަގުމަތީ އުޅުމަކީ . މީކުޑަކުދިން އުޅޭގެޔެކޭ ލަސްނުކޮށް އަވަހަށް ދާށެ. ފުލުސް އޮފީހުން ފުރަތަމަ ބުނީ ތީ ޖެންޑަ މިނިސްޓްރީގެ ކަމެކޭ.2ފަހަރަކު ގުޅީމަ ފުލުހުން އެގެޔަށް އައިސް ބުނީ ތިކަމުގަ ތިމަންނަމެނަށް ކޮށްދެވޭނެ ކަމެއް ނެތޭ. މިހާރު ޖާގަ އެއްވެސް ނެތޭ ކިޔައިފަ އެބޭފުޅުން ދިޔައީ. ބޭރުމީހާ ނިސްބަތްވާ އެމްބަސީ ނަމްބަރަކާ ވެސް ގުޅިން އެތަނުން ތިކަމާ އެބައުޅެމޭ ކިޔައިފަ ހަބަރެއްނުވި. ޢެއްމެފަހުން އެތައް ވާހަކަ އެއް ދައްކައި އާދޭސް ކޮށް ހެދީމަ ޢޭނަ ނުކުމެގެން ދިޔަަައީ.\nއޭޕްރީލް 27, 2020 07:52


3 aharuge therey 19 billion rufiyaa sarukaarun dhahkan jeheyne: Ziyath | Mihaaru\nއޮޑިޓާ ޖެނެރަލް ހަސަން ޒިޔަތު މަޖިލީހުގެ ކޮމިޓީއެއްގައި ވާހަކަދައްކަވަނީ-- ފޮޓޯ: މިހާރު\nތިން އަހަރުތެރޭ ދައުލަތުން 19 ބިލިއަން ރުފިޔާ ދައްކަންޖެހޭނެ: ޒިޔަތު\n14 ނޮވެމްބަރ 2019 - 10:36 18 comments\nއަންނަ އަހަރަށް ލަފާކޮށް، ސަރުކާރުން ރައްޔިތުންގެ މަޖިލީހަށް ހުށަހަޅާފައިވާ ބަޖެޓު ދިރާސާކުރާ ކޮމިޓީގައި ޒިޔަތު ވިދާޅުވީ، ދައުލަތުގެ ދަރަނީގެ މުޅި ޕޯޓްފޯލިއޯގެ 34 ޕަސެންޓް ކުރިއަށް އޮތް ދެ ތިން އަހަރުގެ ތެރޭގައި ރީފައިނޭންސް ކުރަން ޖެހޭނެ ކަމަށެވެ. މިއީ ދައުލަތުގެ އުފެއްދުންތެރިކަމުގެ ނިސްބަތުން 21 ޕަސެންޓް ކަމަށް އޭނާ ވިދާޅުވި އެވެ. މީގެ އިތުރުން ހަތަރު އަހަރުގެ ތެރޭގައި ދައުލަތުން ދޫކޮށްފައިވާ ދެ ބޮންޑުގެ ޖުމްލަ 340 މިލިއަން ޑޮލަރު ނުވަތަ 5.4 ބިލިއަނަށް އަރައި، އެ ފައިސާ އަނބުރާ ދައްކަން ޖެހޭނެ ކަމަށް އޭނާ ވިދާޅުވި އެވެ.\nޒިޔަތު ވިދާޅުވީ، މިއަހަރު ނިމޭ އިރު ދައުލަތުން ދޭ ގެރެންޓީއާ އެކު 71.5 ބިލިއަން ރުފިޔާ އަށް ދަރަނި އަރާނެ ކަމަށެވެ. މިއީ ޖީޑީޕީގެ ނިސްބަތުން 79 ޕަސެންޓެވެ.\nމިއަހަރު ދަރަނި އަދާކުރުމަށް ދައުލަތުގެ އާމްދަނީގެ 14 ޕަސެންޓް ބޭނުންކުރި އިރު އަންނަ އަހަރު ދަަރަނި އަދާކުރުމަށް އާމްދަނީގެ 21 ޕަސެންޓް ބޭނުންކުރުމަށް ހަމަޖެހިފައިވެ އެވެ.\n"އަޅުގަނޑުމެންނަށް ފެންނަ މަންޒަރަކީ ދައުލަތުގެ އާމްދަނީ އިތުރުވާ މިންވަރަށް ވުރެ ހަރަދު ބޮޑުވާ ނިސްބަތް ބޮޑު. އެއީ ސަމާލުކަން ދޭން ޖެހޭ ކަމެއް،" އޭނާ ވިދާޅުވި އެވެ.\nމިދިޔަ އަހަރަށް ވުރެ ގިނަ ޕަބްލިކް ސެކްޓާ އިންވެސްޓްމެންޓް ޕްރޮގްރާމް (ޕީއެސްއައިޕީ) މަޝްރޫއުތައް އަންނަ އަހަރަށް ލަފާކުރި ބަޖެޓުގައި ހިމަނާފައިވެ އެވެ. މިދިޔަ އަހަރުތަކުގައި ވެސް ބަޖެޓުގައި ހިމެނި ގިނަ މަޝްރޫއުތައް ހިންގިފައިނުވާކަން ޒިޔަތު ފާހަގަކުރެއްވި އެވެ. އަދި ގިނަ މަޝްރޫއުތައް ހިންގުމަށްޓަކައި ޕްރޮކިއުމަންޓް އުސޫލު މިހާރަށް ވުރެ ހަރުދަނާ ކުރަން ޖެހޭ ކަމަށް ވިދާޅުވި އެވެ.\nއަންނަ އަހަރަށް ލަފާކުރާ ދައުލަތުގެ ބަޖެޓުގައި ޕީއެސްއައިޕީ މަޝްރޫއުތަކަށް 10.1 ބިލިއަން ރުފިޔާ ކަނޑައަޅާފައިވެ އެވެ.\nމާލިއްޔަތު ގަވައިދުގައި، ބޭރު ގައުމެއްގެ އެހީ ނުވަތަ ކޮންސެޝަނަލް ލޯނެއްގެ ދަށުން ހިންގާ މަޝްރޫއުތަކާއި އިހްތިޔާރު ވަޒީރުންގެ މަޖިލީހުން ނުވަތަ ވަޒީރުންގެ މަޖިލީހުގެ މަޝްވަރާގެ މަތިން ރައީސުލްޖުމްހޫރިއްޔާ ކަނޑައަޅާ ފަރާތަކަށް، އާންމުކޮށް ބީލަކަށް ހުޅުވާނުލާ ކުރިއަށް ގެންދެވޭ ގޮތަށް އޮތް އޮތުން ބަދަލުކުރަން ޖެހޭ ކަމަށް ޒިޔަތު ވިދާޅުވި އެވެ. އޭނާ ވިދާޅުވީ މި އިހްތިޔާރު ސަރުކާރަށް އޮތް ނަމަވެސް އާންމުކޮށް ބީލަމަށް ހުޅުވާނުލައި ޕްރޮޖެކްޓްތައް ހަވާލު ކުރުމަކީ އެންމެ ރަނގަޅު އުސޫލު ނޫން ކަމަށެވެ. އަދި މާލިއްޔަތު ގަވައިދުގެ އެ މާއްދާ އިސްލާހު ކުރުމަށް މަޖިލީހުގެ މެންބަރުންގެ ކިބައިން އޭނާ އެދިވަޑައިގަތެވެ.\nއަންނަ އަހަރަށް ދައުލަތުން ލަފާ ކުރާ ބަޖެޓަކީ 37.5 ބިލިއަން ރުފިޔާ އެވެ. މަޖިލީހުގެ ކޮމިޓީ މަރުހަލާގައި ބަޖެޓާ ގުޅޭ ގޮތުން އަންނަނީ މަޝްވަރާ ކުރަމުންނެވެ. އެގޮތުން މިދިޔަ ދެ ދުވަހު ވަނީ މިނިވަން މުއައްސަސާތައް އެ ކޮމިޓީއަށް ހާޒިރުކޮށް ބަޖެޓާ ގުޅޭ ގޮތުން ހިޔާލު ހޯދާފަ އެވެ.\nއިތުރު ލިޔުންތައް ދައުލަތުގެ ބަޖެޓް ހަސަން ޒިޔަތު، އޮޑިޓަ ޖެނެރަލް ދައުލަތުގެ ބަޖެޓް 2020 އޮޑިޓާ ޖެނެރަލް އޮފީސް މަޖިލީހުގެ މާލިއްޔަތު ކޮމިޓީ ރައްޔިތުންގެ މަޖިލިސް ރާއްޖޭގެ އިގްތިސާދު އިގްތިސާދު


Vaahaka: Foohivey, Varah foohivey | Mihaaru\nފޫހިވޭ، ވަރަށް ފޫހިވޭ\n20 ފެބުރުއަރީ 2019 - 08:56 30 comments\nއާދިއްތަ ދުވަހާ ގުޅޭ\nގޭގައި ބޭއްވި ކުޑަ ހަފުލާ ނިމުނުއިރު ވެސް ދާންވީ ތަނެއް ނާހިދު ނުބުނެއެވެ. އެންމެން ދަންދެން ވާހަކަދައްކަން ތިބެފައި ދެން ނާހިދު ހިނގައިގަތީ އަހަރެންގެ ކޮޓަރިއާ ދިމާއަށެވެ. އަހަރެން ވެސް ފަހަތުން ގޮސް ކޮޓަރިއަށް ވަނީމެވެ. ހިތަށްއެރިއެވެ. ނާހިދު އެ އުޅެނީ ފޮށްޓަށް އެއްޗެހި އަޅަންބާއެވެ؟ އެންމެ ފަހު ވަގުތު އަހަރެން ސިއްސައިލަންބާއެވެ؟ ކޮޓަރިއަށް ވަދެފައި ނާހިދު ދޮރު ތަންޑުއެޅިއެވެ. ހަގީގަތުގައި ވެސް އަހަންނަށް ލިބުނީ ވަރުގަދަ ސިހުމެކެވެ. ނާހިދު އުޅެން ނިންމައިފައިވަނީ އަހަރެންގެ ގޭގައެވެ. ފުރަތަމަ މަޅީގައި އަހަރެން ބެދުނީއެވެ.\nފުނޑުފުނޑުވާ އުންމީދުގެ ފުޅިތޮށިތައް ހިތުގައި ރައްކާކުރުމަކީ ގޯހެކެވެ. އެ ކުނިބުނި ނައްތައިލަންވާނެއެވެ. އަހަރެންގެ ހިތަށް ކުރި އަސަރު ނާހިދު ގާތުގައި ބުނަންވާނެއެވެ. އަހަންނަށް އިހުތިޔާރުކުރެވުނީ ހަމަހިމޭންކަމެވެ. އެއީ ދެވަނަ މަޅި ކަރަށް މެހުމެވެ. އަހަރެންގެ ފިރިހެން އެކުވެރިން އެއް އަތުގެ އިނގިލިތަކުން ގުނާލެވޭނެއެވެ. އަންހެން އެކުވެރިން ވަރަށް ގިނަވާނެއެވެ. ފަހަރަކު ރައްޓެއްސެއް ނާހިދަށް ކަމުނުދަމުން ދުރުކުރަމުން ގޮސް ހުރިހާ ރައްޓެހިން ހުސްވިއެވެ. އަހަރެން ޝަކުވާއެއް ނުކުރަމެވެ. އަހަރެން މޭކަޕުކުރުން ނާހިދު މަނާކުރިއެވެ. އެހެން ފިރިހެނުން ބަލާތީއެވެ. އެއީ ކަރަށް މެހުނު ތިންވަނަ މަޅިއެވެ. ނާހިދަށް ދެން ކަމުނުދިޔައީ އަހަރެންގެ ފަން އިސްތަށިގަނޑެވެ. މާ ބޮޑަށް ފަންވެފައި ރީތީއެވެ. މީހުން ބަލާތީއެވެ. އަހަރެން ހިތަށްއެރިއެވެ. ނާހިދު ވާންވީ އުފަލެއް ނޫން ހެއްޔެވެ؟ އަހަންނަކީ ނާހިދުގެ އަނބިމީހާއެވެ. ކިޔާވަރުން ކެތްނުވެގެން އިސްތަށިގަނޑު ބުރިކޮށްލީމެވެ. މަންމަ ވަރަށް ހިތްހަމަނުޖެހުނެވެ. އިސްތަށި ފައިބާކަމަށް ބުނެ ސަބަބެއް ހަދައިލީމެވެ. އެހާ ހިސާބުން އަހަރެން މަޅި ގުނުން ހުއްޓައިލީމެވެ.\nކައިވެނިކޮށްގެން ހައެއްކަ މަސް ނުވަނީސް ނާހިދުގެ ހަގީގަތް ހާމަވާން ފެށިއެވެ. ނާހިދު ދުއްވާ ކާރަކީ ނާހިދުގެ ރައްޓެއްސެއްގެ ކާރެކެވެ. ނާހިދަކީ އާދައިގެ މަގާމެއް އަދާކުރާ މަހުމުސާރަވެރިއެވެ. ހުޅުމާލޭގައި ހުރި އެޕާޓުމަންޓަކީ ނާހިދުގެ އާއިލާ އެންމެންގެ ތަނެކެވެ. ނާހިދުގެ ވިޔަފާރިއަކީ ވެސް އާއިލާ އެންމެންގެ އެއްޗެކެވެ. އަހަރެން މައްސަލައަކަށް ނަހަދަމެވެ. އަހަންނަށް މުހިންމުވީ ދެމަފިރިން ލޯބިން އެކުގައި އުޅުމެވެ. ހިތަށްއެރިއެވެ. ފަހުން ރަނގަޅުވާނެއެވެ. ނާހިދަށް އަދި ވިސްނޭނެއެވެ.\nދަރިފުޅަށް ބަނޑުބޮޑުވުމާއެކު ވަޒީފާއިން ކެނޑެން އަހަންނަށް އެންގިއެވެ. އަހަރެން އުންމީދުކުރީ ފިރިހެންދަރިޔަކަށެވެ. ލިބުނީ އަންހެންކުއްޖެކެވެ. ނާހިދު ހީކުރީ އަންހެންދަރިޔަކު ލިބުނީމައި ނާހިދު ދެކެ އަހަރެން ފޫހިވާނެކަމަށެވެ. ހަގީގަތުގައި ވެސް އަހަރެން ހުރީ ފޫހިވާން ފަށައިފައެވެ. ދަރިޔަކާ އެ ކަމަކާ ގުޅުމެއް ނެތެވެ. އަހަރެން ފޫހިވީ އަހަރެންގެ އުންމީދުތައް ފެނަށްވެ، ހަތަރެސްފައި ބަނދެވުނީމައެވެ. އަހަރެންގެ ކިޔަމަންތެރިކަމާއި، ބަސްމަދުކަމުގެ ނާޖާއިޒު ފައިދާ ނާހިދު ނެގީމައެވެ. ނާހިދުގެ ފަރާތުން އަހަންނަށް ފެނުނީ ކެހިވެރި ދަޅައެކެވެ. އެއީ ލޯތްބެއް ނޫނެވެ. ލޯބީގެ ކެންސަރެވެ. މަޑުމަޑުން ފެތުރެމުން ގޮސް އަހަރެންގެ އުފާތައް ވިއްސިވިހާލިކޮށްލި ބަލިގަނޑެވެ.\nނާހިދުގެ ކޮންމެ އަމުރަކަށް އަހަރެން ކިޔަމަންވީމެވެ. ދަރިފުޅަށް ޓަކައެވެ. ކައިވެންޏަކީ ކުޅޭ ކުޅިވަރެއް ނޫނެވެ. ކެތްތެރިކަން އިސްކުރަންޖެހެއެވެ. ދެވަނަ ފުރުސަތާއި ތިންވަނަ ފުރުސަތު ވެސް ދޭންޖެހެއެވެ. އެހެންނަމަވެސް، ނާހިދަކީ އިންތިހާއަށް ދަހި މީހެކެވެ. އެއްވެސް ކަމެއް އަހަންނަށް ދޫކޮށްލާކަށް ނާހިދު ބޭނުމެއް ނޫނެވެ. ހުރިހާ ކަމެއް ނާހިދު ކޮންޓުރޯލުކުރަން ފެށިއެވެ. ހަރަދު ބޮޑުކަމުގެ ވާހަކައަކީ ނާހިދު ދައްކާ ފޫހި ނުވި ވާހަކައެކެވެ. ކަބަޑުގައި ހުންނަ ސައިފަތް ޕެކެޓުގެ އަދަދާއި، އައިސްއަލަމާރީގައި ހުންނަ ބިހާއި، ލުނބޯމިރުހަށް ދާންދެން ހުންނަނީ ގުނައި ދުވަސް ބަހައިފައެވެ. ފެން އިސްކުރު ހުންނަނީ މަދުން ފެން އަންނަ ގޮތް ހަދައިފައެވެ. ފެން އަންނަލެއް ލަސްކަމުން އަހަރެން ފެންވަރަނީ ބާލިދީއަށް ފެންފުރައިގެންނެވެ. އެޕާޓުމަންޓުގެ ކޮންމެ ބައެއްގައި ވެސް ދިއްލުން ހުއްދައޮންނަނީ އެންމެ ބޮތްކެކެވެ. އަހަރެންގެ އަމިއްލަ އެޕާޓުމަންޓުގައި އަހަންނަށް ޓީވީ ހުޅުވެނީ ވަކި ވަގުތަކުން ވަކި ވަގުތަކަށެވެ.\nނާހިދުގެ މައިންބަފައިން ބަލިވުމުން މާލެގެނެސް ބައިތިއްބަނީ އަހަރެންގެ އެޕާޓުމަންޓުގައެވެ. އެ މީހުންނަށް ކެއްކުމާއި، އެ މީހުން ގޮވައިގެން ހޮސްޕިޓަލަށް ދިޔުމާއި، ބޭސްދިނުމުގެ ކަންތައްތަކުގައި އުޅެންޖެހެނީ އަހަންނެވެ. ބައެއް ފަހަރު މަސްދުވަސް ވަންދެން ވެސް އެ މީހުން ގޭގައި ތިބެއެވެ. އަހަރެން ޝަކުވާއެއް ނުކުރަމެވެ. ފިރިމީހާޔާ ދެބަސްވެ އަރާރުމެއް ނުވަމެވެ. އަހަންނަކީ އެ މިޒާޖުގެ މީހެއް ނޫނެވެ. އެކަމަކު، އަހަރެންގެ ހިތް އަބަދުވެސް ކުރާ ސުވާލުތަކެއް ހުރެއެވެ. އަހަރެންގެ ހުރިހާ އުފަލެއް ގުރުބާންކޮށްގެން އެ ހާލުގައި އަހަރެން އުޅެންޖެހޭ ހެއްޔެވެ؟ އަހަރެން މީހަކާ ކައިވެނިކުރީ ކީއްކުރަން ހެއްޔެވެ؟ އެއާ ވިދިގެން އަހަރެންގެ ސިކުނޑި ދޭ ޖަވާބުތަކެއް ވެސް ހުރެއެވެ. ފިރިމީހާ ގާތުން ވަރިވެގެން އަހަރެންނަކަށް އެކަންޏަކު ނޫޅެވޭނެއެވެ. އަހަރެން ވަރަށް އެކަނިވާނެއެވެ. ވަރިވެއްޖެއްޔާ ފިރިމީހާ ދަރިފުޅު ގެންގޮސްފާނެއެވެ. ހައްޕުކިޔައިގެން ހުންނަން އަހަންނަށް މަޖުބޫރުކުރި ބިރަކީ އެއީއެވެ. މީހުން ބުނާ އަޑު އަހަމެވެ. ފިރިމީހާ އަނިޔާ ނުކުރާ ނަމަ އެ ނިމުނީއެވެ. ނާހިދު އަނިޔާއެއް ނުކުރެއެވެ. ހަޅޭކެއްނުލަވައެވެ. ދަރިފުޅަށް ކޮށްދޭންޖެހޭ ހުރިހާ ހަރަދެއް ކުރެއެވެ. ވީމާ ކަރުނަ ހިފަހައްޓައިގެން އަހަރެން ކެތްކުރީމެވެ. އެތެރެއެތެރެއިން އަހަރެން ދިޔައީ ކުދިކުދިވަމުން ރޫޅެމުންނެވެ. އަހަރެންގެ އެކުވެރިންތައް ގެއްލިއްޖެއެވެ. އަހަންނަށް އަހަރެން ގެއްލިއްޖެއެވެ.\nވަރަށް ލޯބިވާ މީހަކު ދެކެ ފޫހިވެއްޖެ ނަމަ، އެ ފޫހި ވެސް ވަރަށް ބޮޑުވާނެއެވެ. ހިތާ ދެކޮޅަށް ނާހިދާ އެކުގައި އުޅެންފެށުމުން އަހަރެން ބަލިވާން ފެށިއެވެ. ގައިގައި ރިއްސައި ބޯއަނބުރަން ފެށިއެވެ. ޑޮކްޓަރު ބުނަނީ ޖިސްމާނީ މައްސަލައެއް ނެތްކަމަށެވެ. ކޮންމެވެސް ކަމަކާ އަހަރެން ހިތްދަތިވަނީކަމަށެވެ. އަހަރެންގެ ބައްޔަކީ ޑިޕްރެޝަންކަމަށެވެ. ނާހިދަކަށް ނުވިސްނެއެވެ. އޭނަގެ ނަޒަރުގައި އަހަރެން ޑިޕްރެޝަނަށް ދާންޖެހޭ އެއްވެސް ސަބަބެއް ނެތެވެ. އަހަރެން ބޭނުންވާ ހުރިހާ ކަމެއް ހުންނާނީ ކޮށްދީފައެވެ. އެއްވެސް ކަމަކަށް ދަތިވެގެން އުޅޭކަށް ނުޖެހޭނެއެވެ. އެކަމަކު އަހަރެންގެ ބަލި ހައްތަހާ ވީ ބޮޑެވެ. ހޮސްޕިޓަލުން ގެއަށެވެ. ގެއިން ހޮސްޕިޓަލަށެވެ. ފަސް އަހަރު ވަންދެން އަހަރެން އެހެން އުޅުނީމެވެ. ކަމެއް ކުރާހިތެއް، ކުރާނެ ހިތްވަރެއް ނުހުރެއެވެ. ގެއަށް ވަދެވިއްޖެއްޔާ އަހަރެން ހުންނަނީ ކުޑަދޮރު ކައިރީގައެވެ. ރިވެލިކުނޑިތައް ނަށާތަން ބެލުމުގައެވެ. ހިތަށްއަރައެވެ. އެ ކުނޑިތައް ނަށަނީ ކޮންކަމަކާ އުފަލުން ހެއްޔެވެ؟ ކޮން އުންމީދެއްގައި ހެއްޔެވެ؟ މަންޒިލެއް ނެތެވެ. މުސްތަގުބަލެއް ނެތެވެ. އަހަރެން ފަދައިންނެވެ. ނޫނެކެވެ. ހިތާހިތުން އަހަންނަށް ބުނެވުނެވެ. އަހަރެން ހިތްވަރުކުރަން އެބަޖެހެއެވެ.\n"އަހަންނަކަށް މިހެނެއް ނޫޅެވޭނެ!" އަހަރެން ބުނީމެވެ. "އަހަރެން ބޭނުމީ ވަރިވާން."\nނާހިދުގެ މޫނުމައްޗަށް ވެރިވި ހައިރާންކަމުން އަހަންނަށް ދޭހަވީ އެންމެ މާނައެކެވެ. އަހަރެން އެހެން ބުނެފާނެކަމަކަށް ނާހިދު ފަހަރެއްގައި ވެސް ހިއެއް ނުކުރެއެވެ. އޭނަ ސުވާލު ފޮތް ހުޅުވައިލައިފައި އެއްކޮޅުން ފެށިއެވެ. ނާހިދު މަސައްކަތްކުރީ ނާހިދުގެ ރަނގަޅުކަމާއި، އޭނަ ކޮށްދޭ ކަންތައްތައް އަހަންނަށް ހަނދާންކޮށްދެވޭތޯއެވެ.\n"މަ ބޭނުމެއް ނޫން އެކައްޗެއް ވެސް އަޑުއަހާކަށް،" ފޫހިވެފައި އަހަރެން ބުނީމެވެ. "ނުވާނެ މި ވަރަކުން. މި ބުނީ ނުވާނެޔޭ. އަހަރެންނަކަށް މިހާރަކު ނާހިދަކަށް އެއްވެސް ކަމެއް ނުކޮށްދެވޭ! އަހަންނަކީ ބޭކާރު މީހެއް. ބަލި މީހެއް. އަހަރެން ދޫކޮށްލާފަ ގޮސް ނާހިދު އެހެން މީހަކާ އިނދޭ."\n"ޔުމް ބަލިވެގެން އަހަރެން މައްސަލައެއް ޖެއްސިންތަ؟" ނާހިދު ބުންޏެވެ. "ކޮބާ އަސްލު މައްސަލައަކީ؟ އަހަންނަށް ކޮންކަމެއް ނުކޮށްދެވި އޮތީ؟ ބުނޭ! ބުނި ކަމެއް ކޮށްދޭނަން."\n"އަހަރެން މި ބުނަނީ ނާހިދު މި ގެއިން ދާން،" އަހަރެން އެދުނީމެވެ. "ހަމަ މިހާރު! މި ވަގުތު!"\nނާހިދު ވަރަށް ގިނަ ވާހަކަދައްކަން މަސައްކަތްކުރިއެވެ. އަހަރެން އަޑެއްނޭހީމެވެ. ދަރިފުޅު ގެންދާނެކަމުގެ ބިރުދެއްކިއެވެ. ނާހިދު ގެއަށް ގަނެފައިހުރި ހުރިހާ އެއްޗެއް ގެންދާނެކަމަށް ހުވައިކުރިއެވެ. އަހަރެންގެ ވިސްނުން ބަދަލުކުރަން މައިންބަފައިންނާއި، އެކުވެރިންނާއި، ދީނީ މީހުންގެ އެހީ ވެސް ނާހިދު ހޯދިއެވެ. އަހަރެންގެ ނިންމުން ހިރިގަލުގައި ކަނޑައިނެގިފައިވާ ކަހަލައެވެ. އެއްވެސް ކޮޅަކުން ކާމިޔާބު ނުލިބުމުން ނާހިދު ގަނެދީފައި ހުރި ސާމާނުތައް ގެންދަން ފެށިއެވެ. ދޮންނަމެސިނާއި ޓީވީއެވެ. ކުނިކަހާ ފިހިގަނޑާއި، ފާހާނާ ސާފުކުރާ ބުރުހެވެ. ބާކީ ހުރި ބައިފުޅި ރިހާކުރާއި، ޕާނުގެ ބާކީ އޮތް ދެ ފޮތި ވެސް ގެންދިޔައެވެ. އަހަންނެއް ނުހުއްޓުވަމެވެ. ކޮންމެ އެއްޗެއް ގެންގޮސްގެން ވިޔަސް އަހަރެން ބޭނުންވީ އަހަރެންގެ ލޯމަތިން ނާހިދު ގެއްލޭށެވެ. އަހަރެން ހުރީ ނާހިދުގެ މޫނު ފެނުނަސް މޭނުބައިކުރާ ވަރު ވެފައެވެ.\nކޯޓަށް ގެންދިޔަ ފުރަތަމަ ދުވަހު އަހަރެން ވަރިކުރިއެވެ. ނާހިދު ދެކެ އަހަރެން ފޫހިވެފައިހުރި ވަރު ފެންނަ ކޮންމެ މީހަކު ވެސް ހައިރާންވެއެވެ. ސަބަބު އަހައެވެ. އަހަރެން ދެނީ އެއް ޖަވާބެކެވެ. އަހަރެންގެ ބައްޔެވެ. އެ ބަލީގެ ވޭނުގައި ނާހިދު އުޅެން އަހަރެން ބޭނުން ނުވާކަމެވެ. އެކަމަކު އެއީ ދޮގެކެވެ. މައްސަލައަކީ ނާހިދުގެ ކެހިވެރިކަމާއި މުށްބާރުކަމެވެ. ގޭގެ ދުވަހު ޚަރަދަށް ބޭނުންވާ ވަރަށް ފައިސާކޮޅެއް ދޭ ނަމަ ކީއްހެއްޔެވެ؟ އެއްޗެއް ގަންނަން ބޭނުންވާ ކޮންމެ ފަހަރަކު ފައިސާ ދޭން އެދުމަކީ އަހަރެން ވަރަށް ލަދުގަންނަ، ފޫހިވާކަމެކެވެ. އެ މީހަކީ ބައްޕަ ކަމުގައި ވިޔަސް، ދަރިޔަކު ކަމުގައި ވިޔަސް ނުވަތަ ފިރިމީހާ ކަމުގައި ވިޔަސް ވެހެވެ. ނުސީދާކޮށް ކިތަންމެ ފަހަރަކު އަހަރެން އެ ވާހަކަ ނާހިދު ގާތުގައި ބުނީމެވެ. އެހެންނަމަވެސް ނާހިދަކީ ދަހި މީހެކެވެ. ވިސްނުން ހަނި މީހެކެވެ. އޭނަގެ ނަޒަރުގައި އަހަންނަކީ ފައިސާ ގެންގުޅެން އެނގޭ މީހެއް ނޫނެވެ. އެ ކަން ދަސްކޮށްދެވޭނެ މީހެއް ވެސް ނޫނެވެ. އޭނަގެ ނަޒަރުގައި އަހަންނަކީ ވަރަށް ގަމާރު އަންހެނެކެވެ. ހަގީގަތުގައި ގަމާރު މީހަކީ ނާހިދެވެ. ފިރިމީހާ ގާތުން އިރުއިރުކޮޅާ ފައިސާއަށް ސަލާންޖެހުމަކީ އަނބިމީހާއަށް ކިހާ އުނދަގޫކަމެއްކަން ނޭނގުނީތީއެވެ. އަނބިމީހާ ކިހާ ފޫހިވާކަމެއްކަން ވެސް ނޭނގުނީތީއެވެ. ނާހިދު ދެކެ އަހަރެން ފޫހިވި ސަބަބާއި، ވަރިވި ހަގީގީ ސަބަބު އެކަކަށް ވެސް ނޭނގޭނެއެވެ. އަހަރެންގެ ބައްޔަކީ ދެއްކި ބަހަނާއެކެވެ. ނާހިދު ކަހަލަ ފިރިން ދެކެ ފޫހިވާ ކޮންމެ އަންބަކު ވެސް ދައްކާނީ އަހަރެން ދެއްކި ކަހަލަ ބަހަނާއެކެވެ. އެ ފަދަ ފިރިޔަކާ އެކުގައެއް ނޫޅެވޭނެއެވެ. އުޅުނަސް އުޅެންޖެހޭނީ ފޫހި ދިރިއުޅުމެވެ. ވަރަށް ފޫހި ދިރިއުޅުމެކެވެ.


ޕްލާސްޓިކު މަދުކުރަން ޝިއޯމީ އިން ޕެކިން ބަދަލުކޮށްފި، އެކަމަކު ފޯނާއެކު ޗާޖަރު ލިބޭނެ – Dhen.mv\nޢާލިމް އަބްދުއްލަތީފް October 23, 2020 - 7:30 pm\nއެޕަލްއިން އެންމެ ފަހުން ނެރުނު އައިފޯން 12އާއެކު ޗާޖަރާއި ހެޑްސެޓް ނުލިބޭތީ އެޕަލްއަށް ގިނަ ބަޔަކު ދަނީ ޖޯކު ޖަހަމުންނެވެ. އެޕަލް އިން ޗާޖަރާއި ހެޑްފޯން ސިފަކޮށްފައިވަނީ "ބޭކާރު" އެއްޗެހި ފަދައިންނެވެ. އެޕަލް އިން ބުނާ ގޮތުގައި މި ނިންމުމަކީ ކާރބަން ފުޓްޕްރިންޓް މަދު ކުރުމަށް ނިންމި ނިންމުމެކެވެ.\nއެޕަލްގެ މި ނިންމުމާ ގުޅިގެން ސެމްސަންގުންވެސް ވަނީ އެޕަލްއަށް ވައްބަހުން ޖަހާފައެވެ. އަދި ހަމަ އެހެންމެ އެހެން ބްރޭންޑުތަކުގެ މެނުފެކްޗަރުން ވެސް އެޕަލްއަށް ޖޯކު ޖަހާފައިވެއެވެ. އެހެން ނަމަވެސް އެޕަލްގެ މި ނިންމުމަށް ރައްދެއްގެ ގޮތުން ކަމުގައި ވިޔަސް ނޫނަސް، ޝިއޯމީ އިން މި ނިންމީ ވަރަށް ވަރުގަދަ ނިންމުމެކެވެ.\nއެގޮތުން ފޯނު ވިއްކާއިރު ޕެކިންގައި ޕްލާސްޓިކް މަދު ކުރުމަށް ޝިއޯމީ އިން ނިންމާފައިވާކަން އެ ބްރޭންޑުން މިވަނީ ހާމަކޮށްފައެވެ. ފޯނު ޕެކްކުރާއިރު ފޯނުގެ ޕެކިންގައި ޗާޖަރު ލާން ބޭނުންކުރާ ޕްލާސްޓިކް ބައި ނުހިމަނާނެ ކަމުގައި ޝިއޯމީއިން ބުނެއެވެ.\nޝިއޯމީއިން ފޯނުގެ ޕެކިންގައި ޕްލާސްޓިކް މިބައި މަދު ކުރި ނަމަވެސް ޝިއޯމީއިން ފޯނާއެކު ޗާޖަރާއި ހެޑްސެޓު ވެސް ލިބޭނެއެވެ. އަދި ޕްލާސްޓިކް މަދުކޮށް، ތިމާވެށި ހިމާޔަތް ކުރުމަށް ބޭނުން ކުރަންވީ މިގޮތް ކަމުގައި ޝިއޯމީ އިން ބުނެއެވެ.


BREAKING NEWS: Raees Nasheed Ge Haalukolhu Serious - RaajjeTV - Vaguthu\nރައްޔިތުން މަޖިލީހުގެ ރައީސް މުހައްމަދު ނަޝީދުގެ ހާލުކޮޅު ސީރިއަސް ކަމަށް "ރާއްޖެޓީވީ" އިން ބުނެފިއެވެ.\nރައީސް ނަޝީދަށް އަމާޒުކޮށް ހުކުރު ވިލޭރޭ ދިން ހަމަލާ އާއި ގުޅިގެން އެމަނިކުފާނަށް އޭޑީކޭ ހޮސްޕިޓަލްގައި އަންނަނީ ފަރުވާ ދެމުންނެވެ.\n"ރާއްޖެޓީވީ" އިން ބުނީ ނަޝީދަށް އެކި ވަރުގެ އަނިިޔާ ލިބިފައިވާއިރު، ލޮލުގެ ކައިރިއަށާއި ހަށިގަނޑުގެ އެކި ހިސާބުތަކަށް އަނިޔާވެފައިވާ ކަމަށެވެ. ހެރިފައި ހުރި ބިއްލޫރިކޮޅުތަކާއި، އެނޫންވެސް ތަކެތި ނެއްޓުމަށް ފަހު ހެދި ސީޓީ ސްކޭނަކުން އެމަނިކުފާނުގެ ފުއްޕާމެއަށް ވެސް އޭގެ އަސަރު ކޮށްފައިވާކަން އެނގިފައިވާކަމަށާއި އެތަކެތި ނެއްޓުމުގެ މަސައްކަތް މިހާރު ކުރަމުން އަންނަ ކަމަށް "ރާއްޖެޓީވީ" އިން ބުނެއެވެ.\nނަޝީދުގެ އޮޕަރޭޝަނެއް މިހާރު ވެސް އޭޑީކޭގައި ކުރިއަށް އެބަދެއެވެ.\nރައީސް ނަޝީދަށް ހަމަލާދިން ސަރަހައްދުގައި ހުރި ފިހާރަތަކާއި ތަންތަނުގެ ބިއްލޫރިތައް ވެސް ތަޅައިގެން ގޮސް އަދި އެ އެ ސަރަހައްދުގައި ހުރި ބައެއް ވެހިކަލްތަކަށް ވެސް ގެއްލުންވެފައިވެއެވެ.\nހަމަލާ ދިނީ ނަޝީދު ނީލޯފަރުމަގުން ހިންގަވާފައި ވަޑައިގެން މަޖީދީމަގުގައި އޮތް ކާރުކޮޅަށް އަރައިވަޑައިގަންނަވަނިކޮށެވެ. އޭރު ނަޝީދުގެ އަރިހުގައި ތިބި އެމަނިކުފާނުގެ ތިން ހަށިފާރަވެރިންނަށް ވެސް އަނިޔާވިއެވެ. އަދި ފަތުރުވެރިޔަކަށާއި އިތުރު ދިވެއްސަކަށް ވެސް މިހަމަލާގައި އަނިޔާވިއެވެ.\nމަަންޒަރުދުށް މީހުން ބުނާ ގޮތުގައި ހަމަލާ ދީފައި ވަނީ ޕާކް ކޮށްފައި ހުރި ސައިކަލެއްގެ މަޑިދަށުގައި އޮތް އެއްޗެއް ގޮއްވާލައިގެންނެވެ.\nވިސްނާލަ ބައްލަވާ ރާއްޖެ ޓީވީ އަދި އޭޑީކޭ އިން ތެދުމައުލޫމާތު ދެވޭނެބާ ރާއްޖެ ޓޯވީ އެންޑީޕީގެ ޓީވީ އެއް އަދި އޭޑީކޭގެ ވެ ރިފަ ރާތް ނާޝިދު އަކީ ރަތްލާޖެހި އެންޑީޕީ އެކްޓިވިަްޓެއް ދެން ވިސްނާ މައުލޫމާތުގެ ސައްހަކަން....ނުބުނަން ކަމެއްނުވެއެކޭ....ކީކޭތޯ ބުނުއްވަނީ.....\nމެއި 7, 2021 05:14\nދެންވެސް އިސްލާހުވެ ރަތްޔިތުންނައް ރަނގަޅު ވާންވީ ކަންނޭނގެ ދެއްތޯ.....ވައުދުތައް ފުއްދަދޭންވީ ހީލަތްތެރ ރި ނުވާންވީ އެއި ރުން ހު ރިހާކަމެއް ރަނގަޅުވާނެ ކަންނޭނގެ ދެއްތޯ...\nމެއި 7, 2021 05:19\nތަންފީޒީ ދާއި ރާ ރަނގަޅު ކު ރަންޏާ ފު ރަތަމަ ލުތުފީ ވެސް ހައްޔަރު ކުރަންވީ ދެއްތޯ....\nމެއި 7, 2021 06:20\nނަޝީދުއައް ހަމަލާ ރައްދުވުމަކުން އަހަރެމެން ހައިރާނެއް ނުވޭ..\nމެއި 7, 2021 06:21\nމެއި 7, 2021 06:22\nކޮންތާކު! އެއް ކަމެއްވެސް ނުވޭ އޭނައަކަށް. މައިބަދައިގެ ރަނދު ފުޅާވީ ކަމަށް ވެދާނެ. އެހެން ކަމެއް ނުވޭ.\nއިންޑިއާގެ މަކަރުވެރި ރޭވުމެއް\nމެއި 7, 2021 07:03\nމެއި 7, 2021 07:23\nޢިނގި ރޭސިވިލާތަށް ފޮނުވާލަ ދެން ވެސް ތިކަލޭގ. .މިޤައުމަށް މުހިއްމު މީހެއްނޫނ ނަޝީދަކީ\nމެއި 7, 2021 08:11\nބުއްޅަބެ ގޮއްވާލިއްޔޯ އެއްކޮށްށޯ. ބުއްޅަބެގެ އެތެރެހައްތަކަށް ކަމެއް ނުވެޔޯ. ބުއްޅަބެގެ ހާލު ސީރިއައްސޯ\nމެއި 7, 2021 08:46\nމިހާރު މިނުން ވާހަކައެއް ނުދެއްކޭ ކޮވިޑް19ގެ ވާހަކަ އޮއްބާނުލައި ކުރިޔަށް ގެންދިއުން މުހިންމު މިނަޝީދުގެ ވާހަކަ އެހާ މުހިންމެއްނުން މިގައުމު ހަލާކު ކުރަން އުޅޭ މީހެއް މިއީވެސް އޭނަގެ ރޭވުމަކުން ކުރިކަމެއް އަތައްގޮވީ ކަމަށްވާނީ\nމެއި 7, 2021 09:36\nވަށާލާފަތިބި ފާރަވެރިންނަށް ނުވި އަނިޔާއެއް އަންނި އަށް ކިހިނެއްބާ ވެގެން މިއުޅެނީ؟؟؟؟؟\nރާއްޖެޓީވީ އަކީ ހަމަ ނަޝީދު، ދޮގެއް ހެދެން އޮތިއްޔާ ދުވަހަކުވެސް ތެދެއް ނަހަދާނެ. ގޮތްބޮޑުކުރާ ޓީވީއެއްތީ.\nމެއި 7, 2021 10:08\nހުސްދޮގު މިއޮއްފަދަ ރޯދަމަހު ތިބިގެން ހަދާ ބޮރެޕެގެންޑާ އެބަފަތުރައެއްނޫ،ް\nކޮށްމެ އިންސާނަކީވެސް މުހިންމު މީހެއް ވަކިމީއެއްވީމައެއްނޫ މުހިންމުވާންވީއަކީ!\nމެއި 7, 2021 11:33\nމައިބަދަ ބިދިގެންވެސް ހާލު ވަރަށް ސީރިއަސްވި. އެ ބަލީގެ ފަރުވާއަކީ ދޮންކުދިން ލައިގެން ގޮނޑިދުއްވުން. ކޯޓަށް ގެންގޮސް ޙުކުމެއްކުރަން އުޅުމުން އަތްބިދިގެންވެސް ވަރަށް ސީރިއަސްވި. ކަލޯމެން ތި ދައްކަނީ ބުއްޅަބޭގެ ވާހަކައެއްނު! އޭނާގެ ޖާދޫ ޖެހިފައި ތިބި މީހުން ތި ވާހަކަ ޤަބޫކުކުރޭ\nމެއި 7, 2021 12:15\nއަވަހާރަވެއްޖެއެ ބުނެފިއްޔަ ދެންއެން މެ ރަނގަޅުވާނީ ތި ރާއްޖެޓީވީ ވިއްޔަ ތެދެއްހަދާނެތަ


Ras Online - ސިޔާސީ ތަބީއަތް މިސްރާބު ޖަހާފައި ހުރީ "ރަށްވެހި ފަތިހަކާ" ދިމާލަށް: ރައީސް ނަޝީދު\nސިޔާސީ ތަބީއަތް މިސްރާބު ޖަހާފައި ހުރީ "ރަށްވެހި ފަތިހަކާ" ދިމާލަށް: ރައީސް ނަޝީދު\nރާއްޖޭގެ ސިޔާސީ ތަބީއަތް މިސްރާބު ޖަހާފައި ހުރީ އޭގެމަންޒިލަށް ކަމަށާއި އެއީ ރަށްވެހި ފަތިހަކަށް ކަމަށް ރައްޔިތުންގެ މަޖިލީހުގެ ރައީސް، ރައީސް މުހަންމަދު ނަޝީދު ވިދާޅުވެއްޖެއެެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ވާހަކަފުޅު ދައްކަވަމުން މަޖިލީހުގެ ރައީސް، ރައީސް މުހަންމަދު ނަޝީދު ވިދާޅުވީ އެމްޑީޕީއަކީ އެންމެ ފުރަތަމަ ލާމަރުކަޒީ ނިޒާމު ފެށުނީއްސުރެ ވެސް ކައުންސިލް އިންތިޚާބުތަކުގައި ވާދަކުރަމުން އަންނަ ޕާޓީއެއް ކަމަށާއި އަދި ކޮންމެ އިންތިޚާބެއްގައި ވެސް އޭގެކުރީ އިންތިޚާބަށްވުރެ ބޮޑު ކާމިޔާބީއެއް އެމްޑީޕީން ހޯދަމުން އަންނަ ކަމަށެވެ.\nއެހެންނަމަވެސް ކައުންސިލް އިންތިޚާބުތަކުގައި ޕީޕީއެމުން ހޯދަމުންދާ ކާމިޔާބީވެސް ދިޔައީ ފުޅާ ވަމުން ކަމަށް ރައީސް ނަޝީދު ވިދާޅުވިއެވެ. މި ފަހަރުގެ ކައުންސިލް އިންތިޚާބުގައި ޕީޕީއެމުން ވަނީ މީގެ ކުރިން އަބަދުވެސް އެމްޑީޕީގެ މެޖޯރިޓީ ދަމަހައްޓަމުންއައި ބައެއް ސަރަހައްދުތައް ހޯދައިފައި ކަމަށް ރައީސް ނަޝީދު ވިދާޅުވިއެވެ. މި ގޮތުން މާލެ ސިޓީގެ މޭޔަރު ކަމުގެ ގޮނޑި ޕީޕީއެމުން ކާމިޔާބު ކޮށްފައިވާކަން ރައީސް ނަޝީދު ވަނީ ފާހަގަކުރައްވާފައެެވެ.\nއެހެންނަމަވެސް ކުރީގެ އިންތިޚާބުތަކުގެ ނަތީޖާއާއި މިއިންތިޚާބުގެ ނަތީޖާއާ މާބޮޑު ތަފާތެއް އައި ކަމަކަށް ފެނިވަޑައި ނުގަންނަވާކަމުގައި ރައީސް ނަޝީދު ފާހަގަކުރެއްވިއެވެ. ރާއްޖޭގެ ސިޔާސީ ޠަބީއަތް ހުރި ގޮތަށް މިސްރާބު ޖަހާފައި ހުރީ އޭގެ މަންޒިލަށް ކަމަށް ރައީސް ނަޝީދު ވިދާޅުވިއެވެ. ރާއްޖޭގެ ސިޔާސީ ތަބީއަތް މިސްރާބު ޖަހާފައިވަނީ ރަށްވެހި ފަތިހަކަށް ކަމަށް ރައީސް ނަޝީދު ވިދާޅުވިއެވެ.\n"އިންތިޚާބުގައި މާ ބޮޑު ތަފާތެއް އައި ކަމަކަށް ނުދެކެން. ރާއްޖޭގެ ސިޔާސީ ތަބީއަތުގައި މިސްރާބު ޖަހާފައި އެބަ ހުރި އޭގެ މަންޒިލަށް. އެއީ ލަފާ ކުރެވެނީ ރަށްވެހި ފަތިހަކަށް ކަމަށް." މަޖިލިސް ރައީސް ވިދާޅުވިއެވެ.\nކޮވިޑް-19: ރާއްޖެއިން މިއަދު 590 މީހަކު ޕޮޒިޓިވް


13 Aharuge Kujjaa Maraali Massalaiga Majileehah Kulli Massala Eh - Vaguthu\n13 އަހަރުގެ ކުއްޖާ މަރާލި މައްސަލައިގައި މަޖިލިހަށް ކުއްލި މައްސަލައެއް\nމަޑަވެލި ދާއިރާގެ މެންބަރު ހުސައިން ފިރުޝާން\nހުޅުމާލޭގައި މަރާލާފައި އޮއްވައި އުމުރުން 13 އަހަރު ކުއްޖަކު ފެނުނު މައްސަލައިގައި ރައްޔިތުންގެ މަޖިލީހަށް ކުއްލި މައްސަލައެއް ހުށަހަޅައިފިއެވެ.\nކުޑަ ފިރިހެން ކުއްޖާ ގެއްލިގެން ފުލުހުންނަށް ރިޕޯޓް ކުރީ މިދިޔަ އާދީއްތަ ދުވަހުގައެވެ. އެ ކުއްޖާ ލަގެޖް ފޮށްޓަކަށް ލައި މަރަލާފައި އޮއްވާ މޫދުން ފެނުނީ އެ ކުއްޖާ ހޯދަން ފުލުހުން ކުރަމުން ދިޔަ މަސައްކަތުގެ ތެރޭގައެވެ.\nމި މައްސަލައާ ގުޅިގެން މަޖިލިހަށް ކުއްލި މައްސަލައެއް ހުށަހެޅުއްވީ ރައްޔިތުންގެ މަޖިލިހުގެ މަޑަވެލި ދާއިރާގެ މެމްބަރު ހުސެއިން ފިރުޝާނެވެ. އޭނާ ވިދާޅުވީ މި މައްސަލައަކީ ނުހަނު ކަންބޮޑުވުން ހުރި މައްސަލައެއް ކަމަށެވެ.\nއަދި މަރާލި ކުއްޖާއަކީ ދައުލަތުން އިޖުތިމާއީ ރައްކާތެރިކަން ފޯރުކޮށްދެމުން ދިޔަ ކުއްޖަކަށް ވާތީވެ، އެ ކަމުގައި ދައުލަތުގެ އެއްވެސް އިދާރާއެއްގެ އިހުމާލު އޮތްތޯ ބަލަން ޖެހޭނެ ކަމަށް އޭނާ ވިދާޅުވިއެވެ.\nމިފަދަ މައްސަލައެއް ދެވަނަ ފަހަރަށް ތަކުރާރު ނުވުމަށް، ދައުލަތުން ކުރަން ޖެހޭ މަސައްކަތްތަކާ ގުޅޭ ގޮތުން މަޖިލީހުގެ މެންބަރުން މަޝްވަރާ ކުރުމަށް އެދިވަޑައިގެން އެ ކުއްލި މައްސަލަ ހުށަހަޅުއްވަން ނިންމެވިީ ކަމަށް ފިރުޝާން ވިދާޅުވިއެވެ.\nމި މައްސަލަ ބަލައިގަނެ ބަހުސަށް ހުޅުވާލަން ފާސްކުރީ 44 މެންބަރުންގެ ވޯޓުންނެވެ. މި މައްސަލަ ބަލައިގަންނަން ނުފެންނަ ކަމަށް އެއްވެސް މެންބަރަކު ވޯޓެއް ނުދެއްވައެވެ.\nމި މައްސަލާގައި އުމުރުން 17 އަހަރުގެ ދިވެހި ފިރިހެނަކާއި އުމުރުން 27 އަހަރުގެ ދިވެހި ފިރިހެނަކު ވަނީ ހައްޔަރުކޮށްފައެވެ. 17 އަހަރުގެ ކުއްޖާއަށް 15 ދުވަހުގެ ބަންދުގެ މުއްދަތެއް ޖެހިއިރު، 27 އަހަރުގެ މީހާ ވަނީ ޝަރީއަތް ނިމެންދެން ބަންދުކޮށްފައެވެ.\nމިއީ އެ ކުއްޖާ މަރާލުމުގައި އަމަލީ ގޮތުން ބައިވެރިވި ދެ މީހުން ކަމަށްވެއެވެ. އެ ދެ މީހުން ފިލަން ވަނީ މާލޭގެ ގެސްޓް ހައުސަކަށެވެ. އެ މީހުން ހައްޔަރު ކުރީ އެ ތަނުގައި ތިއްބައެވެ.\nހުޅުމާލެ ގޮސް އެ ކުއްޖާ ދެވަނަ ފިޔަވަހީގެ މޫދަށް އެއްލައިލުމުގައި އުޅުނީ އިތުރު އެހެން ތިން މީހެކެވެ. އެ މީހުން އަދިވެސް ހޯދިފައެއް ނުވެއެވެ.\nމި މައްސަލަ ފުލުހުން ތަހުގީގު ކުރަމުންދާއިރު، ޖެންޑާ މިނިސްޓްރީއާއި ހިއުމަން ރައިޓްސް ކޮމިޝަން (އެޗްއާރުސީއެމް) އިން ވެސް ބަލަން ޖެހޭ ކަންކަން ދަނީ ބަަލަމުންނެވެ.\nމަޖިލީހުގައި އޮންނަ ހިއުމަން ރައިޓްސް ކޮމިޓީން ވެސް ވަނީ މައްސަލައަށް ފާރަވެރިވާން ނިންމައިފައެވެ. އަދި އަންނަ ހޮނިހިރު ދުވަހު ކަމާ ބެހޭ އިދާރާތަކާ ބައްދަލު ކުރުމަށް ވެސް އެ ކޮމިޓީން ނިންމާފައިވެއެވެ.\nޖޫން 23, 2021 10:55\nމި ޤައުމުގާ ބޮޑުކަމެއް ހިންގައިފިނަ ކުރަން ޖެހޭނީ ތިންކަމެއް\n01 މަޖިލީހައްޤަރާރު ހުށަހެޅުން\n02 ހިއުމަންރައިޓްސް އިން ބަޔާން ނެރުން\n03 ޕޮލިހުން ހުރިހާ ގަލެއް ފޮރޮޅަން ބުނުން\nމައްސަލަ ފައިލް ކުރުން އެ ނިމުނީ އިންސާފް ލިބުނީ، މުޅިކަންތައް ދިވެހިން ހަންދާން ނެތޭނެ، މީދޯ ހަޤީގަތަކީ؟ ކަންކަން ވެފަ ވަމުންދާ ގޮތަކީ؟\nޖޫން 23, 2021 12:02\nއިގިދާނެ ވާގޮތެއް ހުރިހާ ކޯތަކުންވެސް ދަމަހައްޓާފަހުރި މަރުގެހުކުމް އެބަހުރި ސުޕުރިމްކޯޓުން މިކަމުގާ ދެންކަނކުރާނެ ގޮތެއް މީދިވެހިން އެންމެ އިންތިޒާރުކުރާ ކަންތައް މަރައްމަރުހިފަންހުކުމްތޯކުރާނީ ނުވަތަ މުއާހަދާ އޭކިއާފަ ދިރިހުރުމުގެ ހައްގުތޯ ދޭނީ....މީސުވާލަކީ..\nޖޫން 23, 2021 12:44\nދެން މަޖިލީހުން ކޮމިޓީއެއް ނަގައިގެން މައްސަލަ ތަޙުޤީޤުކުރަން ފަށާ. ހުރިހާ މުއްސައްސިސާތައް އުވޢލާފައި ހުރިހާ ކަމެއް މަޖިލީހުން ކުރާގޮތަށް ހަމަޖައްސާ.\nޖޫން 23, 2021 12:45\nދެން މަޖިލީހުން ކޮމިޓީއެއް ނަގައިގެން މައްސަލަ ތަޙުޤީޤުކުރަން ފަށާ. ހުރިހާ މުއައްސިސާތައް އުވާލާފައި، ހުރިހާ ކަމެއް މަޖިލީހުން ކުރާގޮތަށް ހަމަޖައްސާ.\nޖޫން 23, 2021 13:16\nމަޖިލިސް އުވާލާފަ ތިތާ އަޅަންވީ ޕާކެއް.\nޖޫން 23, 2021 13:19\nތީ އެތްވެސް ކަމެތް ވާތަނެތް ނޫން ބޭކާރު އަނގަ ތަޅާތަނެތް ރައީތުން މަޖިލީސް ކިޔާތީވެސް ލަދުގަނެ ދެރަވޭ\nޖޫން 23, 2021 13:24\nމީއަލޭފަހެއަ ސިފައިންގެތަ ކަމެއްވެސް ވަނީކީނޫނޭ ގުސްއަގަތަލާ ބައިގަނޑެއް\nމި ގައމުގަ އަދަބު ދޭނަމަ ދެބައި ކޮށްފަ އެތްބަޔަކު ތިބެން ޖެހީނީ ޖަލުގަ ވަކި ދިމާލެތް ވަކި ބަޔަކު ނުބަލާ ހަމަ އެމިހަކަށް ހިންގުނު ޖަރީމާއެތް ހިނގަނީ ހަމައެތް ލަމައެތްނެތް އަދަބު ދެވޭނީވެސް ވަކިވަރަކަށް ދުވަހެތް ދުވަހަކަށް ބޯމީހުންގިނަވަނީ ހުރިހާ މުއައްސަސާއެތްގަވެސް ބޯމީހުނގަނޑު ދެން ގައުމު ކިހިނެތް އިސްލާހުވާނީ ފުރަތަމަ ރަލާ މަސްތުވާތަކެތި އެތެރެ ކުރުން ހުއްޓުވާ އޭރުން ގައުމު ހަމަމަގައް އެޅުނީ\nޖޫން 23, 2021 15:18\nމުޅި އޮޑީގަ ހަސަނުގެ ދެފައި ދިވެހިގައުމުގަ ދެ ސަރުކާރު ހިންގާތީ ގައުމުގެ ހަމަޖެހުންވަނީ ގެއްލިފަ.


Human traffic kohgen hoadhaa faisaa dhaulathah negey islaahu balaigenfi\nހިންނަވަރު ދާއިރާގެ މެންބަރު ޖީހާން މަހްމޫދު މަޖިލީހުގެ ޖަލްސާއެއްގައި ބައިވެރިވެވަޑައިގަންނަވަނީ. -- ފޮޓޯ: މަޖިލިސް\nހިއުމަން ޓްރެފިކް ކޮށްގެން ހޯދާ ފައިސާ ދައުލަތަށް ނެގޭ ގޮތަށް މީހުން ޓްރެފިކްކުރުން ހުއްޓުވުމުގެ ގާނޫނަށް ހުށަހަޅާފައިވާ އިސްލާހު ރައްޔިތުންގެ މަޖިލީހަށް މިއަދު ބަލައިގެންފި އެވެ.\nސަރުކާރުގެ ފަރާތުން ހިންނަވަރު ދާއިރާގެ މެންބަރު ޖީހާން މަހްމޫދު ހުށަހަޅުއްވާ އިސްލާހުތަކުގައި މައިގަނޑު ގޮތެއްގައި ވަނީ ހިއުމަން ޓްރެފިކިން މާނަކުރާ ގޮތް ފުޅާކޮށްފައި އެވެ.\nބިލު ހުށަހަޅުއްވަމުން ޖީހާން ވިދާޅުވީ މީހުން ޓްރެފިކްކުރުން ހުއްޓުވުމުގެ ގާނޫނު މިހާރު އޮތް ގޮތުން، އެ އަމަލުގެ ތެރެއިން ގެންނަ މީހުންނާ ހަވާލުވުމާއި އެ މީހުން ގެންގުޅުން އަދި ރެކްރޫޓް ކުރުމަކީ ގާނޫނީ ކުށަކަށް ނުހެދޭ ކަމަށެވެ.\n"އެހެންކަމުން މިއަމަލުތައް މިދަނީ އިއްޒަތްތެރި ރައީސް، އަޅުގަނޑުމެންގެ ގާނޫނީ އޮނިގަނޑުގެ ތެރެއިން، މިފަދަ އަމަލުތައް ހިންގާ މީހުން ގާނޫނީ ގޮތުން އަދި ޖިނާއީ ގޮތުުން ޒިންމާދާރުނުކުރެވި،" ޖީހާން ވިދާޅުވި އެވެ.\nމީހުން ޓްރެފިކް ކުރުން ހުއްޓުވުމުގެ ގާނޫނު އިސްލާހުކުރުމުގައި ސަރުކާރުގެ މަގުސަދަކީ މީހުންނާއި ކުޑަކުދިން ޓްރެފިކްކުރުން މާނަކޮށްފައިވާ ގޮތާއި މީހުންގެ ނާޖާއިޒު ފައިދާ ނެގުން ހުއްޓުވުމުގައި އަމަލުކުރާ ގޮތް އދ.ގެ ކަމާ ބެހޭ މުއާހަދާއާ އެއްގޮތް ކުރުން ކަމަށް ޖީހާން ވިދާޅުވި އެވެ.\nމީހުން ޓްރެފިކްކުރުން ހުއްޓުވުމާ ބެހޭ ބައެއް އޮންނަނީ "ޔޫއެން ކޮންވެންޝަން އޮން އޯގަނައިޒްޑް ކްރައިމް"ގެ ނަމުގައި ގާއިމްކޮށްފައިވާ މުއާހަދާގަ އެވެ.\nޖީހާން ވިދާޅުވި ގޮތުގައި، ސަރުކާރުން ބިލު ހުށަހެޅީ މީހުން ޓްރެފިކްކުރުން ރާއްްޖޭގައި ގާނޫނީ ގޮތުން މާނަކުރާ ގޮތް އެ ޕްރޮޓޮކޯލާ އެއްގޮތްކުރަން ކަމަށެވެ. އެ ކުށް ކޮށްގެން ހޯދާ މުދަލާއި ފައިސާ ދައުލަތަށް ނަގައި، ކުށުގެ ޝިކާރައަކަށްވާ މީހުންނަށް އެހީތެރިވުމަށް އެ ފައިސާ ބޭނުންކުރެވޭނެ ގޮތް ހެދުމަކީ ވެސް ބިލު ހުށަހެޅުމުގެ މަގުސަދުގައި އެވެ.\nއެ އިސްލާހުތަކަށް ބަލާއިރު، ހިއުމަން ޓްރެފިކިން މާނަކުރާ ގޮތް ފުޅާކޮށްފައިވަނީ، ހާއްސަކޮށް ރާއްޖެއަށް ގެނެވޭ ބިދޭސީންނާމެދު އަމަލުކުރަމުންދާ ގޮތް ކުށުގެ ގޮތުގައި ފެއްތުމަށެވެ.\nގަވާއިދާ ހިލާފަށް އުޅޭ ބިދޭސީން އަލުން ރަޖިސްޓްރީވުމަށް އިކޮނޮމިކް މިނިސްޓްރީން ގަލޮޅު ދަނޑުގައި ކުރިއަށް ގެންދިއަ ޕްރޮގްރާމުގެ ތެރެއިން. -- ފޮޓޯ: އަވަސް އާކައިވް\nމިގޮތުން، ބާރުގެ ބޭނުންކޮށްގެން ނުވަތަ ބާރުގެ ބޭނުންކުރާނެ ކަމުގެ ބިރުދައްކައިގެންނާއި އޮޅުވާލައިގެން އަދި މަގާމުގެ ނަހަމަ ބޭނުންކޮށްގެން ނުވަތަ އެ މީހާގެ މައްޗަށް ބާރު ހިންގޭ މީހަކަށް ފައިސާ ދީގެން ކުރާ ބައެއް ކަންކަން ހިއުމަން ޓްރެފިކިންގެ ދަރަޖަ ވަނީ ކަނޑައަޅައިފަ އެވެ.\nއޭގެ ތެރޭގައި، ބޭރު ގައުމަކުން ރާއްޖެއަށް ގެނައުން ނުވަތަ ބަދަލުކުރުމާއި، ރާއްްޖޭން އެހެން ގައުމަކަަށް ވެސް މީހަކު ގެންދިއުން ނުވަތަ ބަދަލުކުރުން ހިމެނޭއިރު، ރާއްޖޭގެ އެއްތަނުން އަނެއް ތަނަށް ގެންދިއުން ނުވަތަ ބަދަލުކުރުން ވެސް ވަނީ ހިމަނައިފަ އެވެ.\nއަދި މީހަކާ މެދު އެގޮތަށް އަމަލުކުރަނީ މީހާގެ ރުހުމާ އެކުގައި ކަމަށް ވިޔަސް ރުހުން ހޯދީ ބާރުގެ ބޭނުންކޮށްގެން ނުވަތަ އޮޅުވާލައިގެން ކަމަށް ވާ ނަމަ ޓްރެފިކިންގެ ކުށުގެ އަމަލަކަށް އެކަން ވާގޮތަށް ބަދަލުކުރަން ވެސް ބިލުގައި ވަނީ ހުށަހަޅާފައި އެވެ.\nމި ބިލުގައި އެންމެ ބޮޑަށް ފާހަގަކޮށްލެވެނީ މީހުން ޓްރެފިކް ކުރުމުގެ ކުށްކޮށްގެން ހޯދާ މުދަލާއި ފައިސާ ދައުލަތަށް ނެގޭގޮތް ހަދަން ގާނޫނަށް އިތުރު މާއްދާއެއް އިތުރުކުރުމެވެ.\nމިގޮތުން، އެމާއްދާގައި ބުނެފައިވާ ގޮތުގައި މީހުން ޓްރެފިކް ކުރުމުގެ ގާނޫނުގައިވާ ކުށެއް ކޮށްްގެން ހޯދާ ފައިސާ ނުވަތަ ކުށެއް ކުރުުމަށް ބޭނުންކުރާ މުދަލާއި ފައިސާ ވެސް ދައުލަތަށް ނެގޭނެ އެވެ.\nއެގޮތަށް މުދަލާއި ފައިސާ ނަގާނީ، ޖިނާއީ އިޖުރާއަތުގެ ގާނޫނުގައިވާ އުސޫލުތަކާއި އެއްގޮތަށް ކަމަށް ބަޔާންކޮށްފައިވާއިރު، އެ ފައިސާ ހަރަދުކުރާނީ ޓްރެފިކް ކުރެވޭ ނުވަތަ ޓްރެފިކް ކުރެވޭ ކަމަށް ބެލެވޭ މީހުންނަށް ދައުލަތުން ފޯރުކޮށްދޭން ޖެހޭ އެހީތެެރިކަން ފޯރުކޮށްދިނުމަށް ކަމަށް އެ ބިލުގައި ބުނެފައިވެ އެވެ.\nމީގެ އިތުރުން، ރާއްޖެއަށް ގެންނަ ބިދޭސީންގެ ޕާސްޕޯޓް ހިފަހައްޓާ މައްސަލައަށް ހައްލެއް ގެނައުމަށްޓަކައި، އެއީ "އެކްސްޕްލޮއިޓޭޝަން" ނުވަތަ މީހުންގެ ނާޖާއިޒު ފައިދާ ނެގުންކަމަށް އެ ބިލުގައި ވަނީ ކަނޑައަޅައިފަ އެވެ.\nއެ ބިލު ބަލައިގަތުމުން، އިތުރަށް ދިރާސާ ކުރުމަށް ރިޔާސަތުން ވަނީ މަޖިލީހުގެ ގައުމީ ސަލާމަތާއި ހާރިޖީ ގުޅުންތަކުގެ ކޮމިޓީއަށް ފޮނުވައިފަ އެވެ.\nއެމްޑީޕީ ރައްޔިތުންގެ މަޖިލިސް އެޗްއާރްސީއެމް + ބިދޭސީން މިނިސްޓްރީ އޮފް އިކޮނޮމިކް ޑިވެލޮޕްެމަންޓް އިންސާނީ ވަގުފާރި ޖީހާން މަހްމޫދު